
[bookmark: _Toc303616026][bookmark: _Toc303616027]152. löggjafarþing 2021–2022.
Þingskjal x — x. mál.
Stjórnarfrumvarp.
Frumvarp til laga
um landamæri

Frá dómsmálaráðherra.


I. kafli
Almenn ákvæði.
1. gr.
Gildissvið.
Lög þessi gilda um framkvæmd landamærastjórnar og landamæravörslu. Lögin gilda enn fremur um heimild einstaklinga til farar yfir innri eða ytri landamæri Schengen-svæðisins við komu til landsins og brottför frá landinu. Um heimild útlendinga til dvalar hér á landi og rétt til alþjóðlegrar verndar gilda ákvæði útlendingalaga.
Lögin gilda ekki um aðgang erlendra herfara að íslensku yfirráðasvæði eða ríkisfara með þjóðhöfðingjum og fylgdarliði þeirra sem koma til landsins í opinbera heimsókn, og eftirlit með þeim.

2. gr.
Markmið.
Markmið laga þessara er að tryggja að landamærastjórn og landamæravarsla sé framkvæmd með öruggum og skilvirkum hætti og til samræmis við lög, reglugerðir og þær alþjóðlegu skuldbindingar sem Ísland hefur undirgengist.

3. gr.
Orðskýringar.
1. Ferðaheimild: Ákvörðun sem er gefin út til ríkisborgara þriðja ríkis sem er undanþeginn vegabréfsáritunarskyldu við komu yfir ytri landamæri Schengen-svæðisins.
2. Ferðaskilríki: Gilt vegabréf eða annað kennivottorð sem viðurkennt er sem ferðaskilríki í stað vegabréfs við komuna til landsins, sbr. viðauka við reglugerð um för yfir landamæri.
3. För yfir landamæri: Koma eða brottför einstaklings yfir innri eða ytri landamæri á landamærastöð.
4. Innri landamæri:
a. Sameiginleg landamæri Schengen-ríkja á landi, þar á meðal landamæri mörkuð af ám og vötnum.
b. Flughafnir Schengen-ríkjanna fyrir innansvæðisflug.
c. Hafnir Schengen-ríkjanna sem notaðar eru við reglubundnar ferjusiglingar.
5. Landamæraeftirlit: Eftirlit á landamærastöð sem felst í að skoða hvort einstaklingur, þ. á m. samgöngutæki og munir í vörslu hans, uppfylli skilyrði fyrir komu eða för yfir landamæri.
6. Landamæragæsla: Gæsla á landamærum á milli landamærastöðva og á landamærastöð utan ákveðins opnunartíma til varnar því að einstaklingur sniðgangi landamæraeftirlit.
7. Landamærastjórn: Innlend og alþjóðleg samhæfing og samvinna viðeigandi yfirvalda og stofnana sem vinna að því að tryggja öryggi landamæra og auðvelda frjáls viðskipti til að koma á árangursríkri, skilvirkri og samræmdri landamærastjórnun. Markmiðið er opin, vel stýrð og örugg landamæri.
8. Landamærastöð: Staður sem hefur verið viðurkenndur af stjórnvöldum til farar yfir ytri landamæri.
9. Landamæravarsla: Starfsemi á landamærum í samræmi við lög þessi og reglugerðir settar samkvæmt þeim sem eingöngu fer fram vegna farar eða fyrirhugaðrar farar yfir landamæri og felur í sér landamæraeftirlit og landamæragæslu.
10. Landamæravörður: Opinber starfsmaður sem á eða við landamærastöð og landamæri framfylgir reglum um landamæraeftirlit og landamæragæslu í samræmi við lög þessi og lög um útlendinga, og hefur fengið til þess viðeigandi þjálfun.
11. Laumufarþegi: Hver sá einstaklingur sem felur sig um borð í skipi eða flugvél til að fá flutning án endurgjalds eða til að komast hjá eftirliti og er án tilskilinna leyfa og/eða án vitundar stjórnanda farartækisins eða flutningsaðila.
12. Persónubundið eftirlit: Eftirlit með hverjum og einum einstakling við för um ytri landamæri. Viðkomandi er stöðvaður og gert að gera grein fyrir sér með viðurkenndum persónuskilríkjum.
13. Ríkisborgari þriðja ríkis: Útlendingur sem er ekki íslenskur ríkisborgari eða borgari ríkis sem tilheyrir Evrópska efnahagssvæðinu eða fellur undir stofnsamning Fríverslunarsamtaka Evrópu.
14. Sameiginlegt auðkennasafn: Safn sem geymir upplýsingar sem eru nauðsynlegar til að staðfesta nákvæmari deili á einstaklingum sem eiga persónuupplýsingar í upplýsingakerfum ESB, þ.m.t. auðkennisupplýsingar þeirra, ferðaskilríkjaupplýsingar og lífkennaupplýsingar, óháð því hvaða kerfi safnaði upplýsingunum í upphafi.
15. Schengen-svæðið: Svæði sem samanstendur af ríkjum Evrópu sem hafa opinberlega afnumið vegabréfaeftirlit og aðrar gerðir landamæraeftirlits við gagnkvæm landamæri sín. Svæðið starfar aðallega sem ein lögsaga í alþjóðlegu ferðaskyni með sameiginlega vegabréfsáritunarstefnu.
16. [bookmark: G4M2]Stutt dvöl: Dvöl á Schengen-svæðinu í mest 90 daga á hverju 180 daga tímabili, eins og um getur í reglugerð um för yfir landamæri.
17. Útlendingur: Einstaklingur sem hefur ekki íslenskan ríkisborgararétt.
18. Ytri landamæri: Landamæri Schengen-ríkjanna, á landi, sjó, ám, vötnum og höfnum, þ. á. m. flughöfnum sem ekki eru innri landamæri.

4. gr.
Ábyrgð og framkvæmd landamæraeftirlits.
Lögregla ber ábyrgð á og annast framkvæmd landamæraeftirlits á Íslandi. Lögregla annast einnig virkt eftirlit með útlendingum inni í landi.
Landamæraeftirlit fer fram á landamærastöðvum.
Lögregla getur falið öðrum opinberum starfsmanni að annast eftirlit með komu einstaklinga til landsins og með för þeirra úr landi á stöðum sem ráðherra ákveður, sbr. 1. mgr. 9. gr.

5. gr.
Ábyrgð og framkvæmd landamæragæslu.
Lögregla ber ábyrgð á og annast framkvæmd landamæragæslu á landamærastöð og milli landamærastöðva. Landhelgisgæsla Íslands ber ábyrgð á og annast framkvæmd landamæragæslu á hafinu.
Um hlutverk og heimildir Landhelgisgæslu Íslands gilda lög um Landhelgisgæslu Íslands, reglugerðir settar á grundvelli þeirra og önnur lögbundin fyrirmæli.

6. gr.
Aðstoð tollyfirvalda við framkvæmd landamæraeftirlits.
Tollyfirvöldum er heimilt að aðstoða lögreglu við framkvæmd landamæraeftirlits og beitingu lögregluvalds við landamærin, í samræmi við lög þessi.

[bookmark: _Hlk66175363]7. gr.
Samstarf og upplýsingaskipti.
Ríkislögreglustjóri, sem samhæfingaraðili í málefnum landamæra, skal tryggja að viðeigandi stjórnvöld og stofnanir eigi í gagnkvæmu samstarfi varðandi verkefni sem tengjast landamærastjórn, sem og tryggja samstarf við aðra hlutaðeigandi aðila og þátttöku í alþjóðlegu samstarfi er varða málefni landamæra. 
[bookmark: _Hlk88656412]Við framkvæmd landamæraeftirlits er ríkislögreglustjóra og öðrum lögreglustjórum, að fengnu samþykki ríkislögreglustjóra, heimilt að taka á móti erlendu starfsfólki á sviði landamæravörslu, sbr. 11. gr. a lögreglulaga, nr. 90/1996. Meðan á dvöl þess stendur starfar það undir stjórn og leiðsögn viðkomandi lögreglustjóra, eftir atvikum í samráði við hið erlenda lögregluyfirvald. Í sama tilgangi er sömu aðilum að fengnu samþykki ríkislögreglustjóra, heimilt að senda starfsfólk tímabundið til starfa erlendis á sviði landamæravörslu.

II. KAFLI
För yfir landamæri og komu-og brottfarareftirlit.
8. gr.
Vegabréf.
Við komu til landsins skal einstaklingur hafa gilt vegabréf eða annað kennivottorð sem viðurkennt er sem ferðaskilríki nema annað sé ákveðið í lögum þessum eða í reglum sem ráðherra setur.

9. gr.
För yfir ytri landamæri Schengen-svæðisins.
Koma til landsins og för úr landi skal fara fram á stöðum og afgreiðslutímum sem ráðherra ákveður.
Hver sá sem ferðast yfir ytri landamæri Schengen-svæðisins skal sæta eftirliti landamæravarða og gefa sig fram á landamærastöð fyrir komu- og brottfarareftirlit.
Einstaklingi er skylt að lúta eftirliti skv. 2. mgr. og nær það einnig til samgöngutækja og muna sem eru í vörslu þess sem fer yfir landamæri.

[bookmark: _Hlk67654038]10. gr. 
Ferðaheimild til farar yfir ytri landamæri Schengen-svæðisins. 
Ríkisborgari þriðja ríkis sem er undanþeginn vegabréfsáritunarskyldu skal hafa fengið útgefna ferðaheimild áður en hann ferðast yfir ytri landamæri Schengen-svæðisins nema annað sé ákveðið í reglum sem ráðherra setur. 
Ríkisborgari þriðja ríkis sem hefur dvalarleyfi gefið út af ríki sem tekur þátt í Schengen-samstarfinu er undanþeginn skyldu til að hafa ferðheimild.
Ferðaheimild er gefin út af miðlæga ferðaheimildarkerfinu ef öllum skilyrðum fyrir útgáfu hennar er fullnægt. Ferðaheimild er gefin út af landsskrifstofu ferðaheimildarkerfis ríkis sem tekur þátt í Schengen-samstarfinu í þeim tilvikum þegar umsókn hefur verið beint til hennar af miðlæga ferðaheimildarkerfinu og öll skilyrði fyrir útgáfu hennar er fullnægt. 
Íslenska landsskrifstofa ferðaheimildakerfisins skal afgreiða umsóknir um útgáfu ferðaheimildar sem berast henni frá miðlæga ferðaheimildakerfinu. Synja skal um ferðaheimild ef: 
[bookmark: _Hlk73958967]a)	umsækjandi hefur notað ferðaskilríki sem tilkynnt hefur verið um í Schengen-upplýsingakerfinu að hafi horfið, verið stolið, ólöglega seld eða ógild, 
b)	vera umsækjanda á Schengen-svæðinu er talin hafa í för með sér öryggisáhættu, 
c)	vera umsækjanda á Schengen-svæðinu er talin hafa í för með sér hættu á ólöglegum innflutningi fólks, 
d)	vera umsækjanda á Schengen-svæðinu er talin hafa í för með sér aukna faraldurshættu, 
e)	umsækjandi er á skrá í Schengen-upplýsingakerfinu yfir óæskilega einstaklinga sem synja á um komu og dvöl,
f)	umsækjandi svarar ekki beiðni um viðbótarupplýsingar eða -gögn innan viðeigandi fresta. 
g)	umsækjandi mætir ekki í viðtal vegna umsóknarinnar. 
Einnig skal synja um ferðaheimild ef rökstudd og veruleg ástæða er til þess, þegar umsókn er lögð fram, að draga í efa að gögn séu ósvikin, áreiðanleika framburðar umsækjanda eða fylgiskjalanna sem hann leggur fram eða að innihald þeirra sé rétt.
Ef ekki er talin ástæða til að synja umsókn skv. 4. eða 5. mgr. skal samþykkja hana og gefa út ferðaheimild til handa viðkomandi. Heimilt er að gefa út ferðaheimild með takmarkað gildissvæði af mannúðarástæðum, í þágu þjóðarhagsmuna eða vegna alþjóðlegra skuldbindinga, þó skilyrðum fyrir ferðaheimild séu ekki uppfyllt. 
Ferðaheimild skal gilda í þrjú ár eða til loka gildistíma ferðaskilríkja sem skráð eru í umsókn um ferðaheimild, ef þau gilda skemur. Útgefin ferðaheimild veitir ekki sjálfkrafa rétt til komu eða dvalar á Schengen-svæðinu.
Ákvörðun um útgáfu eða synjun ferðaheimildar skal tilkynnt umsækjanda með rafrænum hætti innan 96 klst. frá því að umsókn var lögð fram. Innan sama frests skal tilkynna umsækjanda ef farið er fram á viðbótarupplýsingar eða -gögn og að umsækjandi kunni að verða boðaður í viðtal. Ákvörðun um útgáfu eða synjun ferðaheimildar vegna slíkra umsókna skal taka eigi síðar en 96 klst. eftir að umsækjandi leggur fram viðbótarupplýsingar eða -gögnin eða 48 klst. eftir að viðtal fer fram.
Ákvæði 13. gr. stjórnsýslulaga um andmælarétt gildir ekki um ákvörðun um synjun, ógildingu og afturköllun ferðaheimildar. Ekki þarf að undirrita ákvörðun um synjun, ógildingu og afturköllun ferðaheimildar með persónugreinanlegum hætti.
[bookmark: _Hlk88736948]Starfsfólk landsskrifstofu ferðaheimildarkerfisins skal uppfylla skilyrði öryggisvottunar skv. 24. gr. varnarmálalaga, nr. 34/2008. Hið sama gildir um starfsfólk kærunefndar útlendingamála sem kemur að endurskoðun ákvarðana samkvæmt lögum þessum.

Ákvæði 3. og 4. mgr. 22. gr. gilda um meðferð mála skv. þessari grein.

11. gr.
Ferðaupplýsinga- og ferðaheimildarkerfi.
Ríkislögreglustjóri skal reka og bera ábyrgð á ferðaupplýsinga- og ferðaheimildarkerfi sem er ætlað að kanna hvort ríkisborgarar þriðju ríkja sem eru undanþegnir vegabréfsáritunarskyldu uppfylli skilyrði fyrir komu áður en þeir ferðast að ytri landamærum Schengen-svæðisins og hvort dvöl þeirra á Schengen-svæðinu gæti haft í för með sér öryggisáhættu, hættu á ólöglegum innflutningi fólks eða aukna faraldurshættu.
Ríkislögreglustjóri skal tryggja að eftirfarandi aðilar hafi viðeigandi aðgang að ferðaupplýsinga- og ferðaheimildakerfinu:
1. landsskrifstofa ferðaheimildakerfisins,
1. lögregla,
1. Útlendingastofnun,
1. flutningsaðilar, 
1. miðlæg aðgangsstöð.
[bookmark: _Hlk88738708]Ríkislögreglustjóri skal einnig tryggja að þar til bær yfirvöld hafi viðeigandi aðgang að nánar tilgreindum gögnum, svo sem auðkennisgögnum og gögnum um ferðaskjöl í ferðaheimildarkerfinu, sem geymd eru í sameiginlega auðkennasafninu, í samræmi við reglur sem ráðherra setur. 
Ríkislögreglustjóri skal þá jafnframt starfrækja landsskrifstofu ferðaupplýsinga- og ferðaheimildarkerfisins, sem ber m.a. ábyrgð á íslenskum hluta meðferða umsókna um ferðaheimildir og ákvarðanatöku um útgáfu ferðaheimildar, synjunar hennar eða veitingu neikvæðs álits á ferðaheimildarumsókn ef sjálfvirkt umsóknarferli hefur gefið ástæðu til handvirkar vinnslu umsóknar. Landsskrifstofa ferðaheimildakerfisins ber einnig ábyrgð á að ógilda eða afturkalla útgefna ferðaheimild þegar grundvöllur fyrir útgáfu hennar er ekki lengur til staðar. 

12. gr.
För yfir innri landamæri Schengen-svæðisins.
Einstaklingi er heimilt að fara yfir innri landamæri Schengen-svæðisins án þess að landamæraeftirlit fari fram, án tillits til ríkisfangs einstaklings.
För yfir innri landamæri Schengen-svæðisins er heimil utan viðurkenndra landamærastöðva. Þetta gildir þó ekki ef tekið er upp tímabundið eftirlit á innri landamærum. Ákvæði tollalaga gilda um för yfir innri landamæri Schengen-svæðisins.

13. gr.
Tímabundið eftirlit á innri landamærum.
[bookmark: _Hlk65765615]Ráðherra er heimilt að taka upp tímabundið eftirlit á innri landamærum vegna alvarlegrar ógnar við allsherjarreglu og þjóðaröryggi. Ákvörðun þess efnis skal tekin á grundvelli áhættumats frá ríkislögreglustjóra. Umfang og tímalengd innra eftirlits skal ekki vera meira en nauðsynlegt er til að bregðast við ógninni.
Þegar tímabundið eftirlit hefur verið tekið upp skv. 1. mgr. skal för yfir innri landamæri fara fram á landamærastöðvum sem ráðherra ákveður. Ákvæði 9., 14. og 2. málsl. 1. mgr. 17. gr. eiga við eftir því sem við á.
[bookmark: _Hlk82422986]
14. gr.
Komu- og brottfarareftirlit.
Við komu- og brottfarareftirlit skal tryggja að einstaklingur uppfylli, auk skilyrða fyrir komu og brottför samkvæmt lögum þessum, lögum um útlendinga og reglugerða sem settar eru á grundvelli þeirra, eftirfarandi skilyrði:
1. sé með gilt vegabréf eða annað kennivottorð sem viðurkennt er sem ferðaskilríki, 
1. að handhafi vegabréfsáritunar hafi gilda vegabréfsáritun, 
1. að handhafi ferðaheimildar hafi gilda ferðaheimild.
Lögregla getur, ef sérstaklega stendur á, undanþegið útlending þeirri skyldu að hafa vegabréf eða viðurkennt önnur skilríki en leiðir af almennum reglum.
Við komu- og brottfarareftirlit er einnig heimilt að framkvæma annars konar staðfestingu á auðkenni einstaklings eins og lithimnuathuganir, fingrafaraskoðun og andlitsgreiningu.
[bookmark: _Hlk1498085]Við eftirlit með för fólks úr landi er lögreglu heimilt að brottvísa ríkisborgara þriðja ríkis úr landi og ákvarða honum endurkomubann skv. skilyrðum laga um útlendinga, dvelji hann ólöglega á Schengen-svæðinu. 

15. gr. 
Úrræði sem heimilt er að beita til að tryggja að útlendingur fái ekki inngöngu í landið. 
[bookmark: _Hlk90541808]Lögregla skal tryggja að útlendingur sem ekki uppfyllir skilyrði fyrir komu til landsins fái ekki inngöngu í landið. Hið sama á við þegar ekki liggur fyrir hvort útlendingur uppfylli skilyrði fyrir komu til landsins. 
Í þeim tilgangi að tryggja að útlendingur fái ekki inngöngu í landið er lögreglu heimilt að skylda viðkomandi til þess að dvelja á ákveðnum stað samkvæmt ákvæðum útlendingalaga eða beita öðrum úrræðum samkvæmt ákvæðum sömu laga. 

16. gr.
Komu- og brottfararkerfi.
Á ytri landamærum skal starfrækt komu- og brottfararkerfi sem skráir og geymir rafrænt upplýsingar um dagsetningu, tíma og stað komu og brottfarir ríkisborgara þriðju ríkja sem heimiluð hefur verið stutt dvöl á Schengen-svæðinu og reiknar út lengd heimilaðrar dvalar. Komu- og brottfararkerfið skráir einnig og geymir upplýsingar um þá sem synjað hefur verið um komu til stuttrar dvalar og ef ákvörðun hefur verið tekin um að afturkalla eða ógilda heimild til stuttrar dvalar. Kerfinu er ætlað að koma í veg fyrir óreglulegan innflutning fólks og auðvelda stjórnun á straumi innflytjenda, til alls Schengen-svæðisins.
[bookmark: _Hlk71009982]Í komu- og brottfararkerfið skal skrá persónuupplýsingar, sem nánar verður kveðið á um í reglugerð og stafræna andlitsmynd ríkisborgara þriðja ríkis sem kemur til stuttrar dvalar á Schengen-svæðinu. Þar að auki skal skrá fjögur fingraför ríkisborgara þriðja ríkis sem er undanþeginn vegabréfsáritunarskyldu. Fingraför og andlitsmyndir skal síðar nota til að staðfesta deili á ríkisborgurum þriðju ríkja sem áður hafa verið skráðir í komu- og brottfararkerfið, nema gagnaskrá yfir viðkomandi einstakling hafi verið eytt.
Ríkislögreglustjóri rekur og ber ábyrgð á komu- og brottfararkerfinu hér á landi og skal tryggja að eftirfarandi aðilar hafi viðeigandi aðgang að kerfinu:
1. landsskrifstofa ferðaheimildakerfisins,
1. lögregla,
1. starfstöðvar utanríkisráðuneytisins sem fara með útgáfu vegabréfsáritana,
1. Útlendingastofnun,
1. miðlæg aðgangsstöð.
Ríkislögreglustjóri skal einnig tryggja að þar til bær yfirvöld hafi viðeigandi aðgang að nánar tilgreindum gögnum, svo sem gögnum í komu- og brottfararkerfinu, sem geymd eru í sameiginlega auðkennasafninu, í samræmi við reglur sem ráðherra setur. 

17. gr.
Skyldur flutningsaðila og heimild lögreglu til að safna 
og skiptast á upplýsingum um farþega og áhöfn.
[bookmark: _Hlk74041208]Stjórnendum skipa og loftfara er skylt að ganga úr skugga um að skráður farþegi sé sá sem hann segist vera. Sé ferðast um ytri landamæri skal kanna áður en farþegi stígur um borð hvort hann hafi:
a. vegabréf eða annað kennivottorð sem viðurkennt er sem ferðaskilríki og 
b. gilda vegabréfsáritun til landsins sé viðkomandi áritunarskyldur eða 
c. gilda ferðaheimild falli viðkomandi undir kröfu þar um. 
Fyrirtækjum sem annast flutning farþega til og frá landinu er skylt að afhenda lögreglu upplýsingar um farþega og áhöfn. Sama skylda hvílir á stjórnendum, eigendum eða umráðamönnum fara sem ferðast til og frá landinu, þar á meðal einkaflugvéla og seglbáta. Skyldan nær einnig til upplýsinga um áætlaðan tíma komu og brottfarar.
[bookmark: _Hlk73002515]Lögreglu er heimilt að safna og skiptast á upplýsingum um farþega og áhöfn við tollyfirvöld, í þágu eftirlits og greiningarstarfs eða vegna rannsókna á ætluðum brotum, og við önnur stjórnvöld að því marki sem nauðsynlegt er til að þau geti sinnt lögbundnu hlutverki sínu. Lögreglu er einnig heimilt að miðla upplýsingum um farþega og áhöfn til erlendra yfirvalda að því marki sem nauðsynlegt er til að koma í veg fyrir, koma upp um, rannsaka eða saksækja fyrir hryðjuverk eða önnur alvarleg afbrot, sbr. 42. gr. lögreglulaga, nr. 90/1996. Um slíkar miðlanir fer að öðru leyti eftir ákvæðum III. kafla laga um vinnslu persónuupplýsinga í löggæslutilgangi.
[bookmark: _Hlk70672039]
18. gr.
Áhafnir skipa og loftfara.
[bookmark: G7M1]Ríkisborgari þriðja ríkis, sem lætur af starfi um borð í skipi eða loftfari má ekki ganga hér á land fyrr en lögregla hefur ákveðið hvar komueftirlit skuli fara fram. Ákvæði í lögum um útlendinga um stjórnvald í málum vegna frávísunar og um málskot gilda eftir því sem við á.

19. gr.
Laumufarþegar.
Laumufarþegi má ekki ganga hér á land fyrr en lögregla hefur ákveðið hvar komueftirlit skuli fara fram. Ákvæði í lögum um útlendinga um stjórnvald í málum vegna frávísunar og um málskot gilda eftir því sem við á.
Tafarlaust skal tilkynna lögreglu um laumufarþega í skipi og loftfari og skal það gert áður en komið er á flugvöll eða til hafnar ef unnt er. Sama á við um laumufarþega sem finnast í skipi eða loftfari sem er á leið frá landinu. 


III. KAFLI
Vinnsla persónuupplýsinga.
20. gr.
[bookmark: _Hlk26882378][bookmark: _Hlk23256307]Skráning og vinnsla persónuupplýsinga.
[bookmark: _Hlk73967132]Landahelgisgæslu Íslands, lögreglu, tollyfirvöldum, ríkislögreglustjóra, Útlendingastofnun, kærunefnd útlendingamála og starfstöðvum utanríkisráðuneytisins sem fara með útgáfu vegabréfsáritana er heimil vinnsla persónuupplýsinga, þar á meðal þeirra sem viðkvæmar geta talist, að því marki sem slík vinnsla telst nauðsynleg við framkvæmd laganna.
Yfirvöldum skv. 1. mgr. og öðrum þar til bærum stjórnvöldum er heimilt að skiptast á persónuupplýsingum, þar á meðal þeim sem viðkvæmar geta talist, að því marki sem nauðsynlegt er, til að þau geti sinnt lögbundnu hlutverki sínu.
Um vinnslu og skráningu persónuupplýsinga í löggæslutilgangi á grundvelli laga þessara fer samkvæmt lögum um vinnslu persónuupplýsinga í löggæslutilgangi. Um aðra skráningu og vinnslu persónuupplýsinga á grundvelli laga þessara fer samkvæmt lögum um persónuvernd og vinnslu persónuupplýsinga.

IV. kafli
Refsiábyrgð og kæruheimild.
[bookmark: _Hlk82697763][bookmark: _Hlk70666275]21. gr.
Refsiábyrgð.
[bookmark: _Hlk67649053]Eftirfarandi brot varða sektum eða fangelsi allt að 6 mánuðum:
a. ef farið er um landamæri á öðrum stöðum og afgreiðslutímum en ráðherra ákveður, sbr. 1. mgr. 9. gr.
b. ef farið er um landamæri á öðrum stöðum en ráðherra ákveður þegar tímabundið eftirlit hefur verið tekið upp á innri landamærum, sbr. 2. mgr. 13. gr.
c. ef gengið er á land áður en ákveðið hefur verið hvar komueftirlit skuli fara fram, sbr. 1. mgr. 18. gr. og 1. mgr. 19. gr.
Nú er útlendingur fluttur til landsins með skipi eða loftfari án þess að hafa fullnægjandi ferðaskilríki, ferðaheimild og/eða vegabréfsáritun falli hann undir kröfu þar um og stjórnandi skips eða loftfars hefur ekki gengið úr skugga um að hann beri gild ferðaskilríki, ferðaheimild og/eða vegabréfsáritun, sbr. 1. mgr. 17. gr., og skal þá að gera stjórnanda farartækisins sekt.
Brot gegn skyldu til að veita upplýsingar skv. 2. mgr. 17. gr. varðar refsingu skv. 180. gr. a. tollalaga, nr. 88/2005. 
Þegar brot er framið í starfsemi lögaðila er heimilt að gera lögaðilanum sekt skv. II. kafla A almennra hegningarlaga.
Tilraun eða hlutdeild í brotum á lögum þessum er refsiverð eftir því sem segir í III. kafla almennra hegningarlaga.

22. gr.
Kæruheimild og aðgangur að gögnum.
Ríkisborgara þriðja ríkis er heimilt að kæra ákvörðun um synjun, ógildingu eða afturköllun ferðaheimildar til kærunefndar útlendingamála innan 15 daga frá því að honum var tilkynnt um ákvörðunina. 
Formanni kærunefndar útlendingamála er heimilt að úrskurða einn í málum er varða ferðaheimildir. Varaformaður hefur sömu heimildir og formaður, sbr. 1. málsl. 
Við meðferð mála er varða ferðaheimild er heimilt að halda gögnum og upplýsingum frá aðila máls ef slíkt telst nauðsynlegt með tilliti til almannahagsmuna, þjóðaröryggis, alþjóðasamskipta ríkisins eða annars ríkis sem tekur þátt í Schengen-samstarfinu eða annarra sérstakra ástæðna.
Takmarka má efni rökstuðnings að því leyti sem vísa þarf til gagna og upplýsinga sem haldið hefur verið frá aðila máls á grundvelli 3. mgr. 

V. kafli
Reglugerðir, gildistaka og breyting á lögum um útlendinga, nr. 80/2016.
[bookmark: _Hlk70666302][bookmark: _Hlk74658987]23. gr.
Reglugerðir.
Ráðherra setur reglugerð um nánari framkvæmd laga þessara, þar á meðal um:
a. [bookmark: _Hlk83379847]framkvæmd landamæraeftirlits og landamærastöðvar á Íslandi, sbr. 4. gr.,
b. framkvæmd landamæragæslu, sbr. 5. gr.,
c. hvaða skilyrðum vegabréf eða annað kennivottorð þarf að fullnægja til að teljast gilt til komu til landsins og dvalar, sbr. 8. gr.,
d. upplýsingakerfi um ferðaheimild, þar á meðal um skilyrði fyrir veitingu ferðaheimildar og ástæður synjunar, ógildingar, afturköllunar eða veitingu neikvæðs álits á umsókn um ferðaheimild, persónuvernd við skráningu, aðgang að kerfinu og meðferð upplýsinga og um undanþágur frá skilyrðum 10. gr. Með upplýsingakerfi um ferðaheimild er átt við rafrænt gagnasafn sem starfrækt er hér á landi og tengt sameiginlegu upplýsingakerfi á Schengen-svæðinu,
e. skilgreiningu á lögbærum yfirvöldum skv. 3. mgr. 11. gr. og 4. mgr. 16. gr. Um aðgangsheimild þeirra, þ. á. m. í hvaða tilgangi þar til bærum yfirvöldum er heimilt að fá aðgang að kerfinu, að hvaða gögnum og á grundvelli hvaða upplýsinga þau geti leitað í kerfinu. 
f. upplýsingakerfi um komur og brottfarir, þar á meðal persónuvernd við skráningu og meðferð upplýsinga í því kerfi, um undanþágur frá skilyrðum 2. mgr. 16. gr. og um aðgang að kerfinu. Með upplýsingakerfi um komur og brottfarir er átt við rafrænt gagnasafn sem starfrækt er hér á landi og tengt sameiginlegu upplýsingakerfi á Schengen-svæðinu,
g. eftirlit með erlendum skipverjum, landgönguleyfi þeirra við dvöl skips í höfn og um heimild til að meina þeim landgöngu, sbr. 18. gr.,
h. fyrirkomulag og fjárhæð sekta skv. 2. mgr. 21. gr.
i. um samvirkni upplýsingakerfa Evrópusambandsins eins og komu og brottfararkerfisins (EES), ferðaupplýsinga- og ferðaheimildarkerfisins (ETIAS), Schengen-upplýsingakerfisins (SIS), upplýsingakerfis um vegabréfsáritanir (VIS) og fingrafaragrunns fyrir umsækjendur um alþjóðlega vernd (Eurodac), ásamt samkeyrslu upplýsinga í þeim kerfum. 
Ráðherra er heimilt að setja reglugerð um nánari framkvæmd laga þessara, þar á meðal um:
a. þjálfun landamæravarða, sbr. 3. mgr. 4. gr.,
b. för yfir ytri landmæri þar á meðal um skilyrði fyrir komu og synjun um komu ríkisborgara þriðju ríkja, um skilyrði fyrir komu- og brottfarareftirliti, um undanþágu frá þeim skilyrðum þar á meðal fyrir ákveðna hópa fólks og um tilslökun á landamæraeftirliti vegna óvenjulegra og ófyrirséðra aðstæðna, sbr. 9. gr.,
c. starfshætti og málsmeðferð landsskrifstofu ferðaheimildarkerfisins, sbr. 10. mgr. 10. gr. og 3. mgr. 11. gr.,
d. för yfir innri landamæri og þá þætti sem afnám landamæraeftirlits hefur ekki áhrif á varðandi eftirlit innan Schengen-svæðisins, sbr. 12. gr.,
e. skilyrði fyrir upptöku tímabundins eftirlits á innri landamærum, s.s. um hvað áhættumat ríkislögreglustjóra skal fela í sér og um málsmeðferð vegna fyrirsjáanlegra atburða og í aðkallandi tilvikum, sbr. 13. gr.,
f. för yfir landamæri, komu- og brottfarareftirlit, skráningu upplýsinga og um skilyrði fyrir komu til landsins og undanþágur frá þeim skilyrðum, sbr. 14. gr.,
g. að skylda flutningsaðila skv. 2. málsl. 1. mgr. 17. gr. gildi einnig á innri landamærum hafi tímabundið eftirlit á innri landamærum verið tekið upp til samræmis við 13. gr.,
h. umfang upplýsingaskyldu, afhendingu á upplýsingum til lögreglu, þar á meðal um form og tímasetningu og meðhöndlun á þeim skv. 2. mgr. 17. gr.,
i. miðlun upplýsinga til tollyfirvalda, annarra stofnana og erlendra aðila. Þar skal m.a. kveðið á um fyrirkomulag upplýsingaskipta og meðhöndlun upplýsinganna sbr. 3. mgr. 17. gr.,
j. laumufarþega, sbr. 19. gr.,
k. vinnslu persónuupplýsinga, sbr. 20. gr.,
l. kæruheimild, aðgang að gögnum og málsmeðferð hjá kærunefnd útlendingamála, sbr. 10. mgr. 10. gr. og 22. gr.,
m. [bookmark: _Hlk88217052]þátttöku Íslands í sjóðum, stofnunum og verklegu samstarfi í tengslum við samvinnu á ytri landamærum á grundvelli skuldbindinga samkvæmt samningi sem undirritaður var í Brussel 18. maí 1999 um þátttöku Íslands í Schengen-samstarfinu,
n. þátttöku starfsfólks í verkefnum stöðuliða til aðgerða á ytri landamærum og sameiginlegum aðgerðum m.a. á vegum Landamæra- og strandgæslustofnunar Evrópu, og um framkvæmd lögreglurannsókna, framkvæmd lögregluverkefna og valdbeitingarheimildir, sbr. 2. mgr. 7. gr. laga þessara og 11. gr. a. lögreglulaga, nr. 90/1996.

24. gr.
Gildistaka.
[Verður útfært nánar] Lög þessi öðlast gildi í [september] 2022. Þó skal 10. gr., 11. gr., c-liður 1. mgr. 14. gr., c liður 1. mgr. 17. gr., refsiheimild er snýr að skyldu til að kanna ferðaheimild skv. 2. mgr. 20. gr. og 1. tölul. h-liðar 25. gr. ekki öðlast gildi fyrr en í [maí] 2023. 

25. gr.
Breyting á lögum um útlendinga, nr. 80/2016.
Eftirfarandi breytingar verða á 18. gr. laganna:
Á eftir 2. mgr. ákvæðisins kemur ný málsgrein, svohljóðandi: Að því leyti sem ekki er mælt fyrir um í lögum þessum fer um för yfir landamæri og landamæraeftirlit samkvæmt lögum um landamæri.
3. og 4. mgr. fellur brott.
19. gr. laganna fellur brott, ásamt fyrirsögn.
22. gr. laganna fellur brott, ásamt fyrirsögn.
Eftirfarandi breytingar verða á 94. gr. laganna
1. málsl. 2. mgr. 94. gr. laganna orðast svo: Lögreglustjóri tekur ákvörðun um frávísun skv. a-, b- og d-lið 1. mgr. en Útlendingastofnun skv. c- lið 1. mgr.
3. og 4. málsl. 2. mgr. 94. gr. falla brott.
Eftirfarandi breytingar verða á 98. gr. laganna:
A-liður 1. mgr. fellur brott.
2. mgr. orðast svo: Svo framarlega sem 102. gr. á ekki við skal vísa útlendingi úr landi sem dvelst ólöglega í landinu eða þegar tekin hefur verið ákvörðun sem bindur enda á heimild útlendings til dvalar í landinu.
Við bætist ein ný málsgrein, svohljóðandi: Útlendingi sem dvelst ólöglega í landinu og hefur gilt dvalarleyfi eða aðra heimild til dvalar í öðru ríki EFTA eða EES skal aðeins vísað úr landi fari hann ekki til yfirráðasvæðis þess ríkis án tafar eftir að skorað hefur verið á hann að gera það eða ef brottvísun er nauðsynleg með vísan til allsherjarreglu eða öryggis ríkisins.
Eftirfarandi breytingar verða á 101. gr. laganna:
Í stað 1. málsl. 1. mgr. koma tveir nýir málsliðir, svohljóðandi: Við endanlega ákvörðun um brottvísun felst skylda útlendings til að yfirgefa Schengen-svæðið. Auk þess fellur útgefið dvalarleyfi, atvinnuleyfi og ótímabundið dvalarleyfi útlendings úr gildi.
Í stað 2. málsl. 2. mgr. koma þrír nýir málsliðir, svohljóðandi: Endurkomubann skal að jafnaði ekki vara lengur en fimm ár og eigi skemur en tvö ár. Þó getur endurkomubann varað lengur en fimm ár eða verið varanlegt þegar útlendingur telst ógn við öryggi ríkisins, almannaöryggi eða allsherjarreglu. Við ákvörðun um lengd endurkomubanns skal litið til einstaklingsbundinna aðstæðna hverju sinni.
Í stað 1. málsl. 3. mgr. koma tveir nýir málsliðir, svohljóðandi: Yfirgefi útlendingur Schengen-svæðið innan frests skv. 104. gr. fellur ákvörðun um endurkomubann úr gildi. Samkvæmt umsókn má fella úr gildi endurkomubann hafi aðstæður breyst frá því að ákvörðun um brottvísun var tekin en þó ekki fyrr en að tveimur árum liðnum frá því að endurkomubann tók gildi.
2. málsl. 2. mgr. 104. gr. laganna skal orðast svo: Að jafnaði skal lögregla eða Útlendingastofnun veita útlendingi frest í 7–30 daga til að yfirgefa landið sjálfviljugur.
Eftirfarandi breytingar verða á 106. gr. laganna:
A-liður 1. mgr. orðast svo: hann fullnægir ekki reglum sem settar eru um vegabréf, vegabréfsáritun, ferðaheimild eða komu til landsins.
K-liður 1. mgr. orðast svo: það er nauðsynlegt vegna allsherjarreglu, þjóðaröryggis, almannaheilbrigðis eða alþjóðasamskipta ríkisins eða annars ríkis sem tekur þátt í Schengen-samstarfinu.
2. og 3. málsl. 2. mgr. 106. gr. falla brott.
1. málsl. 1. mgr. 106. gr. a. laganna skal orðast svo: Lögreglustjóri tekur ákvörðun um frávísun skv. 1. mgr. 106. gr. 
Við 1. mgr. 114. gr. laganna bætist nýr málsliður, svohljóðandi: útlendingur uppfyllir ekki skilyrði fyrir komu til landsins eða vafi leikur á því hvort útlendingur uppfylli skilyrði fyrir komu til landsins.
Eftirfarandi breytingar verða á 116. gr. laganna:
4. mgr. 116. gr. fellur brott.
Við bætist ný málsgrein, svohljóðandi: Útlendingi verður þó ekki gerð refsing á þeim grundvelli einum að hann dveljist ólöglega hér á landi. 
5. tölul. 1. mgr. 120. gr. fellur brott.








Greinargerð.
1. Inngangur.
[bookmark: _Hlk75515242]Með frumvarpi þessu, sem samið er í dómsmálaráðuneytinu, er lagt til að sett verði lög um landamæri sem mæli fyrir um grunnreglur sem gilda um för einstaklinga yfir landamæri. Sérstök lög um landamæri hafa ekki verið sett áður, en hugmyndin er þó ekki ný og hefur m.a. verið horft til Noregs þar sem sambærileg lög eru í vinnslu en hafa enn ekki tekið gildi (n. lov om grensetilsyn og grensekontroll av personer (grenseloven)).
Undanfarin ár hafa málefni landamæra tekið örum breytingum og leitt af sér fjölmargar áskoranir, m.a. vegna aukins eftirlits með löglegri umferð um landamæri. Á sama tíma og það er nauðsynlegt að virða afnám eftirlits á innri landamærum Schengen-svæðisins er ástæða til að styrkja framkvæmd landamæraeftirlits á sameiginlegum ytri landamærum svæðisins til að koma í veg fyrir óreglulega för fólks frá þriðju ríkjum og sjá fyrir mögulegar ógnir við allsherjarreglu og þjóðaröryggi aðildarríkja Schengen-samstarfsins. Þannig eru gerðar ríkar kröfur til íslenskra stjórnvalda vegna þátttöku Íslands í Schengen-samstarfinu sem varðar bæði ytri og innri þætti, m.a. um samþætta landamærastjórn. Mikilvægt er að tryggja samhæfða framkvæmd allra aðila með hliðsjón af alþjóðlegum skuldbindingum svo afgreiðsla og umferð um landamæri sé skilvirk og öryggi borgaranna sé sem best tryggt. Lögreglan ber ábyrgð á og annast framkvæmd landamæraeftirlits hér á landi, en í því skyni að tryggja heildstæða og samræmda landamærastjórn á Íslandi tók landamærasvið (áður deild) ríkislögreglustjóra til starfa þann 1. janúar 2019. Hlutverk landamærasviðs er m.a. að styðja við lögregluembættin á Íslandi í verkefnum er varða landamæravörslu og bera ábyrgð á eftirliti og umsjón með því að Ísland uppfylli alþjóðlegar skuldbindingar sínar er varða landamæraeftirlit og landamæragæslu.
[bookmark: _Hlk75515461]Megintilgangur þessa frumvarps til laga um landamæri er því að tryggja að landamæraeftirlit- og gæsla sé framkvæmd með öruggum og skilvirkum hætti og til samræmis við lög, reglugerðir og þær alþjóðlegu skuldbindingar sem Ísland hefur undirgengist. Lög um landamæri þykja til þess fallin að kveða með skýrum hætti á um réttindi og skyldur bæði borgara og ríkisins þegar kemur að för einstaklinga yfir innri og ytri landamæri Íslands. Efni frumvarpsins tekur að miklu leyti mið af núgildandi lögum og reglum sem gilda um för einstaklinga yfir landamæri ásamt reglugerð Evrópuþingsins og ráðsins (ESB) 2016/399 um för fólks yfir landamæri (Schengen-landamærareglurnar). Með frumvarpinu eru einnig innleidd ákveðin efnisákvæði reglugerðar Evrópuþingsins og ráðsins um þróun og starfsemi komu- og brottfararkerfis fyrir Schengen-svæðið (reglugerð (ESB) 2017/2225 og reglugerð (ESB) 2017/2226), um evrópskt kerfi um ferðaheimild (reglugerð (ESB) 2018/1240 og reglugerð (ESB) 2018/1241) og um samvirkni milli upplýsingakerfa ESB (reglugerð (ESB) 2019/817 og 2019/818). Framangreindar gerðir verða síðan innleiddar að fullu inn í íslenskan rétt með reglugerðum sem munu hafa lagastoð í þeim lögum. Reglugerðirnar teljast þróun á Schengen-samstarfinu og er Ísland skuldbundið til að innleiða þær á grundvelli þess. 
Til að tryggja faglega og hagkvæma innleiðingu hinna nýju upplýsingakerfa Schengen-samstarfsins ásamt uppfærslu á fyrirliggjandi kerfum var skipaður stýrihópur (Smart Borders) af dómsmálaráðherra en undir stýrihópnum starfar einnig samræmingarhópur (PMO) ásamt sjö verkefnahópum. Innleiðing upplýsingakerfanna kallar á gott skipulag þar sem þarf sérhæfða þekkingu og eiga þarf í samstarfi við innlenda og erlenda hagsmunaaðila. Allir tilnefndir hópar eru virkir og funda reglulega. Verkefnahóparnir eru eftirfarandi: 1) fjármál, 2) lög og reglur, 3) samræming, 4) búnaðarkaup og innleiðing búnaðar, 5) ferlar, verklag og þjálfun, 6) uppsetning landsskrifstofu ferðaheimildarkerfisins og 7) uppfærsla á núverandi kerfum SISII/VIS/Eurodac. Fulltrúar verkefnahópanna koma frá dómsmálaráðuneytinu, Útlendingastofnun, lögreglustjóranum á Suðurnesjum, ríkislögreglustjóra og Isavia, en landamærasvið ríkislögreglustjóra fer fyrir innleiðingu þessa verkefnis hér á landi og fer að mestu leyti með verkefnastjórnina.
Þörfin fyrir að setja lög um landamæri með skýrum reglum er snúa að landamæravörslu, eftirliti og skráningum í upplýsingakerfi sem og töku og vinnslu lífkennaupplýsinga eru því aðkallandi.

2. Tilefni og nauðsyn lagasetningar.
[bookmark: _Hlk68592743]Líkt og að framan greinir er með frumvarpi þessu lagt til að lög um landamæri verði sett. Þær reglur sem nú er að finna í íslenskri löggjöf og gilda um för einstaklinga yfir landamæri er að mestu að finna í lögum um útlendinga, nr. 80/2016 og í reglugerð um för yfir landamæri nr. 866/2017. Reglugerðin er sett með stoð í lögum um útlendinga og felur í sér innleiðingu á reglugerð Evrópuþingsins og ráðsins (ESB) 2016/399 um för fólks yfir landamæri, áður reglugerð (EB) 562/2006, sem fjallað hefur verið um sem Schengen-landamærareglurnar (Schengen Borders Code). Schengen-landamærareglurnar gilda um alla þá sem ferðast yfir ytri landamæri Schengen-svæðisins og um heimild til að taka upp tímabundið eftirlit á innri landamærum. Þó að íslenskir ríkisborgarar geti borið skyldur samkvæmt lögum um útlendinga þykir með tilkomu frumvarps þessa, rétt að mæla fyrir um skipulag landamæravörslu, réttindi og skyldur bæði íslenskra ríkisborgara og útlendinga við för yfir landamæri í lögum um landamæri, enda eiga ákvæðin mörg hver bæði við um íslenska ríkisborgara sem og erlenda. Að því sögðu er óheppilegt að slík ákvæði séu eingöngu að finna í lögum um útlendinga.
Í öðru lagi þykir ekki fullnægjandi að kveða á um einstaka reglur sem gilda um för yfir landamæri einungis í reglugerð, en þær geta talist nokkuð íþyngjandi fyrir einstaklinga. Landamæraeftirlit er t.d. í eðli sínu íþyngjandi fyrir einstakling og verður að telja reglur sem hefta för einstaklinga sem að öðru leyti á að vera frjáls, verulega íþyngjandi. Heimildir eru sem dæmi til að taka upp tímabundið eftirlit á innri landamærum þó einstaklingum eigi almennt að vera heimilt að fara yfir innri landamæri án þess að persónubundið landamæraeftirlit fari fram. Um þessa heimild er í dag eingöngu kveðið á um í reglugerð, en talsvert hefur reynt á þessa heimild undanfarið vegna upptöku innra landamæraeftirlits vegna heimsfaraldurs COVID-19. Mikilvægt þykir að kveðið sé á um íþyngjandi reglur sem varða einstaklinga með skýrum hætti í lögum. Með frumvarpi þessu er ætlunin þó ekki að færa allar reglur sem er að finna í reglugerð um för yfir landamæri yfir í lög heldur einungis þær sem mikilvægt verður að telja að kveðið sé skýrt á um í lögum.
Í þriðja lagi er frumvarpi þessu ekki síður ætlað að styrkja lagastoðina fyrir reglugerð um för yfir landamæri og öðrum reglugerðum sem þarf að innleiða á grundvelli laganna og þess alþjóðlega samstarfs sem Ísland er þátttakandi í. Með Schengen-samstarfinu hafa til að mynda ítarlegar reglur verið settar um landamæraeftirlit og önnur málefni sem varða útlendinga og réttarstöðu þeirra. Ísland er skuldbundið til að innleiða reglurnar sem þátttakandi í Schengen-samstarfinu. Þróun hér á landi í málefnum landamæra og landamæraeftirlits hefur því tekið mið af stefnu Schengen-samstarfsins og þróun þess. Þá hefur Ísland, bæði í beinum og óbeinum tengslum við Schengen-samstarfið, undirritað aðra samninga um samstarf við aðildarríki Evrópusambandsins, á vettvangi dóms- og innanríkismála.
Á síðustu árum hefur Schengen-samstarfið vaxið og umfang þess aukist umtalsvert. Áherslan hefur verið á stefnumótun, upplýsingaskipti, nýtingu tækninýjunga og styrkingu landamæraeftirlits, m.a. með því að herða eftirlit á ytri landamærum Schengen-svæðisins og efla Landamæra- og strandgæslustofnun Evrópu (Frontex). Farið var í þessar aðgerðir til að mæta þeim áskorunum sem Evrópa hefur staðið frammi fyrir með það að markmiði að tryggja öryggi á Schengen-svæðinu, en árið 2015 markaði ákveðin tímamót í Evrópu vegna fordæmalauss flæðis flóttamanna og aukinnar hryðjuverkaógnar í álfunni. Komist var að þeirri niðurstöðu að bæta þyrfti fyrirliggjandi kerfi samstarfsins sem og að leggja þyrfti áherslu á sjálfvirknivæðingu landamæraeftirlits. Liður í því var að setja reglugerðir sem lögðu til breytingar á Schengen-upplýsingakerfinu (reglugerð (ESB) 2018/1860, 2018/2861 og 2018/1862) og hafa það að markmiði að efla samvinnu lögreglu og dómsyfirvalda aðildarríkjanna í sakamálum, efla notkun upplýsingakerfisins á landamærum við landamæraeftirlit og styrkja stefnu Evrópusambandsins um endursendingu ríkisborgara þriðju ríkja sem dvelja ólöglega á Schengen-svæðinu. Ný lög nr. 51/2021 um Schengen-upplýsingakerfið á Íslandi voru samþykkt á Alþingi 11. maí 2021, til innleiðingar á framangreindum reglugerðum. Tvö ný upplýsingakerfi voru einnig kynnt til sögunnar á Schengen-vettvangnum, annars vegar kerfi um komur og brottfarir e. Entry/Exit system (EES) og hins vegar kerfi um ferðaheimild e. European Travel Information System (ETIAS) sem komið var stuttlega inn á í kafla I. Breytingar voru gerðar á reglugerð um upplýsingakerfi um vegabréfsáritanir (VIS) og breytingar eru einnig væntanlegar á reglugerð um fingrafaragrunn fyrir umsækjendur um alþjóðlega vernd (Eurodac). Þá hefur verið sett ný stofnreglugerð eu-LISA, reglugerð (ESB) 2018/1726 um starfsemi Evrópustofnunarinnar um rekstur stórra upplýsingatæknikerfa á svæði frelsis, öryggis og réttlætis, en stofnunin annast rekstur miðlæga hluta Schengen-upplýsingakerfisins, vegabréfsáritanakerfisins, fingrafaragrunns fyrir umsækjendur um alþjóðlega vernd auk þess sem hún mun annast rekstur miðlæga hluta komu- og brottfararkerfisins og ferðaheimildarkerfisins til Schengen-svæðisins. Innleiðing þeirra kerfa er eitt stærsta verkefnið sem aðildarríki Schengen-samstarfsins standa frammi fyrir í dag og verður gerð nánari grein fyrir hér, enda er frumvarpi þessu í fjórða lagi ætlað að tryggja lagastoð til innleiðingar á reglugerðum þeim er fjalla um kerfin og heimild ráðherra til að kveða nánar á um þau í reglugerðum.
Hinn 30. nóvember 2017 voru birtar í stjórnartíðindum ESB tvær reglugerðir um þróun og starfsemi komu- og brottfararkerfis (e. Entry/Exit System (EES)) fyrir Schengen-svæðið, nánar tiltekið reglugerð (ESB) 2017/2225 og reglugerð (ESB) 2017/2226, en upphaflegar hugmyndir um að setja á fót komu- og brottfararkerfi á Schengen-svæðinu má rekja aftur til ársins 2008. Kerfið verður sett upp á öllum ytri landamærastöðvum Schengen-svæðisins og heldur rafræna skráningu um komur og brottfarir ríkisborgara þriðju ríkja sem heimiluð hefur verið stutt dvöl á svæðinu, en einnig þá sem synjað hefur verið um komu til stuttrar dvalar. Kerfið reiknar þannig sjálfvirkt út tímalengd dvalar ríkisborgara þriðja ríkis á Schengen-svæðinu og er ætlað að bæta frekar stjórnun ytri landamæranna, koma í veg fyrir óreglulegan innflutning fólks og auðvelda stjórnun á straumi innflytjenda. Komu- og brottfararkerfið ætti, einkum og þegar við á, að stuðla að því að bera megi kennsl á einstaklinga sem uppfylla ekki, eða uppfylla ekki lengur, skilyrði um lengd heimilaðrar dvalar á yfirráðasvæði aðildarríkjanna. Kerfið kemur til með að nútímavæða og einfalda landamæraeftirlit, meðal annars með því að koma í stað þeirrar skyldu landamæravarða að stimpla vegabréf ríkisborgara þriðju ríkja um komur og brottfarir og með því næst samhæfð yfirsýn allra Schengen-ríkjanna yfir þá sem dvelja á Schengen-svæðinu fram yfir heimilaða dvöl. Við komu ríkisborgara þriðja ríkis til stuttrar dvalar á Schengen-svæðinu verða skráðar lífkennaupplýsingar viðkomandi (andlitsmynd og fingraför) og upplýsingarnar færðar í miðlægan gagnagrunn. Sami háttur verður á þegar ríkisborgari þriðja ríkis fer út af Schengen-svæðinu og lífkennaupplýsingar bornar saman við miðlæga gagnagrunninn. Ef ríkisborgari þriðja ríkis fer um ytri landamærin innan þriggja ára frá því að lífkennaupplýsinganna var aflað er nægilegt að sannreyna fyrirliggjandi upplýsingar þegar viðkomandi fer um landamæri á leið sinni inn á Schengen-svæðið. Ef um vegabréfsáritunarskylda einstaklinga er að ræða þá eru lífkennaupplýsingar sannprófaðar í upplýsingakerfi um vegabréfsáritanir (e. VIS) í gegnum EES-kerfið.
[bookmark: _Hlk88740108]Árið 2008 voru jafnframt settar fram hugmyndir um evrópskt ferðaupplýsinga– og ferðaheimildakerfi (ETIAS), sem urðu að veruleika árið 2018, nánar tiltekið með reglugerðum (ESB) 2018/1240 og (ESB) 2018/1241, sem birtar voru í stjórnartíðindum ESB 12. september 2018. Með ETIAS ferðaheimildakerfinu er lagt upp með að ríkisborgarar þriðju ríkja sem undanþegnir eru vegabréfsáritunarskyldu þurfi að hafa fengið útgefna ferðaheimild til að mega ferðast inn á Schengen-svæðið. Margir þekkja sambærilegt ESTA kerfi vegna ferða til Bandaríkjanna. Með þessum reglum verður betur hægt að meta hvort öryggisáhætta, hætta á ólöglegum innflutningi fólks eða aukin faraldurshætta stafi af veru þessara ríkisborgara þriðju ríkja innan Schengen-svæðisins. Í dag geta u.þ.b. 1,4 milljarðar manna frá um 60 löndum ferðast án vegabréfsáritunar til Schengen-ríkjanna. Í dag eru í flestum tilvikum ekki til neinar upplýsingar um þessa einstaklinga þegar þeir koma að ytri landamærunum og taka því landamæraverðir ákvörðun um hvort einstaklingi verði hleypt inn á Schengen-svæðið yfir ytri landamærin eða hvort honum verði vísað frá án nokkurs undangengins eftirlits fyrir komu á landamærin. Ítarleg skoðun á heimild ríkisborgara þriðja ríkis sem er undanþeginn vegabréfsáritun til komu inn á Schengen-svæðið fer því nú aðeins fram á ytri landamærum og leiðir til frávísunar ef heimild fyrir komu er ekki til staðar. Þannig er með útgáfu ferðaheimilda minnkaðar líkurnar á því að einstaklingar sem yrðu að öllum líkindum frávísað við komu ferðist að ytri landamærum Schengen-svæðisins. Útgefin ferðaheimild mun þó ekki veita sjálfkrafa rétt til komu þar sem endanleg ákvörðun verður enn í höndum landamæravarða á landamærum hvers ríkis en þá að undangengnu frumeftirliti ferðaheimildakerfisins. Hins vegar mun útgáfa ferðaheimildar vera jákvæð vísbending viðkomandi útlendings um að fá inngöngu inn á Schengen-svæðið. Þannig er ferðaheimildakerfinu ætlað að stuðla að því að greiða fyrir landamæraeftirliti með því að draga úr komu einstaklinga á ytri landamæri sem ekki uppfylla skilyrði fyrir komu inn á Schengen-svæðið. Umsækjandi um ferðaheimild mun sækja um ferðaheimildina í gegnum heimasíðu kerfisins eða í gegnum app og mun sjálfvirkt umsóknarferli taka u.þ.b. 10 mínútur. Talið er að, að minnsta kosti 95% umsókna fái jákvætt svar innan nokkurra mínútna. Í þessu sjálfvirka ferli eru upplýsingar um umsækjanda bornar saman við fjölmörg önnur upplýsingakerfi og gagnagrunna ESB, t.d. SIS, VIS, EES, Eurodac, gögn Europol og Interpol, SLTD, TDAWN sem og gátlista kerfisins og sértæka áhættuvísa. Þær umsóknir sem framkalla jákvæða niðurstöðu (e. hit) í sjálfvirka umsóknarferlinu verða metnar handvirkt af miðlægri einingu kerfisins í þeim tilgangi að sannprófa hvort persónuupplýsingar umsækjanda samsvari persónuupplýsingum þess einstaklings sem framkallaði jákvæðu niðurstöðuna og verður sú niðurstaða grundvöllur að því hvort ferðaheimild skuli gefin út eða ekki. Leiki enn vafi á umsækjanda eftir samanburð miðlægu einingarinnar þá færist umsóknin yfir til landsskrifstofu þess ríkis sem færði inn eða lét í té upplýsingarnar sem framkallaði jákvæða niðurstöðu samkvæmt sérstökum reglum þar um. Ef samanburður hefur ekki leitt til jákvæðrar niðurstöðu en til staðar eru sérstakir áhættuvísar fær það ríki umsóknina sem viðkomandi ætlar fyrst að dvelja í. Á grundvelli mats sem landsskrifstofa ferðaheimildakerfisins framkvæmir er að lokum tekin ákvörðun um það hvort ferðaheimild skuli gefin út eða ekki. Þannig mun engin synjun, ógilding eða afturköllun ferðaheimildar grundvallast eingöngu á sjálfvirkri vinnslu umsóknar. Umsækjendum sem synjað verður um ferðaheimild verður heimilt að kæra ákvörðunina í því ríki sem tók ákvörðunina í samræmi við löggjöf viðkomandi ríkis. Samkvæmt framansögðu er hverju aðildarríki skylt að tilnefna lögbært yfirvald sem landsskrifstofu ferðaheimildakerfisins og er henni ætlað að bera ábyrgð á meðferð umsókna um ferðaheimildir sem þangað berast og ákvarðanatöku vegna þeirra. Flest aðildarríkin hafa tekið þá ákvörðun að staðsetja landsskrifstofu ferðaheimildarkerfisins innan lögreglunnar en einhver ríki, t.d. Danmörk, hafa þó tekið ákvörðun að landsskrifstofan verði hjá útlendingayfirvöldum. Á Íslandi er gert ráð fyrir að landsskrifstofan verði innan embættis ríkislögreglustjóra, sbr. 4. mgr. 11. gr.  
Tæknileg útfærsla beggja framangreindra kerfa, komu- og brottfararkerfisins annars vegar og evrópska kerfisins um ferðaheimild hins vegar, eru nú, eins og áður segir í 1. kafla, í mótun hjá stjórnvöldum, en fyrirhugað er að kerfin verði tekin í gagnið árið 2022 og 2023, komu- og brottfararkerfið í september 2022 og ETIAS-ferðaheimildakerfið í maí 2023. 
Samhliða innleiðingu á EES- og ETIAS kerfunum er unnið að rekstrarsamhæfingu allra upplýsingakerfa Schengen-samstarfsins (e. Interoperability), en tvær gerðir um rekstrarsamhæfinu upplýsingakerfa á Evrópuvísu, á vettvangi dóms- og innanríkismála, voru birtar í stjórnartíðindum ESB hinn 20. maí 2019, reglugerð (ESB) 2019/817 varðandi upplýsingakerfi á vettvangi landamæra og útgáfu vegabréfsáritana og reglugerð (ESB) 2019/818 um upplýsingakerfi á vettvangi lögreglu- og dómsmálasamvinnu. Gerðirnar tvær miða að því að mæta þörfum notenda upplýsingakerfanna, að í kerfin séu skráðar áreiðanlegar og skýrar upplýsingar en um leið að gætt sé ítrustu persónuverndar við skráningu og notkun kerfanna. Rekstrarsamhæfing kerfanna lýtur að hugbúnaðarþróun sem á að tryggja að hægt verði að framkvæma uppflettingu í sameiginlegum gagnagrunnum Schengen-samstarfsins í gegnum eina gátt og bæta þannig notendaviðmót kerfanna til muna. Kerfin munu þannig tala saman og sem dæmi má nefna að þegar sótt er um ferðaheimild á netinu til að ferðast inn á Schengen-svæðið mun sjálfkrafa leitað að upplýsingum í öðrum upplýsingakerfum samstarfsins. Sé viðkomandi til að mynda skráður í Schengen-upplýsingakerfið með endurkomubann þá er það tilefni til synjunar á ferðaheimild til handa viðkomandi og kæmi skráningin upp við slíka leit.
Komu- og brottfararkerfið, ferðaheimildakerfið og rekstrarsamhæfing þeirra við núverandi kerfi eru þannig mikilvægur hluti af þeirri þróun sem er að eiga sér stað á vettvangi Schengen-samstarfsins og hafa verið til umræðu og í undirbúningi um langt skeið. Meginmarkmiðið er að auka gæði landamæraeftirlits og eftirlit innan svæðisins og ekki síður liður í því að efla sjálfvirknivæðingu landamæraeftirlits. Með þeim breytingum sem hafa verið gerðar og eru í bígerð á Schengen-vettvangnum er ljóst að öll lagaumgjörð þarf að vera skýr og með þeim hætti að Ísland standist þær skuldbindingar og gæðakröfur sem Schengen-samstarfið gerir. Frumvarp til laga um landamæri er þáttur í því að tryggja innleiðingu hinna nýju upplýsingakerfa en einnig að tryggja að landamærastjórn og landamæravarsla sé framkvæmd með öruggum og skilvirkum hætti og til samræmis við lög, reglugerðir og þær alþjóðlegu skuldbindingar sem Ísland hefur undirgengist. Frumvarpið á að efla lögreglu við störf sín er kemur að landamæravörslu og kveða með skýrum hætti á um heimildir og skyldur landamæravarða og réttindi og skyldur einstaklings sem ferðast um landamæri. Lögin eru þannig bæði hugsuð sem þáttur í að treysta löggæslustofnanir sem og öryggi borgara og samfélagsins í heild. Þeim er ætlað að skýra ábyrgð, stuðla að samstarfi milli viðeigandi yfirvalda sem fara með málefni tengd landamærum og stuðla að baráttunni gegn glæpum þvert á landamæri, ólöglegum fólksflutningum og ógn við allsherjarreglu, þjóðaröryggi og almannaheilsu, en skemmst er frá því að segja að landamæraeftirlit hefur verið mikilvægur liður í baráttunni gegn COVID-19 á tímum heimsfaraldurs.

3. Meginefni frumvarpsins.
3.1. Almennt um landamæri á Íslandi.
Á Íslandi eru landamæri á sjó og landamæri á lofti, en augljóslega engin landamæri á landi sökum landfræðilegrar legu. Landamæri Íslands eru mörk þess landsvæðis og hafsins (12 sjómílna landhelgi) sem telst til íslenska ríkisins, hvort sem er á lofti eða sjó. Eftir að Ísland hóf þátttöku í Schengen-samstarfinu árið 2001 eru landamærin ýmist skilgreind sem innri eða ytri landamæri og þær reglur sem gilda um för yfir landamæri, fara eftir því hvort um för yfir innri eða ytri landamæri er að ræða. Með innri landamærum er átt við sameiginleg landamæri Schengen-ríkja á landi, þar á meðal landamæri mörkuð af ám og vötnum auk flughafna Schengen-ríkjanna fyrir innansvæðisflug. Þá teljast hafnir Schengen-ríkjanna sem notaðar eru við reglubundnar ferjusiglingar einnig til innri landamæra. Almennt er einstaklingi heimilt að fara yfir innri landamæri án þess að landamæraeftirlit fari fram og þá án tillits til ríkisfangs. Með ytri landamærum er átt við landamæri Schengen-ríkjanna, á landi, sjó, ám, vötnum og höfnum, þ. á m. flughöfnum sem ekki eru innri landamæri. Sé farið yfir ytri landamæri hvílir hins vegar sú skylda á öllum einstaklingum við komu til landsins að gefa sig fram á landamærastöð eða við næsta lögregluyfirvald. Með landamærastöð er átt við stað sem hefur verið viðurkenndur af stjórnvöldum til farar yfir ytri landamæri, þ.e. staður á landamærum þar sem umferð til eða frá landi utan Schengen-samstarfsins er heimilt að fara um. Sé farið um ytri landamæri skal einstaklingur ávallt sæta landamæraeftirliti og á það einnig við um för frá landi og fer þá fram brottfarareftirlit. Allir sem koma til landsins skulu hafa meðferðis gilt vegabréf eða annað kennivottorð sem viðurkennd eru sem ferðaskilríki eftir nánari reglum sem ráðherra setur. Sé ferðast um ytri landamæri getur vegabréfsáritun enn fremur verið áskilin. Aðildarríki Schengen-samstarfsins skuldbinda sig til að fylgja sameiginlegri stefnu í málefnum er varða för fólks, sérstaklega með tilliti til reglna um vegabréfsáritanir og er í því skyni notast við samræmda vegabréfsáritun sem gildir á yfirráðasvæði allra samningsaðilanna sbr. 9. og 10. gr. Schengen samkomulagsins.
Strandlengja Íslands er alls 4.970 km að lengd. Ísland hefur skilgreint alls 30 hafnir sem landamærastöðvar, og alls 4 flugvelli, sbr. viðauka I um landamærastöðvar Íslands, við reglugerð um för yfir landamæri. Regluleg umferð fer um ýmsar hafnir, auk þess sem áætlað er að um 96% af allri alþjóðlegri umferð til og frá landinu fari í gegnum Keflavíkurflugvöll. Flugvöllurinn er þannig helsta hliðið inn og út úr landinu.
Á landamærum fer fram landamæravarsla vegna farar eða fyrirhugaðrar farar yfir landamæri og felur sú starfsemi í sér landamæraeftirlit og landamæragæslu. Landamæraeftirlit er eftirlit á viðurkenndri landamærastöð sem felst í því að skoða hvort einstaklingur, þ. á m. samgöngutæki og munir í vörslu hans, uppfylli skilyrði fyrir komu eða för yfir landamæri. För manna yfir landamæri sætir eftirliti landamæravarða og er það lögregla sem ber ábyrgð á og annast framkvæmd landamæraeftirlits með för fólks. Tollstjóri fer með eftirlit með vöru og fer eftir ákvæðum tollalaga um slíkt eftirlit. Landamæragæsla er hins vegar sú gæsla sem fram fer á landamærum á milli landamærastöðva og á landamærastöð utan ákveðins opnunartíma til varnar því að einstaklingur sniðgangi landamæraeftirlit. Á flugvöllum og höfnum Íslands ber lögregla ábyrgð á og annast framkvæmd landamæragæslu en Landhelgisgæsla Íslands sinnir því hlutverki á hafinu.
Meginregla er samkvæmt þjóðarrétti að ríki sjái um eftirlit og gæslu við landamæri sín. Aukin samvinna á því sviði undanfarin ár hefur gerbreytt skilgreiningu landamæra og framkvæmd landamæravörslu. Stórt skref á sviði alþjóðasamvinnu við landamæri og landamæraeftirlit var tekið með norræna vegabréfasamstarfinu árið 1957 en markmið samstarfsins var að gera Norðurlöndin að einu vegabréfasvæði með einum ytri landamærum. Með því lagðist vegabréfaskoðun við innri landamæri ríkjanna af en ríkin sáu eftir sem áður um gæslu á sínum ytri landmærum. Það fól í sér að þegar einstaklingur hafði einu sinni farið inn fyrir ytri landamæri eins þessara ríkja gat hann ferðast hindrunarlaust um þau öll án þess að sýna vegabréf. Auk þess gátu ríkisborgarar þessara landa ferðast að vild milli þeirra án þess að sýna vegabréf sín. Ísland gerðist fullgildur aðili að samstarfinu þann 24. september 1965 með undirritun norræna vegabréfaeftirlitssamningsins milli Danmerkur, Finnlands, Noregs og Svíþjóðar um afnám vegabréfsskoðunar við landamæri milli Norðurlandanna. Það var svo með þátttöku í Schengen-samstarfinu, en það samstarf sótti einmitt fyrirmynd sína m.a. í Norræna vegabréfasamstarfið, að straumhvörf urðu í landamæravörslu og tilhögun landamæramála. Aðild Íslands að Schengen-samstarfinu byggist á samningi milli Evrópusambandsins annars vegar og Íslands og Noregs hins vegar um þátttöku síðarnefndu landanna í framkvæmd, beitingu og þróun Schengen-gerðanna sem undirritaður var í Brussel 18. maí 1999. Samningurinn var fullgiltur af Íslands hálfu 26. maí 2000. Ísland hóf fulla þátttöku í Schengen-samstarfinu þann 25. mars 2001. Með fullri þátttöku er átt við að eftirlit á innri landamærum Íslands, gagnvart öðrum löndum sem einnig eru þátttakendur í Schengen-samstarfinu, var fellt niður. Var það gert með áþekkum hætti og með þátttöku í norræna vegabréfasamstarfinu en auk þess felur full þátttaka í Schengen-samstarfinu í sér aukið alþjóðlegt samstarf lögreglu. Tolleftirlit á landamærum lýtur að vöru en vara fer hins vegar um landamæri fyrir tilstuðlan einstaklinga. Eðli málsins samkvæmt er því vissulega eitthvert persónueftirlit óhjákvæmilegt til að sinna tolleftirliti. Með þátttöku í Schengen er einstaklingum því heimilt að ferðast innan Schengen-svæðisins án þess að sæta landamæraeftirliti á innri landamærum svæðisins nema tímabundið eftirlit á innri landamærum sé tekið upp. Rétt er þó að geta þess að þátttaka í samstarfinu hefur ekki þau áhrif á þá skyldu að þeir sem ferðast innan svæðisins hafi meðferðis gild persónuskilríki til að geta gert grein fyrir sér, hvenær sem þess er krafist af yfirvöldum viðkomandi ríkis.

3.2. Meginatriði frumvarpsins.
Í frumvarpinu er kveðið á um þær meginreglur sem gilda um komu og för einstaklinga yfir landamæri Íslands. Með frumvarpinu er stefnt að því að styrkja lagastoðina fyrir reglugerð um för yfir landamæri, reglugerðum sem ætla má að þurfi að setja á grundvelli laganna m.a. vegna þátttöku Íslands í alþjóðlegu samstarfi og innleiða ákveðin efnisákvæði Schengen-gerða um komu og brottfararkerfi á ytri landamærum sbr. reglugerð (ESB) 2017/2225 og (ESB) 2017/2226, ferðaheimildarkerfi (ETIAS) sbr. reglugerð (ESB) 2018/1240 og (ESB) 2018/1241 og um samvirkni þeirra, þ. á. m. við önnur upplýsingakerfi ESB, sbr. reglugerð (ESB) 2019/817 og (ESB) 2019/818. Í kjölfarið verða reglugerðirnar innleiddar að fullu inn í íslenskan rétt með reglugerðum sem munu hafa lagastoð í þeim lögum. Frumvarpinu er einnig ætlað að styrkja framkvæmd á landamærum sem og auka gagnsæi með skýrum reglum sem gilda um heimildir og skyldur landamæravarða og réttindi og skyldur einstaklinga sem ferðast um landamæri.
	Ákvæði frumvarpsins eru í grunninn byggð á reglugerð (ESB) 2016/399 um för fólks yfir landamæri (Schengen landamærareglunum), sem áður var reglugerð (ESB) 562/2006 og hefur verið innleidd í íslensk lög, sbr. fyrrnefnd lög um útlendinga og reglugerð um för yfir landamæri. Jafnframt má finna ýmsar reglur er varða landamæri í öðum lögum eins og loftferðarlögum, tollalögum, lögreglulögum og útlendingalögum, þó upptalning sé ekki tæmandi. Einhver þeirra ákvæða hafa komið inn í frumvarp þetta með breyttu sniði. Með frumvarpinu er lagt upp með að lög um landamæri komi til með að gilda almennt um alla sem ferðast um og yfir landamærin og ná þannig til bæði íslenskra ríkisborgara sem og útlendinga. Hins vegar má þar finna ýmis ákvæði sem gilda aðeins um útlendinga, t.d. 16. gr. frumvarpsins um skráningu ríkisborgara þriðju ríkja í upplýsingakerfi um komur og brottfarir. Umrætt kerfi á að setja upp á ytri landamærum og er ætlað að styrkja landamæraeftirlit, því þótti ákvæðið eiga betur heima í lögum um landamæri heldur en lögum um útlendinga þó það varði sérstaklega skráningu ríkisborgara þriðju ríkja í kerfið. Það sama á við um 10. gr. sem kveður á um skyldu ríkisborgara þriðju ríkja, sem eru undanþegnir vegabréfsáritunarskyldu, til að sækja um ferðaheimild áður en haldið er af stað í ferðalag um ytri landamæri Schengen. Slík heimild felur aðeins í sér vilyrði fyrir því að viðkomandi einstaklingur ferðist að ytri landamærum Schengen-svæðisins en ekki eiginlega heimild til dvalar hér á landi umfram t.d. dvöl annars staðar á Schengen-svæðinu. Ferðaheimildin er því frábrugðin sem dæmi vegabréfsáritun sem kveðið er á um í 20. gr. laga um útlendinga, nr. 80/2016. Lokaákvörðun um hvort einstaklingi er hleypt inn á svæðið er í höndum landamæravarða við komu, útgefin ferðaheimild veitir þannig ekki sjálfkrafa heimild til inngöngu á Schengen-svæðið. Vegna eðli ferðaheimildarinnar og þess að landsskrifstofu ferðaheimildarkerfisins verður komið fyrir hjá löggæsluaðilum, var ákveðið að mæla fyrir um hana í lögum um landamæri frekar en lögum um útlendinga. Þá þótti einnig skýrast og einfaldast að hafa ákvæði um hin nýju Schengen-upplýsingakerfi í sömu lögunum. 
Útlendingalög kveða hins vegar enn á um ákveðnar reglur sem hægt er að beita á landamærum, eins og frávísunarheimildir, heimildir til handtöku, haldlagningu vegabréfa eða ferðaskilríkja o.fl. Ástæðan fyrir því er sú að útlendingalög eru nokkuð ítarleg um skyldur og réttindi útlendinga, þar má jafnframt finna reglur er gilda um málsmeðferð í útlendingamálum en einnig liggur fyrir að umfangsmikil vinna þyrfti að eiga sér stað ef endurskoða ætti öll ákvæði sem varða með einhverjum hætti landamærin og færa yfir í frumvarp þetta, með tilheyrandi breytingum á öðrum ákvæðum laganna. Um þetta svipar frumvarpið að miklu leyti til frumvarps norsku landamæralaganna sem verið er að vinna að (lov om grensetilsyn og grensekontroll av personer (grenseloven)). Við vinnslu þessa frumvarps var sérstaklega skoðað að færa frávísunarheimildir úr útlendingalögum og yfir í frumvarpið, en ákveðið að hverfa frá því vegna þeirrar umfangsmiklu vinnu sem þyrfti að eiga sér stað, m.a. til að samræma framkvæmd frávísana hér landi enn betur framkvæmd frávísana á Schengen-svæðinu. Þegar fram líður og útlendingalög hafa sætt frekari endurskoðun kann að vera tilefni til að huga sérstaklega að því hvernig skörun þessara tveggja laga skuli vera háttað að þessu leyti. 
Frumvarpið skiptist í fimm eftirfarandi kafla: I. Almenn ákvæði, II. För yfir landamæri og komu- og brottfarareftirlit, III. Vinnsla persónuupplýsinga, IV. Refsiábyrgð og kæruheimild og V. Reglugerðir, gildistaka og breyting á lögum um útlendinga, nr. 80/2016.
Í I. kafla er að finna ákvæði um gildissvið frumvarpsins, markmið þess, orðskýringar sem og um ábyrgð og framkvæmd landamæraeftirlits og landamæragæslu og samstarf í málefnum landamæra. Í núgildandi regluverki er einungis kveðið á um ábyrgð á landamæraeftirliti í reglugerð um för yfir landamæri en ekki sérstaklega á um ábyrgð landamæragæslu, þó leiði megi hana af ýmsum ákvæðum reglugerðarinnar. Við samningu frumvarps þessa var því ákveðið að lögfesta þá ábyrgð. Í I. kafla var jafnframt ákveðið að setja inn ákvæði sem heimilar tollyfirvöldum að aðstoða lögreglu við framkvæmd landamæraeftirlits og beitingu lögregluvalds, til samræmis við lögin, enda getur aðstoðar þeirra verið þörf í ýmsum tilvikum. Jafnframt var ákveðið að kveða á um heimild til að taka móti erlendu starfsfólki á sviði landamæravörslu og jafnframt um heimild til að senda íslenskt starfsfólk tímabundið til starfa erlendis á sviði landamæravörslu, enda gagnkvæmt samstarf á þessu sviði þekkt. Þá er nýmæli í 7. gr. um ábyrgð ríkislögreglustjóra fyrir því að tryggja að viðeigandi stjórnvöld og stofnanir er sinna málefnum er varða landamæri með einhverjum hætti eigi í nauðsynlegu samstarfi bæði sín á milli og við aðra hlutaðeigandi aðila. Jafnframt ber ríkislögreglustjóra að tryggja að Ísland taki þátt í alþjóðlegu samstarfi. Nýlega var landamærasvið embættis ríkislögreglustjóra sett á laggirnar sem mun m.a. sinna þessu samræmingarhlutverki.
 Í II. kafla er kveðið á um reglur sem gilda um för fólks yfir innri og ytri landamæri Íslands sem og komu- og brottfarareftirlit. Í dag má finna þessar helstu reglur í 18., 19. gr., 22. gr., 2. mgr. 94.  og 2. mgr. 106. gr. laga um útlendinga, nr. 88/2016 sem og í reglugerð um för yfir landamæri. Með frumvarpi þessu var hins vegar markmiðið að taka þau ákvæði skilmerkilega saman í einn kafla, sem kveður á um þær meginreglur sem gilda um för yfir landamæri, til hagræðis fyrir einstaklinga sem leiða rétt sinn af lögunum og þeirra yfirvalda sem starfa á grundvelli þeirra. Að sama skapi er lagt til að framangreind ákvæði útlendingalaga taki breytingum eða falli brott. Þannig var lagt upp með að kveða á um skyldur og réttindi einstaklinga sem ferðast yfir landamærin sem og um heimildir og skyldur landamæravarða við eftirlit með komu og brottför fólks til og frá landinu. Í II kafla var einnig lagt upp með að styrkja lagastoðina fyrir 29.-33. gr. reglugerðar um för yfir landamæri, nr. 866/2017 sem kveður á um tímabundið eftirlit á innri landamærum, en ákvæði þess efnis er í 13. gr. frumvarpsins. Þá er að finna nokkur nýmæli í kaflanum, fyrrnefnt ákvæði 10. gr. um skyldu ríkisborgara þriðju ríkja sem eru undanþegnir vegabréfsáritunarskyldu, til að hafa ferðaheimild þegar ferðast er um ytri landamæri Íslands, 11. gr. um ferðaupplýsinga- og ferðaheimildarkerfið, 16. gr. um upplýsingakerfi um komur og brottfarir sem á að setja upp á ytri landamærum sem og 17. gr. um skyldur stjórnenda fara og miðlun upplýsinga, m.a. flutningsaðila til að senda farþegalista til lögreglunnar þegar ferðast er til og frá útlöndum. Svipað ákvæði og 2. mgr. 17. gr. hafði verið lögfest í tollalög árið 2019, sem kveður á um skyldu eigenda, stjórnenda eða umráðamanna til að senda tollyfirvöldum farþegalista, en með frumvarpi þessu er lagt til að sú skylda nái einnig til lögreglunnar, sem sinnir hlutverki sínu til samræmis við 2. gr. lögreglulaga nr. 90/1996. Einnig má finna nýmæli í 1. mgr. 17. gr. frumvarpsins sem kveður á um að flutningsaðilum beri skylda til að kanna ferðaheimild farþega sem fellur undir kvöð þar um áður en hann stígur um borð. Þar sem ferðaupplýsinga- og ferðaheimildarkerfið verður ekki tekið í notkun fyrr en í fyrsta lagi í maí 2023 kemur sú skylda þó ekki til framkvæmda alveg strax og það sama á þá við um sektir sem skal setja á flutningsaðila ef þessari skyldu er ekki sinnt. Að lokum er í II. kafla kveðið á um áhafnir skipa og loftfara og laumufarþega, en sambærilegt ákvæði er að finna í núgildandi lögum um útlendinga, nr. 80/2016, sbr. 22. gr. sem með frumvarpi þessu er lagt til að falli brott. 
Í III. kafla er kveðið á um vinnslu persónuupplýsinga. Í IV. kafla er kveðið á um refsiábyrgð ef brotið er gegn lögunum. Þar má helst nefna nýmæli sem kveður á um heimild til að sekta stjórnanda farartækis ef hann sinnir ekki skyldu sinni skv. 1. mgr. 17. gr. til að kanna hvort að ríkisborgari þriðja ríkis sé með ferðaheimild falli hann undir kröfu þar um. Í IV. kafla er einnig að finna kæruheimild vegna ákvarðana sem eru teknar um ferðaheimildir sem og heimild til að halda gögnum og upplýsingum frá aðila máls við meðferð mála er varða ferðaheimild að nánari skilyrðum uppfylltum. Að lokum má í V. kafla finna heimildir til ráðherra til að setja reglugerð um nánari útfærslu laganna, um breytingar á útlendingalögum og um gildistöku laganna, en ýmis ákvæði er tengjast komu- og brottfararkerfinu og ferðaupplýsinga- og ferðaheimildarkerfinu taka ekki gildi strax, enda þurfa öll aðildarríki að taka kerfin í notkun á sama tíma. Sem fyrr segir er ekki stefnt á að kerfin taki gildi fyrr en í september 2022 og maí 2023. 




4. Samræmi við stjórnarskrá og alþjóðlegar skuldbindingar.
1. Samræmi við stjórnarskrá og alþjóðlegar skuldbindingar.
	Frumvarpi þessu er, eins og fram hefur komið, ætlað að festa í ein lög, helstu reglur sem gilda um för fólks yfir landamæri. Með frumvarpinu er einnig verið að innleiða upplýsingakerfi sem nýtast við landamæravörslu, til að uppfylla alþjóðlegar skuldbindingar sem Ísland hefur undirgengist með þátttöku í Schengen-samstarfinu. Schengen-samstarfið hefur leitt til þess að Ísland hefur gert samninga við Evrópusambandið um nánara samstarf á ýmsum tengdum sviðum, ýmist í beinum tengslum við Schengen-samstarfið eða óbeint vegna þátttöku okkar í því, m.a. í málum sem varða landamæri og landamæraeftirlit. Samvinna og upplýsingaskipti yfir landamæri eru lykilatriði í alþjóðlegu samstarfi í dóms- og innanríkismálum. Þegar kemur til að mynda að glæpum yfir landamæri er samstarf hlutaðeigandi lögregluyfirvalda forsenda þess að rannsóknir og baráttan gegn afbrotum skili árangri. Það sama á við um forvarnir gegn glæpum þvert á landamæri. Ísland hefur hagstæða landfræðilega legu þegar kemur að ýmiskonar ógn erlendis frá tengdum landamærum og för yfir landamæri, þá hefur smæð og fámenni landsins sitt að segja. Með aðild að Evrópulögreglunni (Europol), Evrópsku réttaraðstoðinni (Eurojust) og Landamæra- og strandgæslustofnun Evrópu (Frontex) veitir Schengen-aðild Íslendingum meiri rétt til náins samstarfs við ESB ríkin en EES samningurinn. Þátttaka í samsettu nefndinni (COMIX) tryggir Íslendingum einnig meiri rétt til aðildar að stjórnmálalegum ákvörðunum með ESB-ríkjunum en EES-aðildin.[footnoteRef:1] Auk Schengen þá á Ísland samstarf á ýmsum erlendum vettvangi, s.s. við alþjóðalögregluna (Interpol) og þá hafa Íslendingar lengi átt gott samstarf við Norðurlöndin á fjölmörgum sviðum. Þátttaka Íslands í Schengen, ásamt hinum Norðurlöndunum hefur eflt norrænt samstarf á vettvangi löggæslu, m.a. til að takast á við birtingarmyndir skipulagðrar brotastarfsemi. Enn fremur hefur íslenska lögreglan í þeim efnum sótt margvíslega aðstoð til Evrópulögreglunnar (Europol). [1:  Björn Bjarnason (2006). Schengensamstarf í þágu öryggis og frelsis, bls. 84-85.] 

	Við samningu frumvarpsins hefur verið gætt að stjórnarskrá og tekið tillit til alþjóðlegra skuldbindinga Íslands þannig að sem best samræmi verði milli laga og þjóðréttarreglna. Hér verður í stuttu máli gerð grein fyrir helstu þjóðréttarsamningum sem Ísland er bundið af á þessu sviði sem og alþjóðlegu samstarfi sem Ísland tekur þátt í er viðkemur málefnum landamæra.

	1.1. Norræni vegabréfasamningurinn.
Norðurlöndin hafa um langa hríð haft með sér samstarf um landamæraeftirlit og byggir það samstarf á tveimur meginstoðum. Þær eru annars vegar bókun frá 22. maí 1954 um að leysa ríkisborgara annarra Norðurlanda undan skyldu til að hafa í höndum vegabréf og dvalarleyfi við dvöl í öðru norrænu landi en heimalandi og hins vegar á norræna vegabréfaeftirlitssamningnum frá 12. júlí 1957.[footnoteRef:2] Samningurinn er grundvöllur að frjálsri för fólks milli Norðurlandanna og felur í sér að ríkisborgarar Norðurlandanna eru undanþegnir vegabréfaskyldu auk þess sem útlendingar sem ekki eru norrænir ríkisborgarar geta ferðast frá einu landi til annars innan Norðurlandanna á viðurkenndum landamærastöðvum án þess að vera háðir vegabréfsskoðun. Hvert aðildarríki á að framkvæma vegabréfaskoðun hjá þeim sem koma inn í landið við norræn útmörk þess en ákveður jafnframt að hvaða marki vegabréfaskoðun skuli framkvæmd hjá þeim sem fara út úr landi við norræn útmörk sbr. 2. gr. samningsins. Það felur í sér að landamæraeftirlit fer einungis fram við norræn útmörk ríkjanna og jafnframt að allir skuli sæta slíku eftirliti. Samkomulagið kveður þó á um að ríkjunum sé heimilt að framkvæma úrtaksskoðun við innri landamæri sín auk þess sem þeim er heimilt að framkvæma landamæraeftirlit þegar það er talið nauðsynlegt til að koma í veg fyrir að menn fari með ólöglegum hætti inn í ríki vegna mismunar á áritunarskyldu sbr. 8. gr. samningsins. Með samningnum hafa ríkin skuldbundið sig til að hafa samstarf um sameiginlega vegabréfsskoðun á norrænum landamærum og þá jafnframt að vísa burt sérhverjum útlendingi sem uppfyllir ekki 6. gr. samningsins, t.a.m. hefur ekki gilt vegabréf eða ferðaskilríki eða nauðsynleg leyfi. Með Norðurlöndunum er átt við Ísland, Danmörk (að Grænlandi og Færeyjum undanskildum), Finnland, Noreg (að Svalbarða og Jan Mayen undanskildum) og Svíþjóð. [2:  Frumvarp til laga um útlendinga (Lagt fyrir Alþingi á 141. löggjafarþingi 2012-2013).] 

Ísland undirritaði samning um þátttöku í Schengen-samstarfinu í desember 1996, samhliða Danmörku, Finnlandi, Noregi og Svíþjóð. Á þeim tíma var Schengen regluverkið enn utan ramma Evrópusambandsins. Á norrænum ráðherrafundi þann 27. febrúar 1995 var ákveðið að það myndi best þjóna hagsmunum Norræna vegabréfasamstarfsins ef öll Norðurlöndin myndu sækja um Schengen þátttöku samhliða.[footnoteRef:3] Ríkin gerðu því með sér samkomulag með undirritun viðauka við norræna vegabréfaeftirlitssamningin 18. september 2000, þar sem kveðið er á um frávik frá samningnum að því leyti sem það er nauðsynlegt til að fullnægja skuldbindingum sem hvíla á samningsríkjunum samkvæmt Schengen samningnum sbr. 2. gr. viðaukans. Með þátttöku í Schengen færðust hin norrænu útmörk til ytri landamæra Schengen-svæðisins og hvílir sú skylda á Norðurlöndunum að túlka ákvæði vegabréfaeftirlitssamningsins í samræmi við viðeigandi reglur sem settar hafa verið á grundvelli Schengen samningsins og frekari þróun þeirra sbr. I-lið 2. gr. viðaukans. Hér á eftir verður fjallað nánar um hvað felst í Schengen-samstarfinu en ljóst er að með þátttöku í samstarfinu urðu straumhvörf í umhverfi landamæravörslu hér á landi. [3:  Skýrsla dóms- og kirkjumálaráðherra og utanríkismálaráðherra um Schengen-samstarfið, þingskjal 821. Alþingistíðindi 1995-96, 120. löggafarþing. A. Þingskjöl, bls. 3964-3985.] 


1.2. Samningurinn um Evrópska efnahagssvæðið.
Með lögum um Evrópska efnahagssvæðið, nr. 2 frá 13. janúar 1993, var samningurinn um Evrópska efnahagssvæðið lögfestur. Á grundvelli samningsins njóta útlendingar sem eru ríkisborgarar í aðildarríkjunum réttinda af ýmsu tagi hér á landi. Samningurinn hefur því mikil áhrif á réttarstöðu þeirra útlendinga sem falla undir samninginn, nánar tiltekið EES-borgara.
Í 1. mgr. 1. gr. EES-samningsins segir að markmið hans sé að stuðla að stöðugri og jafnri eflingu viðskipta- og efnahagstengsla við sömu samkeppnisskilyrði og eftir sömu reglum með það fyrir augum að mynda einsleitt Evrópskt efnahagssvæði. Til að ná þessu markmiði felur samstarfið í sér sex þætti og er einn þeirra frjálsir fólksflutningar, sbr. b-lið 2. mgr. sömu greinar. Frjálsir fólksflutningar eru reyndar einn hluti af hinu fjórþætta frelsi Evrópusambandsins (ESB) en það tekur að auki til frjáls flæðis vöru, þjónustu og fjármagns.
 EES-samningurinn felur í sér að reglur ESB gilda um rétt launþega og sjálfstætt starfandi fólks til að flytja búferlum innan Evrópska efnahagssvæðisins og setjast að þar sem það getur hafið störf. Þessi réttur nær einnig til fjölskyldu viðkomandi, svo og þeirra sem látið hafa af störfum vegna aldurs og óska eftir að dvelja áfram þar sem þeir höfðu síðast stundað atvinnu. Þá nær þessi réttur einnig til námsmanna og fleiri. Ákvæði um þetta eru í 1.–3. kafla III. hluta samningsins og í V. og VIII. viðauka við samninginn.
1.3. Schengen-samningurinn.
	1.3.1. Schengen-samstarfið.
Aðild Íslands að Schengen-samstarfinu byggist á samningi milli Evrópusambandsins annars vegar og Íslands og Noregs hins vegar um þátttöku síðar greindu landanna í framkvæmd, beitingu og þróun Schengen-gerðanna sem undirritaður var í Brussel 18. maí 1999. Samningurinn var fullgiltur af Íslands hálfu 26. maí 2000. Í athugasemdum við þingsályktunartillögu þess efnis er ítarlega fjallað um Schengen-samstarfið. Framkvæmd samstarfsins á Íslandi og annars staðar á Norðurlöndum hófst 25. mars 2001 svo sem áður er getið.
Schengen-samstarfið, felst í grundvallaratriðum í tvennu. Annars vegar afnámi persónubundins eftirlits á innri landamærum Schengen landanna og hins vegar mótvægisaðgerðum, sem felast einkum í samvinnu evrópskra lögregluliða, til að tryggja öryggi borgara á Schengen-svæðinu. Afnámi persónubundins eftirlits á innri landamærum Schengen-ríkjanna er ætlað að greiða fyrir frjálsri för fólks innan Evrópusambandsins, en frjáls för fólks er einn hluti fjórfrelsis innri markaðar Evrópusambandsins sem Ísland gerðist aðili að með EES samningnum á árinu 2003.
Þróun síðustu ára hefur leitt til þess að mótvægisaðgerðirnar þ.m.t. samvinna evrópskra lögregluliða beinast nú sífellt meira að því að sporna við skipulagðri glæpastarfsemi, ýmist með beinum eða óbeinum hætti.

	1.3.2. Afnám persónubundins eftirlits.
Með afnámi eftirlits á innri landamærum færast landamæri Schengen-ríkis í raun til ytri landamæra þess Schengen-ríkis sem á landamæri að þriðja ríki, þ.e. ríki sem ekki er þátttakandi í Schengen-samstarfinu. Nánar tiltekið, ytri landamæri Íslands eru því í rauninni ekki einungis við strendur landsins, heldur ná þau sem dæmi í austri alla leið til Rússlands sem á landamæri að Finnlandi, og í suðri alla leið til Tyrklands og Norður Afríku sem eiga landamæri að Grikklandi og Ítalíu. Áætlað er að rúmlega 800 milljón einstaklingar ferðist um ytri landamæri Schengen-svæðisins árlega. Samkvæmt upplýsingum á vef Ferðamálastofu ferðuðust þar af um tvær milljónir hingað til lands árin 2017-2019, en með hertum aðgerðum á landamærum á árinu 2020 fór sá fjöldi niður í tæplega hálfa milljón.
Persónubundið eftirlit er þegar hver og einn einstaklingur er stöðvaður við för sína yfir landamæri og honum gert að gera grein fyrir sér með viðurkenndum persónuskilríkjum. Með afnámi slíks persónubundins eftirlits á innri landamærum á einstaklingur að geta ferðast með t.d. skipi, flugvél eða bifreið yfir innri landamæri frá einu Schengen-ríki til annars án þess að sæta persónubundnu eftirliti. Einstaklingur sem ferðast um Schengen-svæðið verður samt sem áður ávallt að geta sannað á sér deili með gildum persónuskilríkjum, til dæmis í þeim tilvikum er lögregla hefur afskipti af einstaklingi af einhverjum ástæðum. Gild íslensk persónuskilríki á erlendum vettvangi eru vegabréf. Þannig verður íslenskur ríkisborgari sem ferðast frá Íslandi til annars Schengen-ríkis ávallt að hafa vegabréf sitt meðferðis, þó honum sé ekki gert að sýna landamæravörðum það við för sína yfir innri landamæri. Enn fremur ber að nefna að flutningsaðilar, til dæmis flugfélög, hafa sum hver sett það sem skilyrði fyrir innritun í flug að einstaklingur hafi meðferðis vegabréf enda bera slík félög ábyrgð á að farþegalistar séu réttir að viðlagðri sekt reynist svo ekki vera.
Rétt er að geta þess að frjáls för um innri landamæri svæðisins felur ekki í sér rétt til dvalar í viðkomandi landi til lengri tíma heldur er dvöl í landi byggð á reglum viðkomandi lands og/eða reglum evrópska efnahagsvæðisins. Almennt þarf því einstaklingur að skrá sig eða sækja um dvalarleyfi ef hann hyggst dvelja lengur en 90 daga í viðkomandi ríki.
	1.3.3. Mótvægisaðgerðir.
Til þess að niðurfelling eftirlits á innri landamærum Schengen-svæðisins gangi upp, og til að tryggja öryggi borgara innan svæðisins eru margvíslegar mótvægisaðgerðir nauðsynlegar.
Þær felast í fyrsta lagi í lögreglusamvinnu milli aðildarríkjanna, þar á meðal rekstri og notkun sameiginlegra gagnagrunna lögreglu eða svokallaðs Schengen upplýsingakerfis (SIS). Um er að ræða samræmt, rafrænt upplýsingakerfi til notkunar fyrir löggæsluyfirvöld í öllum Schengen-ríkjunum, og í kerfinu eru skráðar ákveðnar upplýsingar um einstaklinga og muni. Öllum Schengen-ríkjum ber að koma á fót svokallaðri SIRENE skrifstofu innan lögreglunnar, en SIRENE er skammstöfun fyrir Supplementary Information Request at the National Entry. Hlutverk SIRENE skrifstofa er m.a. að miðla sín á milli viðbótarupplýsingum til viðbótar upplýsingum úr Schengen upplýsingakerfinu og greiða fyrir aðgerðum á grundvelli skráninga einstaklinga og muna í kerfinu. Um SIRENE skrifstofurnar er gjarnan sagt að þær séu hinn mannlegi þáttur SIS kerfisins. SIRENE skrifstofa Íslands er hluti af alþjóðadeild embættis ríkislögreglustjóra.
Í öðru lagi fela mótvægisaðgerðir í sér samvinnu þátttökuríkjanna við eftirlit á ytri landamærum Schengen-svæðisins, í þriðja lagi samvinnu við útgáfu vegabréfsáritana m.a. með rekstri sameiginlegs tölvukerfis vegna umsókna um vegabréfsáritanir og útgefnar áritanir og í fjórða lagi er samvinna um réttaraðstoð í sakamálum. Í fimmta lagi felst í Schengen-samstarfinu samstarf lögregluliða á ýmsum sviðum s.s. í fíkniefnamálum og baráttunni gegn skipulagðri glæpastarfsemi. Þá ber að nefna regluna um Ne bis in Idem, eða meginregluna um að einstaklingur verður ekki saksóttur eða refsað tvívegis fyrir sama afbrot á Schengen-svæðinu.

1.4. Annað erlent samstarf.
	1.4.1. Landamæra- og strandgæslustofnun Evrópu (Frontex).
Í tengslum við þátttöku í Schengen hefur Ísland gengið frá þónokkrum samningum um samstarf á tengdum sviðum. Má þar fyrst nefna aðildarsamning Íslands að Landamæra- og strandgæslustofnun Evrópu, eða Frontex, sem undirritaður var árið 2007. Helsta hlutverk stofnunarinnar er að stuðla að eflingu öryggis og varna á ytri landamærum Schengen-svæðisins. Í þessum tilgangi er á vegum stofnunarinnar unnin umfangsmikil áhættugreining og kortlagning á því hvar helstu veikleikar ytri landamæra Schengen-svæðisins liggja. Á grundvelli þessarar vinnu hefur stofnunin heimild til að skipuleggja og efna til sameiginlegra verkefna um eftirlit og aðstoð á helstu veikleikasvæðum ytri landamæra. Landhelgisgæsla Íslands hefur tekið þátt í slíkum verkefnum undanfarin ár. Frá árinu 2005, er Frontex hóf störf sín, hefur margt breyst í Evrópu er varðar verkefni stofnunarinnar. Þegar stofnunin hóf starfsemi voru um 40 einstaklingar í vinnu þar. Nú starfa þar yfir 1200 starfsmenn og fer ört fjölgandi. Hlutverk stofnunarinnar er einnig sífellt að aukast. Á árinu 2019 var sett ný reglugerð um stofnunina sem kveður á um aukin umsvif hennar og stærra hlutverk, m.a. heimild til að auka landamæra- og landhelgisgæsluliðum í 10.000 manns. Fyrir þann tíma höfðu einnig breytingar átt sér stað sem lögðu ríkari skyldu á Schengen-ríkin til að leggja fram mannafla, tæki og tól til stofnunarinnar, en hún þótti fyrst of háð þátttöku aðildarríkjanna til að hrinda sameiginlegum verkefnum af stað. Hvað varðar tækjabúnað, leggja aðildarríkin til mismunandi magn og mismunandi tæki og búnað sem skráð eru í tækjabanka stofnunarinnar. Að öðru leyti metur stofnunin hvort hagkvæmara sé að kaupa eða leigja þau tæki sem til þarf við þau verkefni sem hún framkvæmir eftir greiningu, bæði hvað varðar landamæravörslu, endursendingar sem og ýmsa gagnagrunna. Frá árinu 2010 hefur Landahelgisgæsla Íslands tekið þátt í fjölmörgum verkefnum á vegum Frontex með því að leggja til varðskip og eftirlitsflugvél í sameiginlegum verkefnum undir formerkjum stofnunarinnar. Með því hefur Ísland til fjölda ára verið meðal virkustu ríkja í samstarfinu og framlag Íslands verið vel metið á þessum vettvangi.
Árlega eru gerðir tvíhliða samningar um þátttöku aðildarríkja Schengen um væntanleg verkefni fyrir komandi ár. Að þessum samningum hafa komið fulltrúar lögreglunnar og Landhelgisgæslunnar. Aðkoma lögreglunnar hefur falist í þátttöku í landamæraeftirliti í flughöfnum og Ísland hefur tilnefnt tvo fulltrúa í svokallaðar hraðsveitir (RABIT) en Ísland er skuldbundið til að hafa tvo fulltrúa tæka hverju sinni til aðstoðar ef alvarlegt ástand myndast á ytri landamærum Schengen-ríkjanna. Þá hafa komið gestalandamæraverðir á vegum Frontex og starfað í flugstöð Leifs Eiríkssonar. Hverju aðildarríki ber einnig að tilnefna mannafla í svokallaðan mannauðsbanka. Þeir sem tilnefndir eru verða að uppfylla ákveðin skilyrði og hljóta þjálfun hjá Frontex. Ákveðnar kröfur eru gerðar um viðbrögð tilnefndra í mannauðsbankanum sem og lágmarkstímalengd viðkomandi í verkefnum. Frontex heldur fjölda námskeiða og æfinga sem öllum aðildarríkjum er boðin þátttaka í. Lögreglumenn af Suðurnesjum og af höfuðborgarsvæðinu sem og frá Landhelgisgæslunni, hafa tekið virkan þátt í námskeiðum á vegum Frontex.
Frontex rekur m.a. öfluga áhættugreiningadeild sem og ýmsa gagnabanka. Stofnunin stendur að þróun tækja og búnaðar til að mæta þörfum sínum. Stofnunin er í samvinnu við ýmsar löggæslustofnanir bæði á Evrópu- og alþjóðavísu, kemur á kynnum milli starfsmanna ríkja í verkefnum sem og ákvarðanatöku. Þetta auðveldar Íslandi mjög að fá upplýsingar um einstaka aðila sem og hópa og getur flýtt fyrir afgreiðslu mála. Stofnunin veitir upplýsingar um þróun mála sem auðveldar aðildarríkjunum að bregðast við ýmsum landamæratengdum glæpum svo sem ólöglega ferðamenn, smygl á fólki og mansali. Með því að senda starfsmenn í verkefni og taka við starfsmönnum, leiðir þar af að starfsmenn kynnast vinnubrögðum annarra og menningu. 
Embætti ríkislögreglustjóra er landsskrifstofa Íslands varðandi Frontex, NFPOC (National Frontex Point of Contact). Þá fer embætti ríkislögreglustjóra með stjórnarsetu í Frontex.

[bookmark: _Hlk66973489]	1.4.2. Landamærasjóður.
Ísland er að undirbúa þátttöku í þriðja landamærasjóði, Border Management and Visa Instrument með starfstímabilinu 2021-2027. Áður hefur Ísland tekið þátt í tveimur forverum nýja sjóðsins, External Borders fund 2007-2013 og Internal Security Fund 2014-2020.
Sjóðirnir eru hugsaðir sem sameiginlegir styrktarsjóðir Schengen-samstarfsins. Grunnhugmynd og gróft markmið sjóðanna er hin sameiginlega ábyrgð þátttökulandanna um varnir ytri landamæra svæðisins, en að ábyrgðin hvíli ekki einungis á þeim löndum sem eiga landamæri að þriðju ríkjum, heldur Schengen-ríkjunum öllum. Ísland er skuldbundið til þátttöku í sjóðnum og greiðir aðildargjöld, en hefur kost á að sækja um styrki á móti í þau verkefni sem falla að reglum og markmiðum sjóðsins eins og Ísland hefur gert í fjölmörg verkefni á sviði landamæra og útgáfu áritana.

	1.4.3. Löggæslustofnun Evrópusambandsins (Europol).
Europol, eða European Police Agency, er löggæslustofnun Evrópusambandsins. Stofnunin tók upphaflega til starfa árið 1994, en í núverandi mynd árið 1999. Europol hefur aðsetur í Den Haag í Hollandi. Meginverkefni stofnunarinnar er miðlun og greining upplýsinga ásamt því að vera samstarfsvettvangur aðildarríkja um aðgerðir á sviði skipulagðrar glæpastarfsemi og hryðjuverka. Ísland gerði samstarfssamning við Europol árið 2001, og fer ríkislögreglustjóri með samskipti við stofnunina samkvæmt samningnum. Samstarfsaðilar Europol eru Evrópusambandslöndin 27 auk fjölda annarra ríkja og alþjóðastofnana. Á árinu 2020 störfuðu hjá stofnuninni um 1300 manns, í heildina þar af um 250 tengifulltrúar við tengslaskrifstofur sem aðildarríkin hafa hjá aðalskrifstofu stofnunarinnar í Den Haag. Ísland hefur haft tengifulltrúa hjá Europol frá því 1. febrúar 2007. Europol sinnir eingöngu málum og verkefnum á sviði alvarlegrar og skipulagðrar glæpastarfsemi svo og hryðjuverka.
Europol heldur samevrópska gagnagrunna um þá brotastarfsemi sem hún sinnir, en upplýsingar í þeim grunnum eru sendar inn frá aðildar- og samstarfsríkjunum. Greiningarsérfræðingar vinna með þær upplýsingar til að samræma og finna sameiginlegar tengingar á milli ríkja, sem síðan er notað sem grunnur að sameiginlegum rannsóknum eða aðgerðum. Aðgangur að þessum grunnum hefur reynst Íslandi afar mikilvægur og oft á tíðum tengt íslenskar upplýsingar við erlendar sem hefur orðið grundvöllur sameiginlegra rannsókna.
Annað hvert ár gefur Europol út hættumatsskýrsluna SOCTA (Serious and Organiser Crime Threat Assessment). Í skýrslunni eru settar fram niðurstöður greininga á helstu ógnum sem samfélögum Evrópu stafar hætta af á sviði alvarlegrar glæpastarfsemi. Skýrslan lítur til komandi þriggja til fimm ára. Niðurstöður SOCTA eru síðan leiðandi um ákvarðanir Europol um forgangsverkefni á sviði rannsókna og aðgerða. Ísland hefur tekið virkan þátt í þessari sameiginlegu, stefnumiðuðu greiningu og lagt fram eigin upplýsingar í heildarmyndina. Sambærileg greining er gerð á sviði hryðjuverka og aðgerða öfgahópa í Evrópu. Á grundvelli SOCTA eru myndaðir vinnuhópar um þá málaflokka sem taldir eru helstu ógnirnar. Sem fullgilt aðildarríki, með aðgerðasamning (Operational Agreement) við Europol, hefur Ísland fullan aðgang að þessum vinnuhópum og tekur virkan þátt í nokkrum þeirra. Ísland nýtur þannig þjónustu sérfræðinga þessara hópa við rannsóknir og aðgerðir sem falla undir málaflokk hvers hóps.

	1.4.4. Samtök evrópskra lögreglumenntastofnana (Cepol)
Fulltrúar Lögregluskóla ríkisins og evrópska lögregluskólastarfsins (CEPOL) undirrituðu þann 27. júní árið 2006 aðildarsamkomulag Íslands að evrópska lögregluskólastarfinu. Fyrir Lögregluskóla ríkisins þýðir þessi aðild að opnað er á nánara samstarf við evrópska lögregluskóla um þjálfun og upplýsingaskipti. Meginviðfangsefni CEPOL eru að efla samstarf og virkni lögregluliða, miðla upplýsingum um niðurstöður rannsókna og starfsvenjur og annast þjálfunarnámskeið fyrir háttsetta lögreglumenn. Viðfangsefnin tengjast jafnan baráttunni gegn afbrotum, s.s. afbrotum yfir landamæri innan Evrópu, viðnámi gegn hryðjuverkum, ólöglegum innflytjendum, landamæravörslu, mansali og hvers konar alþjóðlegri glæpastarfsemi.
Lögregluskólinn á Íslandi varð með þessu virkur þátttakandi í starfi CEPOL og öðlaðist aðgang að rafrænu netkerfi CEPOL ásamt námsneti evrópskra lögregluliða. Með samkomulaginu var lögregluskóla lands utan Evrópusambandsins í fyrsta sinn veitt aðild að evrópska lögregluskólastarfinu, en Noregur skrifaði undir samning á sama tíma og Ísland.

	1.4.5. Samvinna um útgáfu vegabréfsáritana
Frá því að Ísland varð aðili að Schengen-samstarfinu, hafa sendiráð annarra Schengen-ríkja séð um að afgreiða umsóknir um vegabréfsáritanir, að undanteknum sendiráði Íslands í Peking sem hefur gefið út vegabréfsáritanir síðan í júní 2007, sendiráði Íslands í Moskvu sem hóf útgáfu vegabréfsáritana í júní 2013 og í seinni tíð sendiráð Íslands í Nýju-Delí, London og Washington. Að öðru leyti hefur utanríkisþjónustan gert fyrirsvarssamninga við önnur Schengen-ríki víðsvegar um heim. Þau sendiráð sem fara með fyrirsvar fyrir Íslands hönd í áritunarmálum sjá um afgreiðslu umsókna fyrir íslensk stjórnvöld. Umsóknir um vegabréfsáritanir eru skráðar í upplýsingakerfi um vegabréfsáritanir (Visa Information System) sem gerir Schengen-ríkjunum kleift að skiptast á vegabréfsáritunargögnum. Kerfið tengir sendiskrifstofur í löndum utan Evrópusambandsins og allar landamærastöðvar á ytri landamærum Schengen-ríkjanna. Hinn 7. júlí 2021 var samþykkt ný reglugerð um VIS-kerfið sem felur m.a. í sér breytingar á eldri reglugerð. Á hún að koma til framkvæmda að mestu leyti í lok árs 2023. Helstu nýmæli hennar eru þau að auk upplýsinga um vegabréfsáritanir beri að skrá upplýsingar um dvalarleyfi og langtímavegabréfsáritanir í kerfið, öryggi kerfisins mun vera aukið með samvirkni við önnur upplýsingakerfi Schengen-samstarfsins sem og felur hún í sér nánari ákvæði um varðveislu lífkennaupplýsinga í kerfinu, einkum barna.

5. Samráð.
[…]

6. Mat á áhrifum.
Frumvarpið er sem fyrr greinir liður í því að styrkja reglur um komu og brottför yfir landamæri Íslands og innleiða nauðsynlegar breytingar vegna upplýsingakerfa um komu og brottfarir og ferðaheimild sem á að taka í notkun árin 2022 og 2023. Innleiðingin er liður í alþjóðlegum skuldbindingum Íslands sem þátttakanda í Schengen-samstarfinu og er ætlað að auka öryggi almennra borgara og Schengen-svæðisins í heild, þar með talið styrkja baráttuna gegn skipulagðri brotastarfsemi. Ekki er ástæða til ætla annað en að ráðuneyti og önnur stjórnvöld séu í stakk búin til að takast á við þau verkefni sem felast í frumvarpinu. Með því er að verið að festa í lög ákveðna framkvæmd sem hefur verið á landamærum sem og mæla fyrir um á einum stað grunnreglur er gilda um för einstaklinga yfir landamæri. Þá hefur undirbúningur verið góður fyrir innleiðingu upplýsingakerfanna tveggja, EES og ETIAS, sem frumvarpinu er ætlað að innleiða. Sá undirbúningur hófst hér á landi árið 2018. Vissulega er um viðamikið verkefni að ræða sem snýr m.a. að landamæravörslu, löggæslu, Útlendingastofnun og flutningsaðilum og mun hafa áhrif á komu og brottför ríkisborgara þriðju ríkja sem fara um ytri landamæri Íslands, en þeim er ætlað að styrkja landamæraeftirlit og sjálfvirknivæða það í meira mæli. Þó að innleiðing upplýsingakerfanna í heild, kalli á umfangsmiklar breytingar og samræmingu á núgildandi reglum sem gilda um komu og för einstaklinga yfir ytri landamæri er ávinningurinn af frumvarpi þessu skýrar reglur og aukið öryggi borgaranna. Lögin eru þannig bæði hugsuð sem þáttur í að treysta löggæslustofnanir sem og öryggi borgara og samfélagsins í heild en núgildandi fyrirkomulag um að mæla eingöngu fyrir um þær reglur er lúta að för yfir landamæri í lögum um útlendinga og reglugerð um för yfir landamæri, þykir ekki lengur fullnægjandi að þessu leyti.
Frumvarpið kveður á um réttindi og skyldur allra þeirra sem ferðast um landamæri Íslands óháð kyni, en reglur um ferðaheimild og reglur um skráningu í komu- og brottfararkerfið eiga sérstaklega við um ríkisborgara þriðju ríka. Verði frumvarpið að lögum mun því ekki halla á réttindi ákveðins kyns gagnvart öðru.
Kostnaðaráhrif frumvarpsins og áherslur um verklag snerta að stærstum hluta ríkislögreglustjóra auk dómsmálaráðuneytis. Gerð var grein fyrir fjárhagsáhrifum frumvarpsins vegna komu og brottfararkerfisins og ferðaheimildarkerfisins í frumvarpi til laga um Schengen upplýsingakerfið á Íslandi. Öðru máli gegnir um kostnað sem hlýst af uppsetningu og rekstri landsskrifstofu ferðaheimildarkerfisins (ETIAS) sem ekki liggur endanlega fyrir. Fyrirliggjandi áætlanir gera ráð fyrir að hjá landsskrifstofunni starfi 6-7 starfsmenn og er unnið að því að kostnaðargreina rekstur þeirrar einingar. Gert er ráð fyrir að starfsemin verði fjármögnuð með gjaldi sem umsækjendur um ferðaheimild greiða og standi fyllilega undir kostnaði við öflun teknanna. Tekjurnar koma úr innri öryggissjóði Evrópusambandsins, þar sem að starfsemi landseiningarinnar er að fullu leyti styrkhæf. Hins vegar liggur fyrir að fjárstreymi til að mæta útlögðum kostnaði mun ávallt fara fram talsvert eftir að útgjöld hafa verið innt af hendi sem taka þarf tillit til við gerð fjárlaga. Verði frumvarpið óbreytt að lögum er ekki gert ráð fyrir að það hafi í för með sér fjárhagsáhrif á ríkissjóð sem neinu nemur né sveitarfélögin. 

Um einstakar greinar frumvarpsins.
I. KAFLI
Um 1. gr.
Í greininni er kveðið á um gildissvið laganna, nánar tiltekið um hvað lögin gilda og til hvers þau taka ekki.
	Í 1. mgr. greinarinnar kemur fram að lögin gildi um framkvæmd landamærastjórnar og landamæravörslu. Landamæravarsla felur í sér landamæraeftirlit og landamæragæslu. Þessi fjögur hugtök, og munurinn á þeim, eru skýrð í 3. gr. laganna; landamæraeftirlit fer fram á landamærastöðvum, landamæragæsla á milli skilgreindra landamærastöðva og á landamærastöð utan ákveðins opnunartíma til varnar því að einstaklingur sniðgangi landamæraeftirlit og landamæravarsla er sú starfsemi sem fram fer á landamærum vegna farar eða fyrirhugaðrar farar yfir landamæri og felur í sér landamæraeftirlit og landamæragæslu. Þannig gilda lögin jafnt um framkvæmd landamæraeftirlits á landamærstöðvum, landamæragæslu milli skilgreindra landamærastöðva og annars um landamæravörslu. Jafnframt gilda lögin um heimild einstaklinga til farar um innri og ytri landamæri Schengen-svæðisins, nánar tiltekið við för einstaklings til og frá landinu. Lögunum um landamæri er ætlað að tryggja rétt einstaklings til frjálsrar farar um innri landamæri, en á sama tíma treysta þær heimildir sem lögreglan, landamæraverðir og flutningsaðilar hafa vegna farar einstaklinga um landamæri. Með hugtakinu einstaklingur í 1. mgr. er bæði átt við íslenska og erlenda ríkisborgara. Lög um útlendinga geta hins vegar einnig gilt um komu og för erlendra ríkisborgara þar sem t.d. er mælt fyrir um skyldu þeirra sem eru undanþegnir vegabréfsáritunarskyldu að sækja um slíka áritun fyrir komu og dvöl hér á landi. Þá má einnig finna þar frávísunar- og brottvísunarheimildir sem gilda eingöngu um útlendinga. Um heimild útlendinga til dvalar hér á landi og rétt til alþjóðlegrar verndar gilda svo jafnframt lög um útlendinga.
Þykir rétt að taka fram hér að lögin gilda ekki um ábyrgð og eftirlit tollyfirvalda á vöruflæði um landamæri. Schengen-samstarfið kveður á um niðurfellingu persónubundins eftirlits á innri landamærum þátttökuríkja. Landamæraeftirlit er annars vegar eftirlit með fólki og hins vegar eftirlit með vörum. Hluti af Schengen-samkomulaginu fjallar um eftirlit með vöru en með 1. hluta viðauka A við Brussel samninginn frá árinu 1999 var m.a. gerð undanþága frá því að ákvæði 4. mgr. 2. gr. og að V. þáttur Schengen-samkomulagsins um eftirlit með vöru myndu gilda á Íslandi. Samstarfið hefur því ekki áhrif á tolleftirlit á landamærum Íslands og er því framhaldið. Fyrir önnur aðildarríki Schengen hefur samkomulagið m.a. þær skyldur í för með sér að draga skuli eins og kostur er úr tíðni og umfangi eftirlits með vöru í tengslum við för fólks yfir innri landamæri sbr. 124. gr. samkomulagsins. Litið er svo á að þær mótvægisaðgerðir sem felast í Schengen-samstarfinu komi þá í raun í stað reglubundins eftirlits með vöru. Er þetta fyrst og fremst með aukinni lögreglusamvinnu milli Schengen- ríkjanna. Undanþága Íslands varðandi eftirlit með vöru verður að teljast mikilvæg, einkum fyrir eftirlit með hává vöru líkt og fíkniefnum, vopnum og öðru slíku. Undanþágan skarast hins vegar einnig á við niðurfellingu persónueftirlits enda fer og hreyfist vara yfir landamæri fyrir tilstuðlan fólks. Óhjákvæmilega er því eftirlit með fólki nauðsynlegur hluti af eftirliti með vöru og því er mikilvægt að skilvirkt samstarf sé á milli eftirlits með för fólks yfir landamæri sem og eftirliti með vöru.
Tollyfirvöld fara með eftirlit með vöru en fjallað er um þann hluta landamæraeftirlits í tollalögum, nr. 88/2005. Hlutverk tollyfirvalda er m.a. að hafa eftirlit með innflutningi, umflutningi og útflutningi með vöru, eftirlit og flutningi fara og eftirlit með flutningi fólks til og frá landinu sbr. 3. tölul. 1. mgr. 40. gr. tollalaga. Hlutverk tollyfirvalda er enn fremur að halda úti greiningarstarfi með áhættustjórnun við tolleftirlit og samstarf við önnur stjórnvöld á því verkefnasviði, sbr. 6. og 8. tölul. sömu greinar. Í því felst m.a. að aðstoða lögreglu og ákæruvald vegna brota á tollalögum sbr. 45. gr. sömu laga.
	Í 3. mgr. kemur fram að lögin gildi ekki um aðgang erlendra herfara, bæði skipa og loftfara, að íslensku yfirráðasvæði og eftirlit með þeim né aðgang og eftirlit með erlendum ríkisförum sem flytja þjóðhöfðingja og fylgdarlið þeirra til landsins í opinbera heimsókn. Um slík opinber ríkisför gilda sérstakar reglur utanríkisráðuneytisins.

Um 2. gr.
Í 2. gr. er að finna markmiðsákvæði laganna, nánar tiltekið að tryggja að landamærastjórn og landamæravarsla sé framkvæmd með öruggum og skilvirkum hætti og til samræmis við lög, reglugerðir og þær alþjóðlegu skuldbindingar sem Ísland hefur undirgengist. Ísland tekur þátt í Schengen-samstarfinu sem er samstarf Evrópuríkja á sviði landamæraeftirlits og löggæslu sem byggir á Schengen-samningnum. Markmið samstarfsins er að auðvelda ferðir fólks innan Schengen-svæðisins með því að afnema persónueftirlit (vegabréfaskoðun) á innri landamærum þess en styrkja jafnframt eftirlitið á ytri landamærum svæðisins. Reglur sem gilda um landamæravörslu á ytri landamærum Íslands, þ.e. landamæraeftirlit og -gæslu má því leiða af Schengen-samstarfinu og þátttöku Íslands í því. Sérstök lög um landamæri þykja til þess fallin að efla lögregluna við störf sín er kemur að landamæraeftirliti. Lögunum er m.a. ætlað að kveða með skýrum hætti á um heimildir og skyldur landamæravarða og réttindi og skyldur einstaklings sem ferðast um landamæri. Lögin eru þannig bæði hugsuð sem þáttur í að treysta löggæslustofnanir sem og öryggi borgara og samfélagsins í heild. Með þessu verði stuðlað að skýrari réttarheimildum er kemur að málefnum landamæra.

Um 3. gr.
Í ákvæðinu er að finna orðskýringar. Markmið orðskýringanna er að gera lögin aðgengilegri, verði frumvarpið óbreytt að lögum og tryggja samræmda framkvæmd. Við skilgreiningu hugtakanna var litið til skilgreiningar í lögum um útlendinga, nr. 80/2016, reglugerð um för yfir landamæri nr. 866/2017, reglugerð (ESB) 2017/2226 um að koma á fót komu- og brottfararkerfi (EES komu- og brottfararkerfinu) og reglugerð (ESB) 2018/1240 um að koma á fót evrópsku ferðaupplýsinga og ferðaheimildarkerfi (ETIAS ferðaheimildarkerfinu).
Í 1. tölul. er að finna nýtt hugtak, ferðaheimild. Ferðaheimild er ákvörðun sem er gefin út til ríkisborgara þriðja ríkis sem er undanþeginn vegabréfsáritunarskyldu við komu yfir ytri landamæri Schengen-svæðisins. Ferðaheimild er gefin út í samræmi við reglugerð (ESB) 2017/2226 sem er að hluta til innleidd með 10. og 11 gr. ásamt fleiri greinum frumvarps þessa og verður nánar útfærð með reglugerð ráðherra. Ferðaheimild er skilyrði fyrir komu fyrrnefndra ríkisborgara þriðju ríkja inn á Schengen-svæðið til samræmis við 1. mgr. 6. gr. reglugerðar (ESB) 2016/399. Ákvæði þeirrar reglugerðar hafa verið innleidd hér á landi með reglugerð um för yfir landamæri nr. 866/2017. 
Í 2. tölul. er hugtakið ferðaskilríki skilgreint. Ferðaskilríki er persónuskilríki sem er viðurkennt gilt til ferðalaga um og yfir landamæri. Schengen-ríkin hafa sett saman lista yfir þau skilríki sem teljast gild ferðaskilríki, auk vegabréfa og útgefin eru af Schengen-ríkjunum. Önnur persónuskilríki sem teljast gild hér innanlands og einstaklingur getur notað til að sanna á sér deili, t.d. ökuskírteini, teljast ekki gild ferðaskilríki á erlendum vettvangi. Það er algengur misskilningur að Schengen-samstarfið gangi út á að einstaklingur geti ferðast milli Schengen-ríkja án vegabréfs. Einstaklingur sem ferðast um Schengen-svæðið verður ávallt að geta sannað á sér deili með viðurkenndum persónuskilríkjum, til dæmis í þeim tilvikum er lögregla hefur afskipti af einstaklingi af einhverjum ástæðum. Slík afskipti þurfa ekki að eiga sér stað á landamærastöð, þau geta verið inni í landi af ýmsum ástæðum. Viðurkennd íslensk persónuskilríki á erlendum vettvangi eru vegabréf. Þannig ætti íslenskur ríkisborgari sem ferðast frá Íslandi til annars Schengen-ríkis ávallt að hafa vegabréf sitt meðferðis, þó honum sé ekki gert að sýna landamæravörðum það við för sína yfir innri landamæri. Enn fremur ber að nefna að flutningsaðilar, til dæmis flugfélög, hafa sum hver sett það sem skilyrði fyrir innritun í flug að einstaklingur hafi meðferðis vegabréf. 
Í 4. og 18. tölul. eru hugtökin innri og ytri landamæri skilgreind. Með þátttöku Íslands í Schengen breyttust landamæri Íslands í „innri“ og „ytri“ landamæri. Með innri landamærum er átt við sameiginleg landamæri tveggja Schengen-ríkja, þar á meðal flughafnir þaðan sem flogið er milli tveggja Schengen-ríkja. Með ytri landamærum er átt við landamæri Schengen- ríkis að þriðja ríki, þ.e. að ríki sem ekki er þátttakandi í Schengen-samstarfinu. Með afnámi eftirlits á innri landamærum færast landamæri Schengen-ríkis í raun til ytri landamæra þess Schengen-ríkis sem á landamæri að þriðja ríki, þ.e. ríki sem ekki er þátttakandi í Schengen- samstarfinu. Nánar tiltekið, ytri landamæri Íslands eru því í rauninni ekki einungis við strendur landsins, heldur ná þau sem dæmi í austri alla leið til Rússlands sem á landamæri að Finnlandi, og í suðri alla leið til Tyrklands og Norður Afríku sem eiga landamæri að Grikklandi og Ítalíu. Þess ber að geta að landamærastöð getur verið bæði innri og ytri landamæri. Þannig er t.d. Keflavíkurflugvöllur bæði, því þaðan er bæði flug innan Schengen og flug til þriðju ríkja. 
Í 5, 6. og 9. tölul. eru hugtökin landamæraeftirlit, landamæragæsla og landamæravarsla skilgreind. Til einföldunar fer landamæraeftirlit fram á landamærastöðvum, landamæragæsla á milli skilgreindra landamærastöðva en einnig á landamærastöð utan ákveðins opnunartíma til varnar því að einstaklingur sniðgangi landamæraeftirlit og landamæravarsla er sú starfsemi sem fram fer á landamærum vegna farar eða fyrirhugaðrar farar yfir landamæri og felur í sér landamæraeftirlit og landamæragæslu. Þannig gilda lögin jafnt um framkvæmd landamæraeftirlits á landamærstöðvum, landamæragæslu milli skilgreindra landamærastöðva og annars um landamæravörslu. Það skal ítrekað að landamæraeftirlit er í raun tvíþætt. Annars vegar eftirlit lögreglu og hins vegar eftirlit tollyfirvalda með för vöru yfir landamæri. Lög um landamæri gilda einungis um hið fyrrnefnda en tollalög, nr. 88/2005 um hið síðarnefnda. 
Í 7. tölul. er ný skilgreining og er hún á hugtakinu landamærastjórn. Landamærastjórn er víðtækara hugtak heldur en landamæravarsla. Markmiðið með landamærastjórn er opin, vel stýrð og örugg landamæri og felst hún í samhæfingu og samvinnu viðeigandi yfirvalda og stofnana, bæði innlendra og erlendra, sem vinna að því að tryggja öryggi landamæra og auðvelda frjáls viðskipti. 
Í 8. tölul. er fjallað um landamærastöð. Getur þetta átt við um hafnir, flugvelli og landamærastöð á landi sem staðsett er á landamærum gagnvart þriðja ríki.
Í 10. tölul. má finna hugtakið landamæravörður. Þar kemur m.a. fram að viðkomandi opinber starfsmaður þurfi að hafa hlotið viðeigandi þjálfun og er þar vísað til menntunar og þjálfunar á vegum mennta- og þróunarseturs lögreglunnar (MSL) sem viðkomandi þarf að hafa staðist. 
Í 11. tölul. er ný skilgreining og er hún á hugtakinu laumufarþegi. Er með laumufarþega átt við einstaklinga sem laumast um borð í farartæki, skip eða flugvél til að fá flutning án endurgjalds eða til að komast hjá eftirliti og viðkomandi er án tilskilinna leyfa og/eða án vitundar stjórnanda farartækisins eða flutningsaðila. Markmið einstaklingsins er að komast yfir landamæri án þess að uppfylla skilyrði í lögum og reglugerðum fyrir komu.  
Í 12. tölul. er að finna skilgreiningu á persónubundnu eftirliti. Með persónubundnu eftirliti er nánar tiltekið átt við þegar hver og einn einstaklingur er stöðvaður af landamæraverði við för sína yfir landamæri og viðkomandi gert að gera grein fyrir sér með viðurkenndum ferðaskilríkjum. Með tilkomu Schengen var persónubundið eftirlit afnumið á innri landamærum Schengen-ríkjanna. Það þýðir að einstaklingur sem ferðast frá einu Schengen-ríki til annars sætir ekki reglubundnum afskiptum landamæravarðar við för um innri landamæri. Persónubundið eftirlit fer því almennt einungis fram á ytri landamærum nema tímabundið eftirlit á innri landamærum sé tekið upp. Á Íslandi þýðir þetta að einstaklingur sem t.d. fer með flugi til og frá þriðja ríki, þ.e. ríki sem ekki er þátttakandi í Schengen-samstarfinu, sætir persónubundnu eftirliti landamæravarðar við bæði komu og brottför. Öllum sem ferðast um ytri landamæri ber að sæta slíku eftirliti. 
Í 13. tölul. er að finna skilgreiningu á ríkisborgara þriðja ríkis. Með ríkisborgara þriðja ríkis er átt við útlending sem er ekki íslenskur ríkisborgari eða borgari ríkis sem tilheyrir Evrópska efnahagssvæðinu eða fellur undir stofnsamning Fríverslunarsamtaka Evrópu. Hugtakið þekkist vel í almennri orðnotkun sem og framkvæmd bæði hér á landi og erlendis. Í lögum um útlendinga er hugtakið ríkisborgari þriðja ríkis hins vegar ekki notað heldur er fjallað um slíkan einstakling sem útlending sem fellur ekki undir samninginn um Evrópska efnahagssvæðið og stofnsamning Fríverslunarsamtaka Evrópu eða útlending sem er hvorki EES- né EFTA borgari. Skv. 17. tölul. er útlendingur einstaklingur sem hefur ekki íslenskan ríkisborgararétt og er sú skilgreining fengin úr lögum um útlendinga. Með lögum þessum, verði frumvarpið óbreytt að lögum, er lagt til að hugtakið ríkisborgari þriðja ríkis verði notað um framangreindan hóp einstaklinga. Bæði þykir sú hugtakanotkun einfaldari og skýrari heldur en það sem lagt var upp með er lög um útlendinga voru sett, sem og er hún í samræmi við almenna orðnotkun og orðnotkun á Evrópuvettvangi, til dæmis í ESB gerðum sem Íslandi ber að innleiða á grundvelli Schengen-samstarfsins. Stefnt er að því að styðjast meira við framangreint hugtak við framtíðar lagasetningu og mun það skoðast að breyta hugtakanotkun í núgildandi regluverki til samræmingar, m.a. í lögum um útlendinga. 
Í 14. tölul. má finna nýtt hugtak sem er sameiginlegt auðkennasafn. Hugtakið byggist á skilgreiningu í reglugerð (ESB) 2019/817 um að koma á umgjörð samvirkni milli upplýsingakerfa ESB á sviði lögreglu- og dómsmálasamstarfs, hælismála og fólksflutninga.
Í 15. tölul. er að finna skilgreiningu á Schengen-svæðinu. Í dag nær Schengen-svæðið til allra aðildarríkja Evrópusambandsins nema Bretlands, Írlands og Kýpur. Sem stendur beita ESB-aðildarríkin Búlgaría, Rúmenía og Króatía aðeins sumum ákvæðum Schengen-samningsins, en þar til þessi þrjú lönd beita Schengen-samningnum að fullu verður vegabréfaeftirlit áfram við innri landamæri. Auk framangreindra landa eru Ísland, Noregur, Sviss og Liechtenstein einnig Schengen-ríki. 
Í 16. tölul. er að finna skilgreiningu á stuttri dvöl. Stutt dvöl er skilgreind sem dvöl á Schengen-svæðinu mest 90 daga á hverju 180 daga tímabili, eins og um getur í reglugerð um för yfir landamæri. Til að dvelja umfram 90 daga á Schengen-svæðinu þarf ríkisborgari þriðja ríkis almennt sérstaka heimild, sem byggir t.d. á dvalarleyfi, langtímavegabréfsritun eða gagnkvæmu samkomulagi/samningum tiltekinna ríkja um lengri dvöl í þeim sérstöku ríkjum, og eru það yfirleitt tvíhliða samningar. 
Að öðru leyti þarfnast ákvæðið ekki frekari skýringar. 

Um 4. gr.
Í 4. gr. er kveðið á um ábyrgð og framkvæmd landamæraeftirlits, en um slíka ábyrgð er nú fjallað um í 1. og 6. gr. reglugerðar um för yfir landamæri, nr. 866/2017. Með ákvæði þessu er verið að festa í lögum framangreinda ábyrgð lögreglu, landamæravarða og/eða annarra opinberra starfsmanna sem lögregla felur heimild til að sinna landamæraeftirliti.
Í 1. mgr. er kveðið á um að lögregla beri ábyrgð á og annist framkvæmd landamæraeftirlits á Íslandi. Landamæraeftirlit fer fram á landamærastöðvum skv. 2. mgr. Í viðauka I við reglugerð um för yfir landamæri, nr. 866/2017 má finna lista yfir landamærastöðvar á Íslandi sem í dag eru 4 flugvellir; á Akureyri, Egilstöðum, í Keflavík og Reykjavík og 30 hafnir víðs vegar um landið. Landamæraeftirlit getur auk almenns eftirlits á landamærastöðvum falið í sér öryggiseftirlit og flugverndareftirlit sem og skoðun á viðeigandi gagnagrunnum byggðum á áhættugreiningu sem eingöngu er gerð á sumum einstaklingum sem njóta réttar til frjálsrar farar á ákveðnum landamærastöðvum. Eftirlit fer einnig fram inni í landi og þykir því rétt að kveða á um í ákvæði þessu þá ábyrgð lögreglu að sinna virku eftirliti með útlendingum inni í landi, með vísan til alþjóðlegra skuldbindinga á alþjóðavettvangi. Auk alþjóðlegrar samvinnu lögreglu í gegnum Schengen-upplýsingakerfið, til að berjast gegn afbrotum og efla lögreglusamvinnu milli ríkja, gerir Schengen-samningurinn ráð fyrir auknu sameiginlegu eftirliti lögreglu innan svæðisins. Í baráttunni gegn aukinni alþjóðavæðingu skipulagðrar glæpastarfsemi hafa yfirvöld lögreglu og dómsmála, með gildistöku Schengen-samningsins, öðlast möguleika á stóraukinni samvinnu landa á milli. Virkt eftirlit með útlendingum inni í landinu felur einkum í sér að framkvæma eftirlit, annars en landamæraeftirlits og beita valdheimildum lögreglulaga. Lögregla hefur einnig ýmsar heimildir skv. lögum um útlendinga, til dæmis til að skylda útlending til að sinna reglulegri tilkynningarskyldu um veru sína hér á landi eða til að dveljast á ákveðnum stað í nánar tilgreindum tilvikum og þá bera útlendingar ákveðnar skyldur skv. lögum um útlendinga, t.d. til að geta gert á sér deili.
Í 3. mgr. er kveðið á um að lögregla geti falið öðrum opinberum starfsmönnum að annast eftirlit með komu til lands og för úr landi á stöðum sem ráðherra ákveður, sbr. 1. mgr. 9. gr. Nauðsynlegt er að hafa slíka heimild í lögum. Þeir opinberu starfsmenn sem falið er eftirlit með komu til og frá landinu eru starfsmenn lögreglu og eftirlitið framkvæmt á ábyrgð lögreglu. Í framkvæmd er það þannig að lögregla felur opinberum starfsmönnum, landamæravörðum, ákveðið eftirlit, þ.e. eftirlit sem hver og einn hefur fengið þjálfun til að gegna. Ráðherra er heimilt að mæla fyrir um reglur sem eiga að gilda um þjálfun landamæravarða, sbr. a-lið 2. mgr. 23. gr.

Um 5. gr.
Í 5. gr. sem byggir á 13. gr. reglugerðar (ESB) 2016/399 um för fólks yfir landamæri, er kveðið á um ábyrgð og framkvæmd landamæragæslu.
Skv. 1. mgr. ber lögregla ábyrgð á landamæragæslu á landi, þ.e. á milli landamærastöðva en einnig á landamærastöðvum, þ.e. flugvöllum og höfnum utan ákveðins opnunartíma til varnar því að einstaklingur sniðgangi landamæraeftirlit. Landhelgisgæsla Íslands sinnir því hlutverki á hafinu skv. 1. mgr. Landamæragæsla þjónar fyrst og fremst þeim tilgangi að hindra að farið sé yfir landamærin í heimildarleysi, að berjast gegn afbrotastarfsemi sem nær yfir landamærin og grípa til ráðstafana gagnvart þeim sem hafa farið yfir landamærin með ólögmætum hætti. Þar sem Ísland á ekki landamæri að öðru ríki hefur kannski ekki reynt mikið á að einstaklingar reyni að komast yfir landamærin með ólögmætum hætti.
Í 2. mgr. er kveðið á um að um hlutverk og heimildir Landhelgisgæslu Íslands gilda lög um Landhelgisgæslu Íslands, reglugerðir settar á grundvelli þeirra og önnur lögbundin fyrirmæli. Í 1. gr. laga nr. 52/2006 um Landhelgisgæslu Íslands er hlutverk hennar skýrt. Þar segir að Landhelgisgæsla Íslands sinnir öryggisgæslu og björgun á hafi úti, fer með löggæslu á hafinu og gegnir öðrum verkefnum samkvæmt ákvæðum laganna, ákvæðum reglugerða á grundvelli þeirra og öðrum lögbundnum fyrirmælum. Landamæragæsla er eitt af hlutverkum Landhelgisgæslunnar og er henni m.a. sinnt með skipum og loftförum gæslunnar. Hlutverk hennar endurspeglast einnig í reglugerð um för yfir landamæri, nr. 866/2017, m.a. í 18. gr. sem kveður á um að stjórnandi skips skuli tilkynna gæslunni um áætlaða komu og brottför yfir ytri landamæri Íslands.

Um 6. gr.
Í 6. gr. er kveðið á um að tollyfirvöldum sé heimilt að aðstoða lögreglu við framkvæmd landamæraeftirlits og beitingu löggæsluvalds við landamærin í samræmi við lögin, samhliða störfum sínum við framkvæmd tolleftirlits, t.d. með því að taka afrit af vegabréfum, skilríkjum og öðrum gögnum ferðamanna þegar þörf þykir. Tollyfirvöldum getur þannig verið heimilt að hafa afskipti af farþeganum sjálfum en ekki eingöngu vegna tollskoðunar vöru. Tollyfirvöld, löglærðir fulltrúar þeirra og tollverðir fara með lögregluvald á sínu starfsviði og þegar þeir annast eða aðstoða við löggæslu skv. 4. tölul. 9. gr. lögreglulaga, nr. 90/1996.

Um 7. gr.
Í 7. gr. er kveðið á um ábyrgð ríkislögreglustjóra fyrir því að tryggja að viðeigandi stjórnvöld og stofnanir er sinna málefnum er varða landamæri með einhverjum hætti eigi í nauðsynlegu samstarfi bæði sín á milli og við aðra hlutaðeigandi aðila. Jafnframt ber ríkislögreglustjóra að tryggja að Ísland taki þátt í alþjóðlegu samstarfi er varðar málefni landamæra, sbr. 1. mgr. Í 17. gr. Schengen- landamærareglnanna, reglugerð (ESB) 2016/399, er kveðið á um að aðildarríki Schengen aðstoði hvort annað og hafi með sér náið samstarf með árangursríka landamæravörslu í huga. Í ljósi niðurstöðu Schengen-úttektar árið 2017 er mikilvægt að tryggja að miðlægt stjórnvald beri ábyrgð á málaflokknum hér á landi. Með tilkomu landamærasviðs ríkislögreglustjóra sem tók til starfa þann 1. janúar 2019 hafa verkefni tengd landamærum verið færð frá dómsmálaráðuneytinu til ríkislögreglustjóra. Í reglugerð nr. 325/2021 um starfsemi, hlutverk og ábyrgð embættis ríkislögreglustjóra, sbr. 5. gr. lögreglulaga, nr. 90/1996, segir í 1. mgr. 27. gr. reglugerðarinnar að landamærasvið ríkislögreglustjóra er samhæfingaraðili í málefnum landamæra og er ætlað að tryggja heildstæða og samræmda nálgun við framkvæmd landamæravörslu ásamt því að styðja við lögregluembætti í verkefnum sem tengjast því. Skv. 1. mgr. ber landamærasvið ábyrgð á eftirliti og umsjón með því að Ísland uppfylli alþjóðlegar skuldbindingar sínar er varða landamæraeftirlit, með því m.a. að framkvæma gæðaúttektir og gefa út leiðbeiningar og fyrirmæli.
Í 2. mgr. er kveðið á um samstarf við erlenda aðila á sviði landamæramála. Landamæravarsla hér á landi tekur sífellt breytingum og hefur þróast ört, ekki síst vegna aðildar Íslands að Landamæra- og strandgæslustofnun Evrópu (Frontex). Til að íslensk lögregluyfirvöld sem starfa á landamærum geti með virkum hætti tekið þátt í hinu evrópska samstarfi, s.s. í alþjóðlegri baráttu gegn skipulagðri glæpastarfsemi er nauðsynlegt að lögregluyfirvöld sem fara með landamæraeftirlit og -gæslu, hafi gagnkvæmt samstarf við erlend lögregluyfirvöld og eins alþjóðastofnanir. Um er að ræða sambærilegt ákvæði og í 11. gr. a lögreglulaga, nr. 90/1996 og lýtur að sömu sjónarmiðum. Um er að ræða að þessum tveimur ákvæðum yrði beitt saman, komi til samstarfs af því tagi sem hér er lýst en nauðsynlegt er að kveða skýrlega á um samstarf af þessu tagi í því frumvarpi sem hér er til umfjöllunar. Þykir nauðsynlegt að kveða á um þessa heimild í lögum um landamæri þar sem um heildstæða löggjöf um það efni er hér að ræða, þótt unnt væri einnig að beita 11. gr. a lögreglulaga í framkvæmd.

Um 8. gr.
Í 8. gr. er að finna skyldu einstaklinga til að hafa vegabréf eða annað kennivottorð sem viðurkennt er sem ferðaskilríki við komu til landsins, nema annað sé ákveðið í reglum sem ráðherra setur. Undanþága frá vegabréfaskyldu getur leitt af samningum við önnur ríki, sbr. samkomulag Norðurlandanna frá 1954 um það efni. Um þessa skyldu er kveðið á um í 19. gr. laga um útlendinga, en með frumvarpi þessu er lagt til að það ákvæði falli brott og að eingöngu verði kveðið á um skylduna í ákvæði þessu. Framangreind skylda gildir enda bæði um íslenska ríkisborgara sem og útlendinga.

Um 9. gr.
Í 9. gr. er fjallað um för yfir ytri landamæri Íslands og þau skilyrði og íhlutun sem einstaklingar sem ferðast yfir ytri landamæri þurfa að sæta hér á landi.
Í 1. mgr. segir að koma til landsins og för úr landi skuli fara fram á stöðum og afgreiðslutímum sem ráðherra ákveður. Þetta ákvæði er efnislega samhljóða 1. málsl. 2. mgr. 18. gr. laga um útlendinga, nr. 80/2016, sem lagt er til að falli brott með frumvarpi þessu, en upphaflega byggir hún á 1. mgr. 3. gr. Schengen-samningsins.
Í 2. mgr. er kveðið á um þá meginreglu að allir sem ferðist yfir ytri landamæri Íslands skuli þegar í stað gefa sig fram á landamærastöð eða við næsta lögregluyfirvald, til þess að sæta komu- og brottfarareftirliti, þ.e. landamæraeftirliti. Um þetta er kveðið á um í 1. mgr. 18. gr. útlendingalaga sem lagt er til að falli brott með frumvarpi þessu. Sama skylda hvílir á þeim sem kemur til landsins og þeim sem fer af landi brott. Þessi skylda á einnig bæði við um útlendinga og íslenska ríkisborgara. Ákvæði 2. mgr. tekur mið af ákvæðum reglugerðar (ESB) nr. 2016/399 um för fólks yfir landamæri, þar sem gert er ráð fyrir eftirliti á landamærum bæði við komu og brottför af Schengen-svæðinu. Eftirlitinu ber að haga í samræmi við þá grein samningsákvæðis reglugerðar um för yfir landamæri en í grófum dráttum má segja að það feli í sér athugun á því hvort fullnægt sé skilyrðum fyrir komu og brottför af Schengen-svæðinu. Þessi könnun á m.a. að taka tillit til þess hvort fyrir hendi sé eitthvert þeirra atriða sem leiða á til þess að útlendingi verði vísað frá við komu til landsins, sbr. ákvæði 94. og 106. gr. laga um útlendinga, nr. 80/2016. Eftirlit samkvæmt þessari grein á við um ytri landamæri Schengen-svæðisins og gildir því gagnvart þeim sem koma frá ríkjum eða ferðast til ríkja sem ekki taka þátt í Schengen-samstarfinu. Eftirlitið á því ekki við um þá sem ferðast um innri landamæri nema tímabundið landamæraeftirlit sé tekið upp á innri landamærum, sbr. 12. og 13. gr. frumvarpsins.
Skv. 3. mgr. er einstaklingi skylt að lúta eftirliti skv. 2. mgr. Eftirlitið nær einnig til samgöngutækja og muna sem eru í vörslu þess sem fer yfir landamæri. Með slíku eftirliti er verið að kanna hvort skilyrði fyrir komu og för yfir landamæri eru uppfyllt.



Um 10. gr.
Ákvæði 10. gr. sem er nýmæli, kveður á um ferðaheimild fyrir ríkisborgara þriðju ríkja sem eru undanþegnir vegabréfsáritunarskyldu. Ákvæðinu er ætlað að innleiða tiltekin ákvæði reglugerðar Evrópuþingsins og ráðsins (ESB) 2018/1240 um að koma á fót evrópsku ferðaupplýsinga- og ferðaheimildakerfi (ETIAS-ferðaheimildakerfinu). Reglugerðin verður síðan að fullu innleidd með íslenskri reglugerð sem sett verður á grundvelli laga þessara verði frumvarpið óbreytt að lögum. Með reglugerðinni er lögð skylda á ríkisborgara þriðju ríkja, sem eru undanþegnir vegbréfsáritunarskyldu og vilja ferðast inn á Schengen-svæðið, að hafa til þess gilda ferðaheimild, sem sótt er um áður en viðkomandi ferðast um ytri landamæri Schengen-svæðisins. ETIAS-ferðaheimildarkerfið, sem stendur fyrir European Travel Information and Authorization System, samanstendur af upplýsingakerfi (ETIAS), miðlægri einingu sem staðsett er innan Landamæra- og strandgæslustofnunar Evrópu (Frontex) og landsskrifstofu í hverju aðildarríki. Kerfinu er ætlað að nútímavæða og einfalda landamæraeftirlit og koma í veg fyrir að ríkisborgari þriðja ríkis leggi af stað í ferðalag til Schengen-svæðisins en fái svo ekki heimild til landgöngu.
Í 1. mgr. er kveðið á um þá meginreglu að ríkisborgari þriðja ríkis sem er undanþeginn vegabréfsáritunarskyldu, þurfi ferðaheimild þegar ferðast er yfir ytri landamærin, nema ráðherra ákveði annað í reglum. Skilyrði um ferðaheimild gildir hvort sem viðkomandi einstaklingur ætli í framhaldinu að dvelja hér á landi þann tíma sem honum er heimilt, dvelja hér á landi hluta þess tíma sem honum er heimilt eða halda ferð sinni áfram um Schengen-svæðið. Þá gildir hún að meginstefnu til um alla ríkisborgara þriðju ríkja, sem eru undanþegnir vegabréfsáritunarskyldu, og ferðast yfir ytri landmæri, einnig um aðstandendur ríkisborgara EES eða ríkisborgara þriðja ríkis, sem hefur jafngildan rétt til frjálsrar farar og EES-borgarar samkvæmt samningi milli EES og aðildarríkja þess og þriðja ríkis og eru ekki handhafar dvalarskírteinis eða dvalarleyfis, en eru undanþegnir vegabréfsáritunarskyldu. Í dag eru um 62 lönd sem eru ekki í Evrópusambandinu (eða aðili að samningnum um evrópska efnahagssvæðið og stofnsamning Fríverslunarsamtaka Evrópu) en þurfa þó ekki vegabréfsáritun inn á Schengen-svæðið. Ríkisborgurum þessara þriðju ríkja hefur hingað til verið heimilt að ferðast til landa á Schengen-svæðinu, þ.m.t. Íslands, í viðskipta- eða ferðaskyni í allt að 90 daga á 180 daga tímabili. Á Schengen-vettvangnum hefur hins vegar lengi staðið til að koma upp kerfi til að auka yfirsýn yfir þessa einstaklinga sem eru að ferðast inn á Schengen-svæðið, sérstaklega þá sem mega ferðast án vegabréfsáritunar, og þar með auka gæði landamæraeftirlits og öryggi á svæðinu í heild sinni. Úr varð að setja skyldi á fót ETIAS-ferðaheimildarkerfið eins og nánar er fjallað um í kafla 2 í greinargerð með frumvarpinu.
Ferðaheimild felur í sér heimild fyrir handhafa hennar til að koma inn á Schengen-svæðið og dveljast þar í hámarki 90 daga á 180 daga tímabili. Ferðaheimildin er þó háð almennum takmörkunum sem gilda um rétt til að koma til landsins og dvelja á landinu, þar á meðal reglum um frávísun. Auk þeirra frávísunarheimilda sem nú þegar eru í lögum um útlendinga er lagt til með frumvarpi þessu, nánar tiltekið í 25. gr. er felur m.a. í sér breytingar á a-lið 106. gr. laga um útlendinga, að hægt verði að vísa ríkisborgara þriðja ríkis frá landi, ferðist hann um ytri landamæri Íslands án ferðaheimildar, falli hann undir kröfu þar um. Einnig er lögð ábyrgð á flutningsaðila að sjá til þess að ríkisborgari þriðja ríkis sem fer um borð í skip eða loftfar sé með ferðaheimild, falli hann undir kröfu þar um, sbr. 1. mgr. 17. gr. frumvarpsins. Viðkomandi þarf því að sækja um ferðaheimildina og fá hana veitta áður en lagt er af stað inn á Schengen-svæðið, til að uppfylla skilyrði fyrir komu til Íslands. 
Í 2. mgr. kemur fram að ríkisborgari þriðja ríkis sem hefur dvalarleyfi útgefið af ríki sem tekur þátt í Schengen-samstarfinu er undanþeginn skyldu til ferðaheimildar. Þetta markast af því að einstaklingur með slíkt leyfi getur ferðast frjálst um yfirráðasvæði hinna Schengen-ríkjanna í allt að 90 daga, sbr. 1. mgr. 21. gr. Schengen-samningsins og reglugerð Evrópuþingsins og ráðsins (ESB) nr. 399/2016, um för yfir landamæri. Í 1. gr. samningsins kemur fram að með dvalarleyfi er átt við leyfi sem þátttökuríki gefur út og veitir rétt til dvalar á yfirráðasvæði þess. 
Í 3. mgr. er tekið fram að ferðaheimild er gefin út af miðlæga ETIAS-ferðaheimildarkerfinu ef öllum skilyrðum fyrir útgáfu hennar er fullnægt. Í stuttu máli er umsóknarferlið þannig að umsækjandi sækir um ferðaheimildina á netinu eða í gegnum smáforritaapp og greiðir fyrir rafrænt í evrum, sem er innt af hendi til evrópskra yfirvalda. Umsækjandi skráir inn ákveðnar upplýsingar um sig, þessar upplýsingar eru sendar í miðlægan grunn ferðaheimildarkerfisins og ef ekkert er athugavert við umsóknina á umsækjandi að fá meldingu um jákvætt svar við umsókn sinni innan nokkurra mínútna. Eins og kemur fram í almennum athugasemdum við frumvarpið þá er reiknað með að um 95% af umsóknum um ferðaheimild verði samþykktar með sjálfvirkum hætti af miðlæga ferðaheimildarkerfinu án aðkomu miðlægu skrifstofu ferðaheimildarkerfisins eða landsskrifstofa Schengen-ríkjanna. Landsskrifstofum Schengen-ríkjanna er þó einnig heimilt að gefa út ferðaheimild, uppfylli viðkomandi skilyrði fyrir útgáfu, í þeim tilvikum þegar umsókn hefur verið beint til ETIAS landsskrifstofu í handvirka vinnslu vegna þess að vafi er á um hvort skilyrðum fyrir útgáfu hennar sé fullnægt. Ferill umsókna verður nefnilega m.a. sá að upplýsingar úr umsóknarskrá og ferðaskilríkjum umsækjanda verða keyrðar saman við önnur viðeigandi upplýsingakerfi, s.s. Schengen-upplýsingakerfið (SIS), komu- og brottfararkerfið (EES), upplýsingakerfi um vegabréfsáritanir (VIS), Evrópska fingrafararkerfið (Eurodac) og gögn úr upplýsingagrunnum Löggæslusamvinnustofnunarinnar (Europol) eða Alþjóðasambands sakamálalögreglu (Interpol). Persónuupplýsingar í umsóknarskrá geta einnig verið bornar saman við gátlista ferðaheimildakerfisins og sértæka áhættuvísa. Þær umsóknir sem framkalla jákvæða niðurstöðu (e. hit) í sjálfvirka umsóknarferlinu verða metnar handvirkt af miðlægri einingu kerfisins í þeim tilgangi að sannprófa hvort persónuupplýsingar umsækjanda samsvari persónuupplýsingum þess einstaklings sem framkallaði jákvæðu niðurstöðuna og verður sú niðurstaða grundvöllur að því hvort ferðaheimild skuli gefin út eða ekki. Leiki enn vafi á umsækjanda eftir samanburð miðlægu einingarinnar þá færist umsóknin almennt yfir til landsskrifstofu þess ríkis sem færði inn eða lét í té upplýsingarnar sem framkallaði jákvæða niðurstöðu samkvæmt sérstökum reglum þar um. Hins vegar geta aðrir þættir einnig verið ráðandi þar um. Ísland kemur þannig aldrei að gjaldtökunni né í raun að umsóknarferlinu nema umsóknin verði send landsskrifstofu Íslands í handvirka vinnslu. 
Í 4. mgr. er þannig áréttað að íslenska landsskrifstofan skuli afgreiða umsóknir um útgáfu ferðaheimildar sem henni berast frá miðlæga ferðaheimildarkerfinu. Skv. 4. mgr. 11. gr. skal ríkislögreglustjóri starfrækja landsskrifstofu ferðaheimildarkerfisins hér á landi. Í 4. mgr. 10. gr. eru einnig taldar upp í sjö stafliðum þær ástæður sem leiða til synjunar á ferðaheimildarumsókn. Eru þær í fullu samræmi við 37. gr. reglugerðar (ESB) 2018/1240. Skiptast þær í að vera hlutlægar ástæður, þ.e. a-, e-, f- og g-liðir, og svo huglægar ástæður, b- c- og d-liðir. Samkvæmt 36. gr. reglugerðar (ESB) 2018/1240 er gerð krafa að til staðar þurfi að vera áþreifanlegar vísbendingar eða gildar ástæður, byggðar á áþreifanlegum vísbendingum til að heimilt sé að synja umsókn um ferðaheimild á huglægum grunni þ.e. þegar metið er að vera umsækjanda á Schengen-svæðinu sé talin hafa för með sér öryggisáhættu, hættu á ólöglegum innflutningi fólks, eða aukna faraldurshættu. Í 3. gr. reglugerðar 2018/1240 er öryggisáhætta skilgreind sem hætta á ógn við allsherjarreglu, þjóðaröryggi eða alþjóðasamskipti í einhverju aðildarríkjanna. Hætta á ólöglegum innflutningi fólks er skilgreind sem hætta á að ríkisborgari þriðja ríkis uppfylli ekki skilyrði fyrir komu og dvöl sem eru sett fram í 6. gr. reglugerðar (ESB) 2016/399, þ.e. Schengen-landamærareglunum. Ákvæði þeirrar reglugerðar hafa m.a. verið innleidd í reglugerð um för yfir landamæri, nr. 866/2017. Að lokum er aukin faraldurshætta skilgreind sem hver sá sjúkdómur sem getur valdið farsótt, eins og skilgreint er í alþjóðaheilbrigðisreglugerðum Alþjóðaheilbrigðismálastofnunarinnar eða  Sóttvarnastofnunar Evrópu, sem og aðrir smitsjúkdómar og smitnæmir sníklasjúkdómar falli þeir undir verndarákvæði sem gilda um ríkisborgara aðildarríkjanna. Í sömu reglugerð er gert ráð fyrir að framkvæmdarstjórn Evrópusambandsins muni skilgreina nánar framangreind hugtök m.a. á grundvelli tölfræðilegra upplýsinga sem ETIAS kerfið og EES kerfið eiga að taka saman. 
Þessu til viðbótar er landsskrifstofunni skylt að synja umsókn um ferðaheimild ef önnur landsskrifstofa sem ráðfært hefur verið við hefur látið í té svokallað neikvætt álit á ferðaumsókninni. Yrði það álit alltaf á þeim grunni að mat viðkomandi landsskrifstofu sé að synja beri ferðaheimildarumsókn vegna öryggisáhættu, hættu á ólöglegum flutningi fólks eða faraldurshættu. 
Í 5. mgr. er til viðbótar þeim ástæðum sem taldar eru upp í stafliðum 4. mgr. sú heimild fyrir landsskrifstofu ferðaheimildarkerfisins að synja umsókn á ástæðum er varða umsóknina sjálfa eða hátterni umsækjanda. Ákvæðið er í fullu samræmi við 2. mgr. 37. gr. reglugerðar (ESB) 2018/1240. 
Ef ekki er talin ástæða til að synja umsókn skv. 4. eða 5. mgr. skal skv. 6. mgr. samþykkja hana og gefa út ferðaheimild til handa viðkomandi. Hins vegar er einnig mælt fyrir um í 6. mgr. að víkja megi frá framangreindu, í undantekningartilvikum, þar sem kveðið er á um að heimilt er að gefa út ferðaheimild með takmarkað gildissvæði af mannúðarástæðum, í þágu þjóðarhagsmuna eða vegna alþjóðlegra skuldbindinga, þó skilyrðum fyrir ferðaheimild séu ekki uppfyllt og byggir sú undanþága á 44. gr. reglugerðar (ESB) 2018/1240.
Í 7. mgr. er kveðið á um gildistíma ferðaheimildarinnar, sbr. 5. mgr. 36. gr. reglugerðar (ESB) 2018/1240. Þar kemur fram að hún gildir í þrjú ár eða til loka gildistíma ferðaskilríkja sem skráð eru í umsókn um ferðaheimild, ef þau gilda skemur. Ferðaheimild getur þannig ekki gilt umfram gildistíma ferðaskilríkja viðkomandi einstaklings sem eru skráðar í umsókn um ferðaheimild. Þrátt fyrir að ferðaheimild geti verið gefin út til allt að þriggja ára felur hún aðeins í sér heimild fyrir handahafa hennar til að koma inn á Schengen-svæðið, þ.m.t. til Íslands og dveljast þar í hámarki 90 daga á 180 daga tímabili. Heimiluð dvöl ríkisborgara þriðja ríkis á Schengen-svæðinu, sem er undanþeginn vegabréfsáritunarskyldu er því áfram að hámarki 90 dagar á hverjum 180 dögum. Með allt að þriggja ára gildistíma ferðaheimildar þarf viðkomandi þó ekki að sækja um ferðaheimild í hvert skipti sem hann hyggst ferðast inn á Schengen-svæðið. Í 7. mgr. ákvæðisins kemur einnig fram að útgefin ferðaheimild veitir ekki sjálfkrafa rétt til komu eða dvalar á Íslandi, né á Schengen-svæðinu í heild sinni. Þetta þykir rétt að árétta enda er það endanleg ákvörðun landamæravarða hvort útlendingi er veitt innganga í landið eða til áframhaldandi farar um landamæri, til samræmis við reglur sem gilda hverju sinni um för yfir landamæri.
Í 8. mgr. er kveðið á um afgreiðslutíma umsókna, en meginreglan er sú að tilkynna þarf umsækjanda um útgáfu eða synjun umsóknar innan 96 klst. frá því að gögn eru lögð fram, sá tími getur lengst ef óskað er eftir viðbótargögnum eða viðkomandi boðaður í viðtal, sbr. 32. gr. reglugerðar (ESB) 2018/1240. Gert er ráð fyrir að tilkynning skv. 8. mgr. berist í gegnum ferðaheimildarkerfið og því með rafrænum hætti. 
Eins og fram kemur í 8. mgr. er úrvinnslutíma umsókna um ferðaheimild markaður stuttur tími og eru hagsmunir einstaklingsins þar hafðir að leiðarljósi, þ.e. að hann fái afgreiðslu síns máls eins fljótt og auðið er. Skv. 38. gr. reglugerðar (ESB) 2018/1240 er gert ráð fyrir að notast skuli við staðlað eyðublað, sem framkvæmdarstjórn ESB samþykkir, við synjun, ógildingu og afturköllun ferðaheimildar, þar sem m.a. skal koma fram að synjað hafi verið umsókn um ferðaheimild, hún ógilt eða afturkölluð, númer umsóknar, heiti landsskrifstofunnar er tók ákvörðun og yfirlýsing um ástæðurnar fyrir ákvörðun, sem m.a. eru taldar upp í 37. gr. gerðarinnar en það ákvæði hefur verið innleitt með 4. mgr. Tilkynna skuli einstaklingi um ákvörðunina með tölvupóstþjónustu ferðaupplýsinga- og ferðaheimildarkerfisins. Með því er gert ráð fyrir sambærilegri málsmeðferð Schengen-ríkjanna sem ber að innleiða ferðaheimildar- og ferðaupplýsingakerfið, á umsóknum þessum, a.m.k. á fyrsta stigi ákvörðunartöku. Ítrekað er hins vegar að í ákvörðun verði að leiðbeina einstaklingi um kæruheimild og kærufrest. Með því að veita heimild til að kæra ákvarðanir þessar til æðra stjórnvalds eins og kveðið er á um í 1. mgr. 22. gr. frumvarpsins er stuðlað að auknu réttaröryggi. Af framangreindum ástæðum og til að tryggja skilvirkni þessara mála, er réttur til andmæla skv. 13. gr. stjórnsýslulaga takmarkaður skv. 9. mgr. Einstaklingur á enda alltaf rétt á því að koma andmælum sínum að hjá æðra stjórnvaldi. Til að gæta að tímafrestum má þess einnig geta að stjórnvaldi á fyrsta stjórnsýslustigi er ekki skylt samkvæmt stjórnsýslulögum að veita rökstuðning samhliða ákvörðun, en aðili máls á aftur á móti ávallt rétt á því að ákvörðun verði rökstudd skriflega eftir á, sbr. 21. gr. ssl. 
Auk þess er í 9. mgr. kveðið á um að ákvarðanir landskrifstofu ferðaheimildarkerfisins séu undanþegnar kröfum um persónugreinanlegar undirskriftir. Ákvarðanir landsskrifstofunnar ber að vinna á samræmdu rafrænu eyðublaði útgefnu af framkvæmdastjórn Evrópusambandsins. Endanleg útgáfa þessa staðlaða eyðublaðs liggur ekki fyrir og því ekki öruggt að hægt verði fyrir uppfylla þær almennu kröfur sem gerðar eru við undirritun stjórnvaldsákvarðana, m.a. að undirritun sé persónugreinanleg. 
Samkvæmt 10. mgr. þarf starfsfólk landsskrifstofu ferðaheimildarkerfisins og kærunefndar útlendingamála að uppfylla skilyrði öryggisvottunar. Vegna eðlis þeirra gagna sem unnið verður með við meðferð ferðaheimildarumsókna er nauðsynlegt að fyllsta öryggis við meðferð viðkvæmra gagna og upplýsinga sé gætt. Þannig er við mat á öryggisáhættu sbr. c-lið 4. mgr. 10. gr. fyrirséð að unnið verði með gögn og upplýsingar frá innlendum og erlendum löggæsluaðilum þar sem kann að vera áskilnaður um að trúnaður ríki um bæði efni sem og tilvist þeirra, geta þetta m.a. verið upplýsingar frá greiningardeild ríkislögreglustjóra og gögn frá Löggæslusamvinnustofnun Evrópusambandsins (Europol) og Alþjóðasambandi sakamálalögreglu (Interpol) ásamt erlendum leyniþjónustum.
Að lokum er í 11. mgr. tekið fram að ákvæði 3. og 4. mgr. 22. gr. gildi um meðferð mála skv. 10. gr. en af því leiðir að heimilt er að halda tilteknum gögnum og upplýsingum frá aðila máls og takmarka efni rökstuðnings með samsvarandi hætti. Um þetta vísast nánar til skýringa við 3. og 4. mgr. 22. gr. Það er ekki einsdæmi hér á landi að undanskilja að einhverju leyti meginreglur stjórnsýslulaga stjórnsýslumeðferð og þá má þess geta að nágrannaþjóðir okkar Noregur og Danmörk hyggjast einnig undanskilja ákvarðanir þessar að einhverju leyti stjórnsýslulögum af svipuðum ástæðum. Mikilvægt er hins vegar í þessu tilliti að einstaklingar sem sækja um ferðaheimild eiga alltaf rétt á að kæra ákvörðun til æðra stjórnvalds, sbr. 1. mgr. 22. gr. Vönduð stjórnsýslumeðferð skal ávallt vera í fyrirrúmi og réttaröryggi einstaklingsins sem best tryggt.


Um 11. gr.
Í 11. gr. er fjallað nánar um ferðaupplýsinga- og ferðaheimildarkerfið (ETIAS). Í 1. mgr. kemur fram að ferðaupplýsinga- og ferðaheimildarkerfið sé á höndum embættis ríkislögreglustjóra sem skal reka og bera ábyrgð á því, en ferðaheimildakerfinu er ætlað veita ríkisborgurum þriðju ríkja, sem undanþegnir eru vegabréfsáritunarskyldu, ferðaheimild til að ferðast að ytri landamærum Schengen-svæðisins, og um leið meta hvort vera þeirra á yfirráðasvæði aðildarríkjanna hafi eða muni hafa í för með sér öryggisáhættu, hættu á ólöglegum innflutningi fólks eða aukna faraldurshættu.
Í 2. mgr. er kveðið á um skyldu ríkislögreglustjóra sem ábyrgðaraðila ferðaheimildakerfisins til að tryggja viðeigandi aðilum aðgang að gögnum í kerfinu. Ákvæðið er byggt á 13. gr. reglugerðar (ESB) 2018/1240. Þannig er óhjákvæmilegt að starfsmenn landsskrifstofu ferðaheimildakerfisins hafi tilskildar heimildir til aðgangs að upplýsingakerfinu. Lögregla skal hafa aðgang að kerfinu sem landamærayfirvald í því skyni að fá uppgefna stöðu ferðaheimildar útlendings sem staddur er á landamærastöð á ytri landamærum og að viðeigandi gögnum. Útlendingastofnun skal einnig hafa aðgang að kerfinu sem takmarkast við að fá uppgefna ferðaheimildarstöðu útlendings sem er staddur á landinu og tiltekin gögn þar um. Þar sem lögregla hefur jafnframt eftirlit með útlendingum sem staddir eru á landinu getur lögregla haft sömu heimildir í þessum tilgangi og Útlendingastofnun. Lögregla á jafnframt rétt á að óska eftir að fá að fletta upp í gögnum sem skráð eru í ferðaheimildakerfið til að koma í veg fyrir, koma upp um og rannsaka hryðjuverk eða annan alvarlegan, refsiverðan verknað í samræmi við skilgreint hlutverk hennar skv. lögum um vinnslu persónuupplýsinga í löggæslutilgangi. Lögreglan þarf þó að leggja inn rökstudda beiðni til óháðs aðila til að öðlast aðgang að gögnum í upplýsingakerfinu. Í því skyni skal tilnefna svokallaða miðlæga aðgangsstöð (e. central access point) sem ríkislögreglustjóri skal tryggja að hafi aðgang að kerfinu og skal hún sannprófa hvort skilyrðum sé fullnægt fyrir því að lögreglan fái aðgang að upplýsingum úr kerfinu í þeim tilgangi sem tilgreindur er hér að framan. Miðlægu aðgangsstöðvarnar starfa þannig óháð tilnefndum yfirvöldum og bera ábyrgð á að tryggja, með óháðum hætti, að aðgangsskilyrðin, sem sett eru fram í reglugerð (ESB) 2018/1240 séu uppfyllt í einu og öllu. 
[bookmark: _Hlk83044204]Aðgangur flutningsaðila skal vera í gegnum svokallaða flutningsaðilagátt og skal heimild þeirra takmarkast við sendingu leitarfyrirspurna til ETIAS-ferðaheimildakerfisins til að fá uppgefna stöðu ferðaheimildar viðkomandi útlendings. Flutningsaðilar skv. þessu ákvæði eru flutningsaðilar sem flytja farþega frá þriðja ríki.
Um nánari skilyrði fyrir aðgangi að ferðaupplýsinga- og ferðaheimildarkerfinu er ráðherra heimilt að mæla fyrir um í reglugerð, sbr. d-liður 1. mgr. 23. gr. 
Í 3. mgr. er kveðið á um að ríkislögreglustjóri skuli einnig tryggja þar til bærum yfirvöldum aðgang að nánar tilteknum gögnum í sameiginlega auðkennasafninu, svo sem auðkennisgögnum og gögnum um ferðaskjöl í ferðaheimildarkerfinu sem eru geymd í sameiginlega auðkennasafninu (e. common identity repository (CIR)). Sameiginlega auðkennasafnið er skilgreint í 14. tölul. 3. gr. Í grunninn geymir sameiginlega auðkennasafnið upplýsingar sem eru nauðsynlegar til að staðfesta nákvæmari deili á einstaklingum sem eiga persónuupplýsingar í ferðaheimildarkerfinu eða öðrum upplýsingakerfum ESB, þ.m.t. auðkennisupplýsingar þeirra, ferðaskilríkjaupplýsingar og lífkennaupplýsingar, óháð því hvaða kerfi safnaði upplýsingunum í upphafi. Auðkennisgögn eru gögn sem eru nánar tilgreind í a-c lið 17. gr. reglugerðar 2018/1240. Ráðherra skal útfæra þetta ákvæði nánar í reglugerð og skilgreina hvaða yfirvöld það eru sem geta fengið aðgang skv. ákvæðinu, í hvaða tilgangi og að hvaða gögnum nákvæmlega, sbr. e-lið 1. mgr. 23. gr. Við setningu þeirra reglna skal byggja á 20., 21. og 22. gr. reglugerðar (ESB) 2019/817, en ákvæði þetta er sett til innleiðingar á þeim, sem þarf svo að útfæra nánar í reglugerð. Í þeim ákvæðum er m.a. gert ráð fyrir að lögregluyfirvöld geti fengið aðgang að auðkennasafninu í nánar tilgreindum tilvikum og tilgangi, m.a. til að kanna auðkenni einstaklings með lífkennaupplýsingum, upplýsingum úr ferðaskilríkjum eða upplýsingum sem viðkomandi veitir lögreglu. Ákveðin yfirvöld eiga líka að geta fengið aðgang í því skyni að rannsaka  fjölauðkenni (e. multiple identities) að ákveðnum skilyrðum uppfylltum sem og lögbær yfirvöld í þeim tilgangi að koma í veg fyrir, koma upp um og rannsaka hryðjuverk eða annan refsiverðan verknað, skv. nánari skilyrðum þar um.
Í 4. mgr. er kveðið á um landsskrifstofu ferðaheimildarkerfisins. Lagt er til að ríkislögreglustjóri skuli starfrækja landsskrifstofu ferðaheimildarkerfisins sem ber m.a. ábyrgð á meðferð umsókna um ferðaheimildir og ákvarðanatöku um útgáfu ferðaheimildar eða synjunar hennar, ef sjálfvirkt umsóknarferli hefur gefið ástæðu til handvirkrar vinnslu umsóknar. Þótt áður hafi verið synjað um ferðaheimild skal það ekki leiða til þess að nýrri umsókn verði synjað sjálfkrafa. Ný umsókn skal metin á grundvelli allra fyrirliggjandi gagna. Þá er landsskrifstofunni einnig heimilt að ógilda útgefna ferðaheimild ef það kemur í ljós eftir veitingu hennar að skilyrði fyrir ferðaheimild voru ekki uppfyllt eða afturkalla útgefna ferðaheimild þegar grundvöllur fyrir útgáfu hennar er ekki lengur til staðar. Á það einkum við ef kemur í ljós að útlendingur hefur í för með sér öryggisáhættu, hættu á ólöglegum innflutningi fólks eða aukna faraldurshættu eftir veitingu ferðaheimildar. Framangreint eru einnig ástæður fyrir synjun umsóknar, sbr. 4. mgr. 10. gr., þó þær séu ekki tæmandi taldar, en meginmarkmið með ferðaheimildarkerfinu er að tryggja öryggi á Íslandi og á Schengen-svæðinu í heild og gerir það yfirvöldum kleift að meta hvort hætta stafi af veru ríkisborgara frá þriðju ríkjum sem eru undanskildir vegabréfsáritunarskyldu inni á svæðinu. 
Auk þess er það verkefni landsskrifstofunnar að gefa út rökstudd álit á umsókn um ferðaheimild ef Íslandi ber skylda til að taka þátt í samráðsferli við mat á ferðaheimildarumsókn. Byggir það einnig á reglugerð (ESB) 2018/1240. Umsókn um ferðaheimild getur leitt til þess að jákvæð niðurstaða stafi frá fleiru en einu landi. Við slíka aðstöðu er það í verkefni miðlægrar ETIAS-landsskrifstofu, staðsetta hjá Landamæra- og strandgæslustofnun Evrópu (Frontex) að ákveða hvaða landsskrifstofa sé ábyrgðaraðili fyrir meðferð tiltekinnar umsóknar. Er það einnig skylda þeirrar landsskrifstofu að hefja samráðsferli við landsskrifstofur þeirra ríkja eða Europol sem hafa látið í té upplýsingar sem hafa leitt til jákvæðrar niðurstöðu. Þannig getur komið til að íslenska landsskrifstofan þurfi að gefa út álit sitt á ferðaheimildarumsókn sem er á ábyrgð annars lands. Samkvæmt 7. mgr. 28. gr. reglugerðar ESB (2018/1240) ber landsskrifstofu að synja ferðaheimildarumsókn ef borist hefur neikvætt álit frá annarri landsskrifstofu eftir samráðsferli, en um það var fjallað nánar í athugasemdum við 4. mgr. 10. gr. 

Um 12. gr.
Í 12. gr. er fjallað um för yfir innri landamæri Schengen-svæðisins. Með afnámi persónubundins eftirlits á innri landamærum Schengen-ríkjanna geta einstaklingar ferðast frá einu Schengen-ríki til annars án þess að sæta eftirliti landamæravarða. Einstaklingar þurfa þó ávallt að bera gild persónuskilríki til að geta sannað á sér deili ef á reynir. Á Íslandi eru vegabréf einu gildu persónuskilríkin sem hægt er að framvísa erlendis.
Í 1. mgr. segir að einstaklingi sé heimilt að fara yfir innri landamæri Schengen-svæðisins án þess að landamæraeftirlit fari fram, án tillits til ríkisfangs einstaklings. Þannig getur einstaklingur farið hvar sem er yfir innri landamæri aðildarríkjanna án þess að sæta landamæraeftirliti og er það óháð ríkisfangi einstaklingsins. Það er hins vegar ekki þar með sagt að ekkert eftirlit fari fram, þar sem afnám landamæraeftirlits hefur ekki áhrif á a) framkvæmd lögregluvalds, annars en landamæraeftirlits, b) öryggiseftirlit og flugvernd, c) skyldu til að bera skilríki og d) tilkynningarskyldu ríkisborgara þriðja ríkis skv. lögum um útlendinga og reglugerða með stoð í þeim. Um þessi skilyrði er mælt fyrir um í núgildandi 28. gr. reglugerðar um för yfir landamæri, nr. 866/2017. Við þetta má einnig bæta að þó einstaklingi sé heimilt að fara yfir innri landamæri án þess að landamæraeftirlit fari fram þá er ekki þar með sagt að viðkomandi sé endilega heimiluð koma til landsins, sem dæmi ef viðkomandi hefur ekki gilt dvalarleyfi hér á landi eða hefur verið vísað úr landi með endurkomubanni.
Í 2. mgr. er ítrekað að undir venjulegum kringumstæðum er heimilt að fara yfir innri landamæri Schengen-svæðisins utan viðurkenndra landamærastöðva, s.s. flugvalla, hafna eða veghliða. Hins vegar á sú regla ekki við ef tekið hefur verið upp tímabundið eftirlit á innri landamærum, þá hér á landi í samræmi við 13. gr. Í þeim tilvikum skal aðeins fara yfir innri landamæri á viðurkenndum landamærastöðvum og fer landamæraeftirlit þá fram í samræmi við þær reglur er eiga við um eftirlit á ytri landamærum.

Um 13. gr.
 Í 13. gr. er kveðið á um heimild til upptöku tímabundins landamæraeftirlits á innri landamærum. Með því að setja ákvæði um heimild þess efnis í lög um landamæri er styrktur grundvöllur sömu heimildar sem er nú aðeins að finna í reglugerð um för yfir landamæri, 29. – 33. gr. Í reglum byggðum á Schengen-samstarfinu hefur frá upphafi verið að finna ákvæði sem heimila tímabundna upptöku eftirlits á innri landamærum þátttökuríkja í ákveðnum tilvikum. Núgildandi ákvæði er að finna í Schengen-landamærareglunum, sbr. 25.- 35. gr. reglugerðar (ESB) 2016/399. Brotthvarf eftirlits á innri landamærum var hins vegar ein meginforsenda Schengen-samstarfsins, en vegna aukins straums fólks í leit að alþjóðlegri vernd og aukinnar öryggisógnar vegna endurtekinna hryðjuverkaárása er nauðsynlegt fyrir aðildarríki samstarfsins að hafa svigrúm til að meta nauðsynlegar ráðstafanir sem gera þarf vegna ógnar við almannaöryggi og allsherjarreglu í viðkomandi ríki. Hafa þannig nokkur ríki samstarfsins viðhaldið eftirliti á innri landmærum vegna langvarandi öryggis- og hryðjuverkaógna. Skemmst er hins vegar að minnast á upptöku landamæraeftirlits á innri landamærum í fjölmörgum aðildarríkjum í því skyni að stemma stigu við útbreiðslu heimsfaraldurs COVID-19. Ísland var þar engin undantekning og var tvívegis tekið upp landamæraeftirlit í þeim tilgangi hér á landi á þessum grundvelli, sem var svo nokkrum sinnum framlengt. 
Í 1. mgr. er kveðið á um að ákvörðun um upptöku landamæraeftirlits á innri landamærum sé í höndum ráðherra, hér dómsmálaráðherra, sem byggja skal ákvörðun sína á áhættumati frá greiningardeild ríkislögreglustjóra, enda sé allsherjarreglu og þjóðaröryggi ríkisins ógnað. Mikilvægt er að umfang og tímalengd eftirlits á innri landamærum sé ekki meira en nauðsynlegt er til að bregðast við ógninni og byggir það á mati hverju sinni.
Skv. 2. mgr. skal för yfir innri landamæri fara fram á landamærastöðvum sem ráðherra ákveður, ef tímabundið eftirlit hefur verið tekið upp skv. 1. mgr. Reglur um ytri landamæri og um komu- og brottfarareftirlit og skyldur flutningsaðila geta átt við eftir því sem við á.

Um 14. gr.
Í ákvæðinu er fjallað um komu- og brottfarareftirlit.
Í 1. mgr. er kveðið á um að við komu- og brottfaraeftirlit skuli tryggja að einstaklingur sé með gilt vegabréf eða annað kennivottorð sem viðurkennt er sem ferðaskilríki, að handhafi vegabréfsáritunar hafi gilda vegabréfsáritun, að handhafi ferðaheimildar hafi gilda ferðaheimild og að öðru leyti séu skilyrði fyrir komu og brottför uppfyllt samkvæmt lögunum, lögum um útlendinga og reglugerða settra á grundvelli þeirra. Ákvæði þetta byggir á Schengen landamærareglunum sem og á reglugerð (ESB) 2018/1240 um ferðaheimildarkerfið sem kveður á um breytingar á 6. gr. reglugerðar (ESB) 2016/399 um för fólks yfir landamæri. Í 8. gr. frumvarpsins er kveðið á um skyldu einstaklinga til að hafa meðferðis við komu til landsins gilt vegabréf eða annað kennivottorð sem viðurkennt er sem ferðaskilríki og í 20. gr. laga um útlendinga er kveðið á um skyldu þeirra sem falla undir kvöð um vegabréfsáritun til að hafa slíka áritun við komu til landsins. Í 5. gr. reglugerðar um för yfir landamæri er svo kveðið nánar á um skilyrði fyrir komu til landsins. Með tilkomu ferðaheimildarkerfisins verður eitt af skilyrðum fyrir komu ríkisborgara þriðju ríkja til landsins sem þurfa ekki vegabréfsáritun, að hafa gilda ferðaheimild. Það er hlutverk landamæravarða að sjá til þess að viðkomandi einstaklingur uppfylli skilyrði fyrir komu og brottför frá landinu og einstaklingsins að geta gert grein fyrir sér og lögmæti dvalar sinnar, að kröfu landamæravarðar skv. 1. mgr.
Í 2. mgr. er vísað til heimildar lögreglu til að veita útlendingi undanþágu frá þeirri skyldu að hafa vegabréf eða viðurkennt önnur skilríki en leiðir af almennum reglum. Skv. núgildandi 2. málsl. 1. mgr. 19. gr. laga um útlendinga hefur sú heimild verið hjá Útlendingastofnun, en með frumvarpi þessu er lagt til að heimildin þar falli brott og hún falin lögreglu með ákvæði þessu, enda er það lögregla sem ber ábyrgð á og framkvæmir landamæraeftirlit skv. 4. gr. frumvarpsins. Það felur m.a. í sér að kanna hvort öll skilyrði fyrir komu eru uppfyllt til samræmis við reglur þar um. Lögregla tekur einnig ákvörðun um frávísun á landamærum ef skilyrði fyrir komu eru ekki uppfyllt og því þykir það samræmast hlutverki lögreglu betur en Útlendingastofnunar að ákvarða hvort veita skuli undanþágu frá þeirri skyldu að hafa vegabréf eða viðurkennd önnur skilríki. Slík undanþága kann að vera veitt fyrir fram en getur einnig verið veitt við komu til landsins. Ákvörðun um slíka undanþágu verður að byggjast á mati á aðstæðum hverju sinni.
Í 3. mgr. er kveðið á um að einnig sé heimilt við komu- og brottfarareftirlit að framkvæma annars konar staðfestingu á auðkenni einstaklings eins og lithimnuathuganir, fingrafaraskoðun og andlitsgreiningu. Í framkvæmd eru staðfestingar á auðkennum einstaklinga m.a. framkvæmdar til að sannreyna lögmæti ferðaskilríkja og ferðaheimilda með skilríkjarannsóknum, með sjálfvirkum landamærahliðum, við uppflettingu í gagnagrunnum til að sannreyna heimild til frjálsrar farar og í öðrum upplýsingagrunnum sem lögregla og aðrar innlendar opinberar og erlendar stofnanir starfrækja og landamæravörðum er heimilt og skylt að nota lögum samkvæmt.
Í reglubundinni úttekt árið 2017 á þátttöku Íslands í Schengen-samstarfinu var lagt til að íslensk stjórnvöld tryggðu að lögreglu væri heimilt við eftirlit með för fólks úr landi,  að vísa ríkisborgara þriðja ríkis í ólögmætri dvöl úr landi, þegar ástæða þætti til, ásamt því að ákvarða viðkomandi endurkomubann að undangengnu einstaklingsbundnu mati. Því er lagt til í 4. mgr. að lögreglu verði heimilt að brottvísa ríkisborgara þriðja ríkis og veita honum endurkomubann komi í ljós við eftirlit með för úr landi að viðkomandi hafi dvalist ólöglega á Schengen-svæðinu. Samhliða eru lagðar til breytingar á tilteknum ákvæðum útlendingalaga skv. 25.  gr. frumvarpsins til að tryggja að framkvæmd brottvísana sé framkvæmd til samræmis við brottvísunartilskipuna, sbr. tilskipun Evrópuþingsins og ráðsins 2008/115/EB. Útlendingur telst dveljast ólöglega á Schengen-svæðinu hafi hann dvalist lengur en vegabréfsáritun segir til um, sé þess krafist að hann hafi slíka áritun við landgöngu eða dvalist hér á landi lengur en 90 daga á hverju 180 daga tímabili, sbr. 49. gr. laga um útlendinga. 
Við töku ákvörðunar um brottvísun skal fylgja málsmeðferð útlendingalaga og stjórnsýslulaga. Viðkomandi á þannig til að mynda rétt á að andmæla ákvörðun og rétt á leita sér aðstoðar lögmanns á eigin kostnað. Réttur til að tjá sig skriflega er þó ekki fyrir hendi þegar útlendingi ber að tjá sig munnlega við starfsmenn landamæraeftirlits eða lögreglu, sbr. 2. málsl. 1. mgr. 12. gr. útlendingalaga. Viðkomandi skal einnig almennt veittur frestur til að yfirgefa landið sjálfviljugur nema ákvæði a-f liðar 2. mgr. 104. gr. útlendingalaga eigi við. Að jafnaði skal þá miða við 7 daga frest. Samkvæmt þeim breytingum sem lagðar eru til í 25. gr. frumvarpsins á 101. gr. útlendingalaga fellur endurkomubann úr gildi fari viðkomandi innan veitts frests. Hins vegar til að koma í veg fyrir þær aðstæður að ríkisborgari þriðja ríkis missi mögulega af brottför sinni af landinu, t.d. flugi, er lögreglu heimilt að taka ákvörðun um brottvísun í fjarveru hans. Skal þá tilkynna viðkomandi um hugsanlega brottvísun hans með endurkomubanni en veita honum samfara þeirri tilkynningu frest til að andmæla. Einnig skal óska eftir því að einstaklingur gefi upp heimilisfang, dvalarstað og/eða aðrar upplýsingar sem eru nauðsynlegar til að geta náð í viðkomandi eftir brottför hans af landinu og til að geta birt honum niðurstöðu þess brottvísunarmáls sem er hafið. Gæta þarf að málsmeðferðarreglum sem um brottvísanir gilda í þessum tilvikum líkt og þegar ákvörðun um brottvísun er tekin á staðnum. 

[bookmark: _Hlk88148230]Um 15. gr.
Í ákvæðinu er fjallað um úrræði sem lögreglu er heimilt að beita til að tryggja að útlendingur fái ekki inngöngu í landið. 
Ákvæðið er sett til innleiðingar á 4. mgr. 14. gr. reglugerðar (ESB) 2016/399 (Schengen landamærareglurnar) en í því segir að landamæraverðir skuli sjá til þess að útlendingi sem tekin hefur verið ákvörðun um að frávísa fái ekki inngöngu í landið. Í ákvæðinu er einnig vísað til þeirra úrræða sem lögregla hefur samkvæmt ákvæðum útlendingalaga til þess að tryggja framkvæmd ákvörðunar um frávísun. Þá er í ákvæðinu vísað til sömu úrræða sem geta átt við ef vafi leikur á því hvort útlendingur uppfylli skilyrði fyrir komu til landsins, til dæmis vegna þess að ekki liggur fyrir hver viðkomandi er eða aðrar upplýsingar skortir. Almennt má gera ráð fyrir að skoðun lögreglu taki nokkrar klukkustundir, áður en tekin er ákvörðun um það hvort útlendingi verði veitt innganga í landið eða tekin verði ákvörðun um frávísun. Í ákveðnum tilvikum kann það hins vegar að taka lengri tíma. 
Í 114. gr. útlendingalaga kemur fram að heimilt sé að skylda útlending til að dveljast á ákveðnum stað í nánar tilgreindum tilvikum. Með frumvarpi þessu, sbr. j-lið 25. gr. er lagt til að við framangreint ákvæði útlendingalaga verði bætt við heimild fyrir lögreglu til þess að skylda útlending til þess að dveljast á ákveðnum stað í þeim tilvikum þegar hann uppfyllir ekki skilyrði fyrir komu til landsins eða á meðan ekki liggur fyrir hvort hann uppfylli skilyrði fyrir komu. Til þess að tryggja framkvæmd ákvörðunar um frávísun eða á meðan mál sem getur leitt til slíkrar ákvörðunar er til meðferðar er þannig gert ráð fyrir að lögregla hafi heimild til þess að skylda útlending til þess að dveljast á tilteknum stað á grundvelli 114. gr. útlendingalaga. Skal þá miða við að útlendingur sé undir eftirliti og að jafnaði á eða við landamærastöð, til þess að uppfylla skilyrði 1. málsl. 2. mgr. þessa ákvæðis. Rétt er að geta þess að í 114. gr. laga um útlendinga er einnig kveðið á um að heimilt sé að skylda útlending til að sinna reglulegri tilkynningarskyldu um veru sína hér á landi. Alla jafna er ekki gert ráð fyrir að hægt sé að skylda útlending til að sinna tilkynningarskyldu í þeim tilvikum sem greinir hér að ofan, enda ber lögreglu að tryggja að viðkomandi fái ekki inngöngu í landið.
 Til að gæta að 3. mgr. 114. gr. útlendingalaga sem kveður á um að viðkomandi eigi rétt á því að fá úr því skorið fyrir dómstólum hvort skilyrði fyrir ákvörðun um að dveljast á ákveðnum stað séu til staðar og hvort grundvöllur sé fyrir að framfylgja ákvörðuninni, skal lögregla leiðbeina útlendingi sem hefur verið skyldaður til þess að dveljast á ákveðnum stað um þann rétt sinn. Framangreint á eingöngu við um ákvörðun lögreglu um að dveljast á ákveðnum stað en ekki ákvörðun lögreglu um frávísun, en samkvæmt ákvæðum laga um útlendinga frestar málshöfðun fyrir dómstólum til ógildingar á ákvörðun um frávísun ekki framkvæmd frávísunarinnar. Gert er ráð fyrir að í framhaldi af setningu laga þessara, verði frumvarpið óbreytt að lögum, verði sett reglugerð á grundvelli heimildar í 6. mgr. 114. gr. laga um útlendinga sem útfæri nánar framangreinda heimild lögreglu á grundvelli þessa ákvæðis, ásamt nánari reglum um framkvæmd og fyrirkomulag ofangreinds úrræðis. 
Samkvæmt 115. gr. laga um útlendinga er lögreglu heimilt að handtaka og færa í gæsluvarðhald útlending, meðal annars í þeim tilgangi að tryggja framkvæmd ákvörðunar um að útlendingur skuli yfirgefa landið og þegar mál sem getur leitt til slíkrar ákvörðunar er til meðferðar eða þegar viðkomandi hefur ekki sinnt kröfu um skyldu til að dvelja á ákveðnum stað skv. 114. gr. sömu laga og mál hans er enn til meðferðar hjá stjórnvöldum. Sá sem hefur verið handtekinn á grundvelli framangreinds ákvæðis útlendingalaga á rétt á því að bera lögmæti frelsissviptingarinnar undir dómstóla, sbr. 4. mgr. 67. gr. stjórnarskrárinnar. Þá gilda lög um meðferð sakamála um handtöku og gæsluvarðhald á grundvelli 115. gr. útlendingalaga, sbr. 6. mgr. sama ákvæðis. Í 2. mgr. 115. gr. útlendingalaga kemur fram að ekki skuli beita handtöku og gæsluvarðhaldi ef tilkynningarskylda eða krafa um að dveljast á ákveðnum stað skv. 114. gr. er talin nægjanleg til að ná því markmiði sem að er stefnt. Í þeim tilvikum sem það er mat lögreglu að hægt sé að beita vægara úrræði og skylda útlending til að dveljast á ákveðnum stað skal það gert.

Um 16. gr.
Í 16. gr. er kveðið á um komu- og brottfararkerfi sem skal starfrækja á ytri landamærum. Með ákvæði þessu er verið að innleiða tiltekin ákvæði reglugerðar Evrópuþingsins og ráðsins (ESB) 2017/2226 frá 30. nóvember 2017 um að koma á fót komu- og brottfararkerfi til að skrá upplýsingar um komur og brottfarir og upplýsingar um synjanir um komu ríkisborgara þriðju ríkja, sem fara yfir ytri landamæri aðildarríkjanna, um að ákvarða skilyrði fyrir aðgangi að komu- og brottfararkerfinu í löggæslutilgangi og um breytingu á samningnum um framkvæmd Schengen-samkomulagsins og á reglugerðum (EB) nr. 767/2008 og (ESB) nr. 1077/2011. Reglugerðin verður síðan að fullu innleidd með íslenskri reglugerð sem sett verður á grundvelli laga þessara verði frumvarpið óbreytt að lögum. Eins og staðan er í dag er stefnt á að kerfið verði tekið í notkun í september árið 2022 og er því ætlað að efla skilvirkni landamæraeftirlits á ytri landamærum með því að reikna út og fylgjast með lengd heimilaðrar dvalar við komu og brottför ríkisborgara þriðju ríkja sem heimiluð hefur verið stutt dvöl á Schengen-svæðinu, koma í veg fyrir óreglulegan innflutning fólks og auðvelda stjórnun á straumi innflytjenda, til alls Schengen-svæðisins. Skilgreining á stuttri dvöl er heimild til dvalar á Schengen-svæðinu í 90 daga á hverju 180 daga tímabili, sbr. 16. tölul. 3. gr. Hins vegar eru í gildi síðan fyrir gildistöku Schengen-samningsins tvíhliða samningar hinna ýmsu Schengen-ríkja við þriðju ríki um heimild til lengri dvalar en 90 daga og þá yfirleitt um aukalega 3 mánuði eða 90 daga. Þessi heimild um lengri dvöl er í samræmi við nýlegar breytingar á 2. mgr. 20. gr. Schengen-samningsins í samræmi við gildistöku reglugerðar ESB um komu- og brottfararkerfið (EES), sbr. 60. gr. Til að virkja heimild til lengri dvalar samkvæmt tvíhliða samningi þarf viðkomandi ríkisborgari að óska eftir því við viðeigandi stjórnvöld við komu til landsins eða í síðasta lagi á 90 degi á 180 daga tímabilinu, með undantekningum þó. Ef heimild til umframdvalar er veitt þá þarf að skrá slíka heimild einstaklingsins í komu- og brottfararkerfið svo ekki komi til að kerfið skrái viðkomandi í ólöglega dvöl. Einstaklingurinn sem fær heimild til lengri dvalar er aðeins heimilt að dvelja á yfirráðasvæði viðkomandi ríkis sem heimildina veitir og að tímanum loknum yfirgefa Schengen-svæðið frá því ríki, en mögulega með heimild til gegnumferðar um önnur Schengen-ríki. Þannig er ekki heimilt að ferðast til annars Schengen-ríkis eftir dvöl skv. þessari heimild og ekki er heimilt að virkja sambærilegan tvíhliða samning við annað Schengen-ríki eftir að hafa nýtt slíka heimild í öðru Schengen-ríki. Ísland er með tvíhliða samninga um lengri dvöl en 90 daga við Kanada, Ástralíu, Nýja-Sjáland, Brasilíu, Chile, Ísrael, Japan, Malasíu, Mexíkó og Suður-Kóreu.
Í 1. mgr. er kveðið á um að starfrækja skuli komu- og brottfararkerfi á ytri landamærum sem skuli skrá og geyma rafrænar upplýsingar um dagsetningu, tíma og stað komu og brottfara ríkisborgara þriðju ríkja sem heimiluð hefur verið stutt dvöl á Schengen-svæðinu og þurfa að sæta landamæraeftirliti og þá sem synjað hefur verið um komu til stuttrar dvalar. Upplýsingar eru geymdar tímabundið. Ísland hefur bæði innri og ytri landamæri og því þarf að starfrækja kerfið hér á landi. Komu- og brottfararkerfið gildir þannig um ríkisborgara þriðju ríkja hvort sem þeir eru vegabréfsáritunarskyldir eða undanþegnir vegabréfaáritunarskyldu, en einnig um ríkisborgara þriðju ríkja sem eru aðstandendur ríkisborgara EES/EFTA, sbr. tilskipun 2004/38/EB, eða ríkisborgara þriðja ríkis, sem hefur jafngildan rétt til frjálsrar farar og EES/EFTA-borgarar samkvæmt samningi milli EES/EFTA og aðildarríkja þess og þriðja ríkis og loks þeirra sem eru ekki handhafar dvalarskírteinis samkvæmt tilskipun 2004/38/EB eða dvalarleyfis samkvæmt reglugerð 1030/2002/EB. Kerfinu er ætlað að sannreyna að ákvæði um heimilað dvalartímabil á yfirráðasvæði aðildarríkjanna séu virt, þ.e. að einstaklingar dvelji ekki á Schengen-svæðinu lengur en þeim er heimilt. Kerfið mun reikna út lengd heimilaðrar dvalar einstaklinga og innihalda sjálfvirka reiknivél. Sjálfvirka reiknivélin ætti að taka tillit til þess hve oft er dvalið á yfirráðasvæði aðildarríkja sem starfrækja komu- og brottfararkerfið til að reikna út hvort farið hefur verið yfir samanlagt hámark sem nemur 90 dögum á hverju 180 daga tímabili. Allar framlengingar á heimilaðri dvöl ætti að taka með í útreikninginn á þessu samanlagða hámarki við næstu komu ríkisborgara þriðja ríkisins til yfirráðasvæðis aðildarríkjanna. Kerfið mun því koma í stað þeirrar skyldu að stimpla vegabréf ríkisborgara þriðju ríkja sem gildir í öllum aðildarríkjunum. Um stimplun vegabréfa er nú mælt fyrir um í reglugerð um för yfir landamæri, nr. 866/2017 og mun taka breytingum verði frumvarp þetta óbreytt að lögum.
Í 2. mgr. er kveðið á um að skrá skuli persónuupplýsingar og stafrænar andlitsmyndir ríkisborgara þriðju ríkja í komu- og brottfararkerfið. Einnig er kveðið á um hvaða lífkennaupplýsingar beri að skrá, en skráning og vinnsla gagna og lífkennaupplýsinga í upplýsingakerfinu ætti fyrst og fremst að vera í þeim tilgangi að bæta stjórnun ytri landamæra, koma í veg fyrir óreglulegan innflutning fólks og auðvelda stjórnun á straumi innflytjenda. Í reglugerð (ESB) 2017/2226 er kveðið nákvæmlega á um hvaða persónuupplýsingar skuli skrá  í upplýsingakerfið og verður sú reglugerð að fullu innleidd í íslenskan rétt á grundvelli reglugerðaheimilda í frumvarpi þessu. Skráning andlitsmynda á við um alla ríkisborgara þriðju ríkja, hvort sem þeir eru vegabréfsáritunarskyldir eða undanþegnir vegabréfsáritunarskyldu. Einnig skal skrá fingraför sérhvers ríkisborgara þriðja ríkis sem er undanþeginn áritunarskyldu, ef það er líkamlega hægt, til að hægt sé að sannprófa deili á honum og bera kennsl á hann af nákvæmi. Eins til að tryggja að hann sé ekki þegar skráður undir öðru nafni eða hafi önnur ferðaskilríki og tryggja að næg gögn séu fyrir hendi til að ná megi markmiðum komu- og brottfararkerfisins við allar aðstæður. Gögnin eru síðar notuð til að staðfesta deili á ríkisborgurum þriðju ríkja sem áður hafa verið skráðir í komu- og brottfararkerfið, nema gagnaskrá yfir viðkomandi einstakling hafi verið eytt. Fingraför ríkisborgara þriðju ríkja sem eru handhafar vegabréfsáritunar skal bera saman við upplýsingakerfið um vegabréfsáritanir (VIS), en við umsókn um vegabréfsáritun eru fingraför einstaklinga tekin og skráð í upplýsingakerfið um vegabréfsáritanir ásamt umsóknargögnum. Fingrafaragögn ríkisborgara þriðju ríkja sem eru vegabréfsáritunarskyldir ættu því að liggja fyrir í VIS-kerfinu við komu inn á Schengen-svæðið. Þessi tvö kerfi, upplýsingakerfi um vegabréfsáritanir og upplýsingakerfi um komur og brottfarir munu svo tengjast, en einnig fleiri Schengen-upplýsingakerfum eins og Schengen-upplýsingakerfinu (SIS) og upplýsingakerfi um ferðaheimild (ETIAS) og upplýsingakerfi um fingrafaragrunn fyrir umsækjendur um alþjóðlega vernd (Eurodac). Samvirkni kerfanna mun gera landamærayfirvöldum kleift að sannprófa gildi vegabréfsáritana og deili á handhafa vegabréfsáritunar með því að leita beint í upplýsingakerfinu um vegabréfsáritanir með fingraförum á landamærum þar sem komu- og brottfararkerfið er starfrækt og gera landamærayfirvöldum kleift að sannprófa deili á ríkisborgurum þriðju ríkja sem eru undanþegnir vegabréfsáritunarskyldu í upplýsingakerfinu um vegabréfsáritanir með því að nota fingraför. Landamærayfirvöld, sem nota komu- og brottfararkerfið munu einnig geta flett upp í upplýsingakerfinu um vegabréfsáritanir og sækja vegabréfsáritunartengd gögn til að búa til eða uppfæra komu- og/eða brottfararskráningar eða skráningar á synjun um komu. Samvirkni kerfanna mun einnig gera landamærayfirvöldum og yfirvöldum sem gefa út vegabréfsáritanir, sem nota upplýsingakerfið um vegabréfsáritanir, kleift að fletta beint upp í komu- og brottfararkerfinu úr upplýsingakerfinu um vegabréfsáritanir við meðferð umsókna um vegabréfsáritanir og töku ákvarðana varðandi þessar umsóknir og gera yfirvöldum sem gefa út vegabréfsáritanir kleift að uppfæra gögn í komu- og brottfararkerfinu, sem tengjast vegabréfsáritun, þegar vegabréfsáritun er ógilt, afturkölluð eða framlengd. Að sækja vegabréfsáritunartengd gögn í upplýsingakerfið um vegabréfsáritanir, flutningur þeirra inn í komu- og brottfararkerfið og uppfærsla gagna úr upplýsingakerfinu um vegabréfsáritanir í komu- og brottfararkerfinu ætti að gerast sjálfkrafa þegar viðkomandi yfirvald setur af stað viðkomandi aðgerð.
Þrátt fyrir þau áhrif sem notkun lífkenna hefur á einkalíf ferðamanna er hún réttlætanleg af tveimur ástæðum. Í fyrsta lagi eru lífkenni áreiðanleg aðferð við að bera kennsl á ríkisborgara þriðju ríkja sem staddir eru á yfirráðasvæði aðildarríkjanna án ferðaskilríkja eða annarra persónuskilríkja, en það er algengt meðal óreglulegra innflytjenda. Í öðru lagi má með lífkennum fá áreiðanlegri samsvörun upplýsinga um komur og brottfarir ferðamanna sem ferðast með heiðarlegum ásetningi. Með því að nota andlitsmyndir ásamt fingrafaraupplýsingum má draga úr heildarfjölda fingrafara sem þarf að skrá en ná jafnframt sömu niðurstöðu að því er varðar nákvæmni í kennslagreiningunni. Í einhverjum tilvikum kann að vera líkamlega ómögulegt að taka fingraför einstaklinga og þá geta einnig verið heimilaðar undanþágur frá töku fingrafara vegna aldurs. Ráðherra er heimilt að mæla fyrir um undanþágur frá skilyrðum 2. mgr. skv. f-lið 1. mgr. 23. gr.
Í 3. mgr. er kveðið á um ábyrgð ríkislögreglustjóra á rekstri komu- og brottfararkerfisins og skal hann tryggja þeim aðilum sem talin eru upp í a-e lið viðeigandi aðgang að kerfinu. Ákvæðið er byggt á 9. gr. reglugerðar (ESB) 2017/2226. Landsskrifstofa ferðaheimildakerfisins skal skv. ákvæðinu hafa viðeigandi aðgang að kerfinu en skv. reglugerðinni á hún einungis að hafa aðgang að skrifvarandi sniði. Lögregla sem landamærayfirvald hefur tilteknar heimildir skv. reglugerð (ESB) 2017/2226, m.a. til að stofna gagnaskrá og færa inn og uppfæra upplýsingar um útlendinga sem og að nota komu- og brottfararkerfið til að fletta upp í upplýsingakerfi um vegabréfsáritanir og sækja gögn því tengdu. Sannprófa gildi vegabréfsáritunar ásamt því að sannprófa deili á ríkisborgurum þriðju ríkja sem eru undanþegnir vegabréfsáritunarskyldu með því að nota fingraför. Lögregla á jafnframt rétt á að óska eftir að fá að fletta upp í gögnum sem skráð eru í upplýsingakerfið til að koma í veg fyrir, koma upp um og rannsaka hryðjuverk eða annan alvarlegan, refsiverðan verknað. Lögreglan þarf þó að leggja inn rökstudda beiðni til óháðs aðila til að öðlast aðgang að gögnum í ETIAS-kerfinu. Í því skyni skal tilnefna svokallaða miðlæga aðgangsstöð (e. central access point) sem ríkislögreglustjóri skal tryggja að hafi aðgang að kerfinu og skal hún sannprófa hvort skilyrðum sé fullnægt fyrir því að lögreglan fái aðgang að upplýsingum úr kerfinu í þeim tilgangi sem tilgreindur er hér að framan. Miðlægu aðgangsstöðvarnar starfa þannig óháð tilnefndum yfirvöldum og bera ábyrgð á að tryggja, með óháðum hætti, að aðgangsskilyrðin, sem sett eru fram í reglugerð (ESB) 2017/2226 séu uppfyllt í einu og öllu.
 Útlendingastofnun skal hafa aðgang að tilteknum upplýsingum í því skyni að kanna eða sannreyna hvort skilyrði fyrir komu- og dvöl séu uppfyllt og leiði leitin í ljós að gögn um viðkomandi útlending sé að finna í kerfinu þá hefur stofnunin ákveðnar heimildir, m.a. til að bera saman andlitsmyndir, sannprófa fingraför, nota sjálfvirku reiknivélina og leita í komu- og brottfararskráningum sem henni kunna að tengjast. Þar sem lögregla hefur jafnframt eftirlit með útlendingum sem staddir eru á landinu getur lögregla haft sömu heimildir í þessum tilgangi og Útlendingastofnun. Þá skulu lögregla og Útlendingastofnun hafa aðgang til að leita á grundvelli fingrafaraupplýsinga og einnig með andlitsmynd, í þeim tilgangi að bera kennsl á ríkisborgara þriðja ríkis sem kann að hafa áður verið skráður inn í kerfið undir öðru nafni eða sem uppfyllir ekki lengur skilyrði fyrir komu inn á Schengen-svæðið eða til að dvelja þar. Einnig skal Útlendingastofnun ásamt þeim starfsstöðvum utanríkisráðuneytisins sem fara með útgáfu vegabréfsáritana hafa tilteknar heimildir til að fletta upp í komu- og brottfararkerfinu úr upplýsingakerfi um vegabréfsáritanir vegna umsókna um vegabréfsáritanir og töku ákvarðana vegna þess og færa upplýsingar í kerfið sem tengjast vegabréfsáritun, t.d. þegar áritun er ógild eða framlengd. 
Athuganir flutningsaðila skulu fara fram í gegnum vefþjónustu á vegum stofnunar um rekstur stórra upplýsingakerfa sem gerir flutningsaðilum kleift að sannreyna hvort t.d. handhafar vegabréfsáritana til stuttrar dvalar sem gefin er út fyrir eina eða tvær komur hafi þegar nýtt þann fjölda koma sem áritunin heimilar. Á grundvelli upplýsinganna sem flutningsaðili lætur í té gefur vefþjónustan svarið „OK/NOT OK“. Flutningsaðilar skv. þessu ákvæði eru flutningsaðilar sem flytja farþega frá þriðja ríki.
Að lokum er í 4. mgr. kveðið á um að ríkislögreglustjóri skuli einnig tryggja þar til bærum yfirvöldum aðgang að nánar tilgreindum gögnum í sameiginlega auðkennasafninu, m.a. að gögnum komu- og brottfararkerfisins sem eru geymd í sameiginlega auðkennasafninu (e. common identity repository (CIR)). Sameiginlega auðkennasafnið er skilgreint í 14. tölul. 3. gr. Um nánari umfjöllun um ákvæði þetta vísast til athugasemda við ákvæði 3. mgr. 11. gr. sem er sambærilegt ákvæði þessu og kveður á um skyldu ríkislögreglustjóra til að tryggja þar til bærum yfirvöldum líkt og í málsgrein þessari aðgang að nánar tilgreindum gögnum í sameiginlega auðkennasafninu. Ráðherra skal mæla fyrir um hvaða yfirvöld það eru sem geta fengið aðgang skv. þessu ákvæði, í hvaða tilgangi og að hvaða gögnum nákvæmlega sbr. e-lið 1. mgr . 23. gr. og við setningu þeirra reglna skal byggja á 20., 21. og 22. gr. reglugerðar (ESB) 2019/817. Um nánari skilyrði fyrir aðgangi að komu- og brottfararkerfinu að öðru leyti er ráðherra heimilt að mæla fyrir um í reglugerð, sbr. f-liður 1. mgr. 23. gr. Þá er ráðherra einnig heimilt að mæla nánar fyrir um samvirkni upplýsingakerfa og samkeyrslu upplýsinga í því kerfi skv. i-lið 1. mgr. 23. gr. 
Um 17. gr.
Í ákvæðinu er kveðið á um skyldur flutningsaðila og stjórnenda fara, sem ferðast til og frá landamærunum. Markmið ákvæðisins er að kveða skýrt á um þær skyldur sem á þessa aðila eru lagðar, hvort heldur þegar þeir koma frá útlöndum eða fara til útlanda. Um skyldur flutningsaðila og stjórnenda fara má einnig finna í öðrum lögum, s.s. tollalögum, lögum um útlendinga og loftferðarlögum.
Í 1. mgr. er kveðið á um þá skyldu stjórnenda skipa og loftfara að ganga úr skugga um að skráður farþegi sé sá sem hann segist vera. Sú skylda gildir bæði um ferðalög um innri landamæri sem og ytri landamæri. Í 2. málsl. 1. mgr. segir að sé ferðast um ytri landamæri skal kanna áður en farþegi stígur um borð hvort hann hafi vegabréf eða annað kennivottorð sem viðurkennt er sem ferðaskilríki, hvort þeir farþegar sem eru áritunarskyldir hafi gilda vegabréfsáritun til landsins og þeir sem falla undir kröfu um ferðaheimild hafi slíka heimild og að hún sé gild. Eins og kveðið er á um í ákvæðinu á þessi skylda flutningsaðila einungis við þegar farið er um ytri landamæri, enda gildir almennt reglan um frjálsa för fólks þegar það er komið inn á Schengen-svæðið. Hins vegar er heimiluð undantekning á því skilyrði, þar sem ráðherra er heimilt skv. g-lið 2. mgr. 23. gr. að mæla fyrir um að skyldan gildi einnig á innri landamærum, í tengslum við það þegar tímabundið eftirlit er tekið upp hér á landi. Í núgildandi 1. og 2. mgr. 26. gr. reglugerðar um för yfir landamæri, nr. 866/2017 er kveðið á um framangreinda skyldu flutningsaðila að undanskilinni skyldunni til að kanna hvort handhafi ferðaheimildar hafi gilda ferðaheimild áður en gengið er um borð. Sú skylda er innleidd með ákvæði þessu og byggir á 1. og 2. mgr. 45. gr. reglugerðar (ESB) 2018/1240 um að koma á fót evrópsku ferðaupplýsinga- og ferðaheimildakerfi (ETIAS-ferðaheimildakerfinu). Samkvæmt reglugerðinni munu flutningsaðilar hafa leitaraðgang í ETIAS-ferðaheimildarkerfinu. Í 1. og 2. mgr. 45. gr. segir að flutningsaðilar skuli, áður en farþegi fer um borð, senda leitarfyrirspurn til upplýsingakerfis ETIAS-ferðaheimildarkerfisins til að sannprófa hvort ríkisborgarar þriðju ríkja sem falla undir kröfuna um ferðaheimild, hafi gilda ferðaheimild. Ferðaheimild getur hafa verið gefin út með takmarkað gildissvið í samræmi við 44. gr. reglugerðarinnar og skal því taka tillit til þess í hvaða aðildarríki- eða -ríkjum heimildin gildir. Flutningsaðilum verður hins vegar ekki skylt að sannprófa hvort farþegi er með gilda ferðaheimild þegar um er að ræða gegnumferð um flugvöll.
Í 2. mgr. er lögfest sérstakt ákvæði um afhendingu á upplýsingum um farþega og áhöfn til eftirlits og greiningar í því skyni að lögregla geti sinnt hlutverki sínu skv. lögum, einkum með vísan til 2. gr. lögreglulaga nr. 90/1996. Hlutverk lögreglu með því að afla upplýsinga um farþega og áhöfn er gerð í því skyni að geta sinnt eftirliti og greiningu á landamærum, m.a. við að koma í veg fyrir, koma upp um, rannsaka og saksækja fyrir afbrot. Aukinheldur hefur lögregla ríkar eftirlitsskyldur skv. öðrum lögum s.s. að koma í veg fyrir að aðilar sem sæta farbanni á grundvelli laga um meðferð sakamála eða tilkynningaskyldu á grundvelli laga um útlendinga yfirgefi landið, hafa eftirlit með eftirlýstum aðilum, aðilum í endurkomubanni og að ólögráða börn ferðist ekki án samþykkis forsjáraðila til samræmis við ákvæði barnalaga. Heimild lögreglu til að afla upplýsinga um farþega og áhöfn frá flutningsaðilum til eftirlits, greininga og rannsókna á ætluðum brotum gegn tollalögum og öðrum lögum var fyrst lögfest með 26. gr. laga nr. 124/2015 um breytingu á tollalögum, nr. 88/2005 en fyrir þá breytingu var heimild lögreglu til upplýsinga um farþega og áhafnir að finna í 23. gr. reglugerðar um för yfir landamæri, sbr. b-lið 1. mgr. 54. gr. útlendingalaga nr. 96/2002. Með lögum nr. 75/2019 um breytingu á lögreglulögum, nr. 90/1996 var lögfest heimild lögreglu í samræmi við áðurnefnt ákvæði tollalaga. Heimild tollyfirvalda var nánar útfærð í reglugerð nr. 1072/2019 um upplýsingagjöf um farþega og áhöfn. Í því skyni að tryggja ábyrgð lögreglu á landamæraeftirliti og að lögregla geti uppfyllt skilyrði hennar skv. lögreglulögum þykir nú rétt að kveða sérstaklega á um þessa skyldu flutningsaðila til afhendingar á upplýsingum um farþega og áhöfn til lögreglu í lögum um landamæri, verði frumvarpið óbreytt að lögum. Með því að kveða á um þá skyldu er þó ekki verið að breyta núverandi framkvæmd þar sem tollyfirvöld standa fyrir söfnun á upplýsingunum og miðla til lögreglu og þá verður það áfram í höndum tollyfirvalda að setja á stjórnvaldssektir ef svo ber undir, sbr. 180. gr. a. tollalaga. Þykir þessi tilhögun, að kveða sérstaklega á um heimild lögreglu til upplýsinganna, samrýmast 27. gr. reglugerðar um ríkislögreglustjóra nr. 325/2021 þar sem mælt er fyrir um að ríkislögreglustjóri starfræki farþegaupplýsingadeild í samstarfi við viðeigandi stjórnvöld sem annast söfnun, vinnslu og miðlun á farþegaupplýsingum í löggæslutilgangi. Skv. 2. mgr. nær skylda flugfélaga og fyrirtækja þó ekki einungis til upplýsinga um farþega og áhöfn heldur einnig til upplýsinga um áætlaðan tíma komu og brottfarar.
Ákvæði 3. mgr. svipar til 42. gr. lögreglulaga nr. 90/1996 og kveður á um að lögreglu sé heimilt að safna og skiptast á upplýsingum um farþega og áhöfn við tollyfirvöld í þágu eftirlits og greiningarstarfs eða vegna rannsókna á ætluðum brotum. Þeim er einnig heimilt að miðla upplýsingum um farþega og áhöfn til annarra stjórnvalda svo þau geti sinnt lögbundnu hlutverki sínu. Miðlun upplýsinga til annarra stjórnvalda er sniðinn þröngur stakkur; nauðsyn er skilyrði fyrir miðluninni þannig að stjórnvaldið geti sinnt lögbundnu hlutverki sínu og hún þarf alltaf að vera í samræmi við lög. Í málsgreininni er einnig kveðið á um að heimilt sé að miðla þeim til erlendra yfirvalda að því marki sem nauðsynlegt er til að koma í veg fyrir, koma upp um, rannsaka eða saksækja fyrir hryðjuverk eða önnur alvarleg afbrot. Um nánari umfjöllun um miðlun upplýsinganna má finna í athugasemdum með 37. gr. frumvarps til laga um vinnslu persónuupplýsinga í löggæslutilgangi, sem fól m.a. í sér breytingar á 42. gr. lögreglulaga.

[bookmark: _Hlk81910110]Um 18. gr.
Í ákvæðinu er kveðið á um áhafnir skipa og loftfara. Núgildandi 22. gr. laga um útlendinga mælir fyrir um áhafnir skipa og loftfara og laumufarþega en lagt er til með frumvarpi þessu að sú grein verði felld brott og mælt fyrir um hana í frumvarpi þessu í tveimur greinum, þ.e. ákvæði þessu sem og 19. gr.
[bookmark: _Hlk71056557]Skv. 1. mgr. er ríkisborgara þriðja ríkis sem lætur af starfi um borð í skipi eða loftfari ekki heimilt að ganga á land fyrr en ákveðið hefur verið hvar komueftirlit skuli fara fram. Lögð er til breyting á orðalagi frá því sem er nú að finna í núgildandi 22. gr. laga um útlendinga, en þar er kveðið á um að viðkomandi sé ekki heimilt að ganga á land án leyfis lögreglunnar. Orðið leyfi gefur til kynna að lögregla eða landamæraverðir taki sérstaka ákvörðun um leyfi til landgöngu sem er ekki. Í framkvæmd er það svo að kannað er hvort skilyrði fyrir komu séu fyrir hendi og ef viðkomandi er ekki heimiluð landganga skal honum almennt frávísað eða brottvísað skv. reglum þar um. Eftirlit með áhöfn er því tengt eftirliti með komu en ekki sérstöku leyfi eins og núverandi orðalag gefur til kynna. Í athugasemdum með ákvæði 22. gr. laga um útlendinga segir að ábyrgð á þessu hvílir á skipstjóra eða umboðsmanni útgerðar sem tilkynnir lögreglunni um fyrirhugaða afskráningu og leitar heimildar til landgöngu. Ákvæði útlendingalaga um stjórnvald í málum vegna synjunar landgöngu og um málskot gilda eftir því sem við á.

Um 19. gr.
Í ákvæðinu er kveðið á um að laumufarþega.
Skv. 1. mgr. má laumufarþegi ekki ganga hér á land fyrr en ákveðið hefur verið hvar komueftirlit skuli fara fram. Lögð er til sama breyting á orðalagi eins og í 18. gr. Skv. 11. tölul. 3. gr. er með laumufarþega átt við einstakling sem laumast um borð í farartæki, skip eða flugvél, án tilskilinna leyfa og/eða án vitundar stjórnanda farartækisins eða flutningsaðila með það að markmiði að komast yfir landamæri án þess að uppfylla skilyrði laga og reglugerða fyrir komu. Í 21. gr. reglugerðar um för yfir landamæri, nr. 866/2017 má finna ákvæði um laumufarþega. Það kveður þó einungis á um laumufarþega í skipi en ekki loftfari. Til að taka af allan vafa er í 2. mgr. fjallað um laumufarþega bæði í skipi og loftfari, þannig að ákvæðið nái ekki eingöngu til skipaflutninga heldur einnig til flugsamgangna enda ekki loku fyrir það skotið að laumufarþegi geti farið með flugi. Ákvæði útlendingalaga um stjórnvald í málum vegna synjunar landgöngu og um málskot gilda eftir því sem við á.
Skv. 2. mgr. skal tafarlaust tilkynna lögreglu um laumufarþega í skipi og loftfari og skal það gert áður en komið er á flugvöll eða til hafnar ef unnt er. Um slíka skyldu er einnig mælt fyrir um í 21. gr. reglugerðar um för yfir landamæri, nr. 866/2017. Við bætist hins vegar skv. ákvæði þessu að sama eigi við um laumufarþega sem finnast í skipi eða loftfari sem er á leið frá landinu.
Ákvæði 1. og 2. mgr. gilda jafnt um íslensk sem erlend skip og loftför.

Um 20. gr. 
Í ákvæðinu er kveðið á um vinnslu persónuupplýsinga. 
Í 1. mgr. er mælt fyrir um heimild yfirvalda sem fara með málefni landamæra til vinnslu persónuupplýsinga, þar á meðal þeirra sem viðkvæmar geta talist, að því marki sem slík vinnsla telst nauðsynleg við framkvæmd laganna. Þau yfirvöld eru Landhelgisgæsla Íslands, lögreglan, tollyfirvöld, ríkislögreglustjóri, Útlendingastofnun, kærunefnd útlendingamála og starfstöðvar utanríkisráðuneytisins sem fara með útgáfu vegabréfsáritana. Lífkennaupplýsingar, þ.e. fingraför og andlitsmyndir, teljast viðkvæmar persónuupplýsingar, sbr. e-lið 3. tölul. 1. mgr. 3. gr. laga um persónuvernd og vinnslu persónuupplýsinga, nr. 90/2018. Þessi heimild til vinnslu persónuupplýsinga tekur mið af 1. mgr. 5. gr. sömu laga en þar er gert ráð fyrir að ákvæði annarra laga mæli fyrir um heimild til vinnslu viðkvæmra persónuupplýsinga. Það skal áréttað sérstaklega að vinnsla persónuupplýsinga samkvæmt ákvæðinu er einungis heimil að því marki sem nauðsynlegt er með hliðsjón af lögbundnu hlutverki stjórnvalda og stofnana, að því marki sem slík vinnsla telst nauðsynleg við framkvæmd laganna.
Í 2. mgr. er tekið fram að yfirvöldum skv. 1. mgr. og öðrum þar til bærum stjórnvöldum er heimilt að skipast á persónuupplýsingum, þar á meðal þeim sem viðkvæmar geta talist, að því marki sem nauðsynlegt er, til að þau geti sinnt lögbundnu hlutverki sínu. Upplýsingaskiptin verða þannig ávallt að vera nauðsynleg til að yfirvöld skv. 1. mgr. eða viðkomandi samstarfsaðili geti sinnt lögbundnu hlutverki sínu.
Í 3. mgr. er svo kveðið á um að vinnsla og skráning persónuupplýsinga í löggæslutilgangi á grundvelli laga þessara fari samkvæmt lögum um vinnslu persónuupplýsinga í löggæslutilgangi. Um aðra skráningu og vinnslu persónuupplýsinga á grundvelli laga þessara fari samkvæmt lögum um persónuvernd og vinnslu persónuupplýsinga, sbr. 3. mgr. Rétt þykir að árétta að vinnsla Útlendingastofnunar, kærunefndar útlendingamála og starfstöðva utanríkisráðuneytisins fer skv. síðargreindum lögum.



 Um 21. gr.
[bookmark: _Hlk82697730]Í ákvæðinu kemur fram hvaða háttsemi skuli vera refsiverð samkvæmt lögunum og hver sé refsirammi Bæði íslenskir ríkisborgarar og erlendir geta bakað sér refsiábyrgð samkvæmt a- og b-lið 1. mgr. en einungis ríkisborgarar þriðju ríkja fyrir brot gegn c-lið sömu málsgreinar. Brot skv. 1. mgr. geta varðað sektum eða fangelsi og er refsihámark 6 mánuðir.
Í 2. mgr. er að finna skyldu til að gera stjórnanda skips eða loftfars sekt ef útlendingur er fluttur til landsins án þess að hafa fullnægjandi ferðaskilríki, ferðaheimild og/eða vegabréfsáritun falli hann undir kröfu þar um. Í þessu felst að sá sem annast flutning verður að kanna og fullvissa sig um að farþegi hafi ferðaskilríki, gilda ferðaheimild og/eða vegarbréfsáritun áður en hann er fluttur hingað til lands. Ef slíkt brot er framið í starfsemi lögaðila fer um refsiábyrgð eftir 4. mgr. Sambærilega refsiheimild má finna í 4. mgr. 116. gr. laga um útlendinga, vegna brots á skyldu til að kanna hvort útlendingur er með fullnægjandi ferðaskilríki, en lagt er til með frumvarpi þessu að hún falli þar úr gildi og verði færð yfir í ákvæði þetta. Auk þess sem mælt verði fyrir um skyldu til að sekta ef ekki er kannað hvort útlendingur er með gilda ferðaheimild eða vegabréfsáritun. Sem þátttakandi í Schengen-samstarfinu er Ísland skuldbundið til að gera nauðsynlegar ráðstafanir til að sekta flutningsaðila og stjórnendur fara sem uppfylla ekki skyldur sem á þá eru lagðar skv. Schengen-samningnum og afleiddum gerðum. Nauðsynlegt þykir að lögregla beiti sektum í fyrrnefndum tilvikum, og sú nauðsyn helgast m.a. af því markmiði að berjast gegn ólöglegum fólksflutningum með skilvirkari hætti sem og að styrkja landamæraeftirlit. Eins og ákvæðið gefur til kynna veldur það eitt að flutningsaðili uppfyllir ekki skyldu sína skv. 1. mgr. 17. gr. til þess að heimilt er að sekta viðkomandi, þ.e. ekki þarf að vera um ítrekuð brot að ræða. Um nánara fyrirkomulag sekta og viðmið fyrir fjárhæðir sekta skal ráðherra mæla fyrir um í reglugerð, sbr. h-lið 1. mgr. 23. gr. Við setningu þeirrar reglugerðar skal byggja á tilskipun (EB) 2001/51 sem kveður á um viðbót við 26. gr. Schengen-samningsins. Með ákvæði þessu, er fullnægt skuldbindingu Íslands skv. 26. gr. Schengen-samningsins og 5. og 6. mgr. 45. gr. reglugerðar Evrópuþingsins og ráðsins (ESB) 2018/1240 frá 12. september 2018 um að koma á fót evrópsku ferðaupplýsinga- og ferðaheimildarkerfi.
Í 3. mgr. er kveðið á um að brot flutningsaðila á 2. mgr. 17. gr. laganna fari skv. 180. gr. a. tollalaga, enda varðar brot gegn skyldu til að veita upplýsingar skv. 2. mgr. 17. gr. einnig alltaf broti á tollalögum.
Samkvæmt 4. mgr. er heimilt að leggja sekt á lögaðila ef brot er framið í starfsemi lögaðilans, t.d. eiganda skips eða loftfars. Um slíka refsiábyrgð fer eftir reglum II. kafla A almennra hegningarlaga. 
Í 5. mgr. er loks tekið fram að refsa skuli fyrir tilraun eða hlutdeild í broti eftir því sem segir í reglum III. kafla almennra hegningarlaga.

												Um 22. gr. 
Í 1. mgr. er kveðið á um almenna kæruheimild ákvörðunar um ferðaheimild til kærunefndar útlendingamála. Kærufrestur er 15 dagar frá því að aðila var tilkynnt um ákvörðunina. 
Með 2. mgr. er formanni veitt heimild til þess að úrskurða einum í málum er varða ferðaheimild, en sambærilega heimild má finna í 2. mgr. 8. gr. útlendingalaga sem veitir formanni m.a. heimild til að úrskurða einum í málum er varða vegabréfsáritanir. Það mat sem liggur til grundvallar ákvörðun um ferðaheimild og er kæranleg til kærunefndarinnar er nokkuð sambærilegt því mati sem þarf að eiga sér stað við ákvörðun um vegabréfsáritanir. Því er lagt til í ákvæði þessu að veita formanni einnig einum heimild til að úrskurða í þessum málum. Í 2. mgr. er svo jafnframt áréttað að varaformaður hefur sömu heimildir og formaður til að úrskurða í málum er varða ferðaheimild, sbr. 1. málsl.
Í 3. mgr. er kveðið á um takmarkanir á upplýsingarétti aðila máls að gögnum og upplýsingum um hann sjálfan ef slíkt telst nauðsynlegt með tilliti til almannahagsmuna, þjóðaröryggis, alþjóðasamskipta ríkisins eða annars ríkis sem tekur þátt í Schengen-samstarfinu eða annarra sérstakra ástæðna. Samkvæmt 3. mgr. 20. gr. gilda ýmist ákvæði persónuverndarlaga, nr. 90/2018 og laga um vinnslu persónuupplýsinga, nr. 75/2019 eftir því í hvaða tilgangi tiltekin vinnsla persónuupplýsinga fer fram. Samkvæmt 2. mgr. 56. gr. reglugerðar (ESB) 2018/1240 er tekið fram að um vinnslu landsskrifstofu ferðaheimildarkerfisins við mat af hálfu landamærayfirvalda og af hálfu innflytjendayfirvalda skuli GDPR reglugerð (ESB) 2016/679 gilda. Að sama skapi skuli tilskipun (ESB) 2016/680 gilda þegar vinnsla landsskrifstofu á persónuupplýsingum er innt af hendi af lögbærum yfirvöldum sem meta umsóknir í löggæslutilgangi, þ.e. í þeim tilgangi að koma í veg fyrir, koma upp um, eða rannsaka hryðjuverk eða annan alvarlegan, refsiverðan verknað. Eitt af hlutverkum landsskrifstofunnar er að meta umsókn um ferðaheimild m.t.t. öryggisógnar, sem er skilgreint í 6. tölul. 1. mgr. 3. gr. reglugerðar (ESB) 2018/1240 sem hætta á ógn við allsherjarreglu, þjóðaröryggi eða alþjóðasamskipti einhvers aðildarríkis. Er þannig sú tiltekna vinnsla landsskrifstofunnar á persónuupplýsingum unnin í löggæslutilgangi með það að markmiði að koma í veg fyrir mögulega öryggisógn. Þegar slík vinnsla fer fram gilda ákvæði IV. kafla laga 75/2019 um vinnslu persónuupplýsinga í löggæslutilgangi um réttindi hins skráða og takmarkanir á þeim. Í lögum 75/2019 er í 3. mgr. 13. gr. m.a. kveðið á um takmarkaðan rétt skráðs aðila á að fá aðgang að upplýsingum um sig. Þannig er heimilt skv. 3. mgr. 13. gr. laganna að synja skráðum aðila um beiðni um aðgang að persónuupplýsingum um sig ef það er vegna rannsóknar sakamáls, málsmeðferðar eða annarrar starfsemi hjá lögbæru yfirvaldi í löggæslutilgangi, í þágu þjóðar- eða almannaöryggis, eða til að vernda hagsmuni annars en hins skráða. Vinnsla landsskrifstofu á persónupplýsingum við mat á ferðaheimildarumsókn m.t.t. öryggisógnar verður m.a. unnin með samanburði á upplýsingum úr ferðaheimildarumsókn við aðrar upplýsingar og gögn frá bæði innlendum og erlendum löggæsluaðilum. Þau gögn kunna að vera bundin áskilnaði um trúnað. Um ákveðin gögn geta einnig gilt sérstakar reglur sem takmarka aðgang hins skráða að upplýsingum um sig, sbr. t.d. 6. mgr. 54. gr. laga nr. 51/2021 um Schengen-upplýsingakerfið á Íslandi. Eru slíkar takmarkanir grundvallarforsenda fyrir því að löggæsluyfirvöld geti sinnt hlutverki sínu enda ljóst að óskoraður eða rýmri réttur einstaklinga til upplýsinga myndi torvelda mjög allt löggæslustarf í landinu. Aðrar sérstakar ástæður geta einnig komið til skv. ákvæðinu, en eins og orðalag þess gefur til kynna er það aðeins í undantekningartilvikum sem takmarka ætti rétt aðila að gögnum máls vegna hagsmuna sem taldir eru upp í ákvæðinu. Ákvarðanir landsskrifstofu falla undir gildissvið stjórnsýslulaga nr. 37/1993. Í stjórnsýslulögunum er að sama skapi kveðið á um takmörkun á upplýsingarétti í 17. gr. Þar segir að þegar sérstaklega stendur á er stjórnvaldi heimilt að takmarka aðgang aðila máls að gögnum ef hagsmunir hans af því að notfæra sér vitneskju úr þeim þykja eiga að víkja fyrir mun ríkari almanna- eða einkahagsmunum. Ef aðgangur aðila að þeim upplýsingum og gögnum sem landsskrifstofan vinnur með yrði ótakmarkaður myndi það óneitanlega hafa það í för með sér að þau myndu missa vægi sitt auk þess að þau gætu leitt í ljós hluti sem eiga að fara leynt, t.d. viðkvæmar starfsaðferðir. Þessar takmarkanir á upplýsingarétti gilda á öllum stigum málsins enda er tilgangur þeirra að vernda viðkvæma löggæslustarfsemi og þær myndu missa marks ef gildissvið þeirra væri einvörðungu bundið við málsmeðferð á fyrsta málsmeðferðarstigi, þ.e. aðeins hjá landskrifstofu ferðaheimildakerfisins, en ekki við kærumeðferð. 
Í 4. mgr. er kveðið á um heimild til að takmarka efni rökstuðnings að því leyti sem vísa þarf til gagna eða upplýsinga sem haldið hefur verið frá aðila máls. Gera má ráð fyrir að 3. og 4. mgr. ákvæðisins ættu einna helst við þegar um er að ræða ákvarðanir sem varða öryggisógn. 

Um 23. gr.
Til skýrleika er í greininni hafður sá háttur á að tilgreina í einni grein öll ákvæði þar sem ráðherra er skylt eða heimilt að setja reglugerð. Í 1. mgr. er yfirlit yfir reglur sem ráðherra er skylt að setja og í 2. mgr. er yfirlit yfir það sem ráðherra er heimilt að setja. Hér á eftir verða nokkrar þessara skyldna og heimilda til að setja reglugerð útskýrðar nánar, eða þar sem þörf þykir.
Í c-lið 1. mgr. er gert ráð fyrir að ráðherra setji reglur um hvaða skilyrðum vegabréf eða annað kennivottorð þurfi að fullnægja til að teljast gilt til ferðar til landsins og dvalar. Helstu kröfur, sem gerðar eru til vegabréfs, eru að það sé gefið út af þar til bæru yfirvaldi í því ríki þar sem handhafinn er ríkisborgari, að það veiti handhafa þess rétt til að koma aftur til útgáfuríkisins eða þriðja ríkis og að það hafi að geyma fullnægjandi upplýsingar svo að greina megi hver handhafi þess er. Þá þarf vegabréf að bera með sér að það sé í gildi. Ýmis önnur ferðaskilríki eru viðurkennd sem ferðaskilríki í stað vegabréfs, svo sem kennivottorð gefin út af ýmsum ríkjum á meginlandi Evrópu. Samkvæmt EES-samningnum er skylt að viðurkenna slík kennivottorð gefin út í aðildarríkjunum. Hér koma einnig til álita önnur skilríki, t.d. ferðaskírteini fyrir sjómenn (sjóferðabækur) o.fl. Um lista viðurkenndra ferðaskilríkja vísast til viðauka við reglugerð nr. 866/2017 um för yfir landamæri.
Í d-lið 1. mgr. er gert ráð fyrir að ráðherra setji reglur um upplýsingakerfi um ferðaheimild. Er gert ráð fyrir því að reglurnar kveði meðal annars á um heimildir fyrir aðgangi að kerfinu og ástæðum synjunar, ógildingar og afturköllunar eða veitingu neikvæðs álits á umsókn um ferðaheimild. Einnig er gert ráð fyrir að reglurnar kveði á um skráningu og uppflettingu í kerfinu, undanþágur frá skilyrðum til skráningar, öryggi og persónuvernd við skráningu og meðferð upplýsinga. Til að uppfylla skuldbindingar Íslands skv. Schengen-samningnum ber að innleiða að fullu í íslenskan rétt reglugerð (ESB) 2018/1240 um ferðaheimildar- og ferðaupplýsingakerfið sem kveður með nánari hætti á um framangreint. 
Í e-lið 1. mgr. er gert ráð fyrir að ráðherra setji reglur um þau lögbæru yfirvöld sem ríkislögreglustjóra ber að tryggja að hafi aðgang að sameiginlega auðkennasafninu skv. 3. mgr. 11. gr. og 4. mgr. 16. gr. í þeim tilgangi að geta nálgast gögn. Gert er ráð fyrir að í reglunum verði aðgangur að safninu skilgreindur nánar, svo sem í hvaða tilgangi lögbæru yfirvöldin geti fengið aðgang að auðkennasafninu, að hvaða gögnum og á grundvelli hvaða upplýsinga þau geti leitað í því. Við setningu þeirra reglna skal byggja á ákvæðum 20., 21. og 22. gr. reglugerðar (ESB) 2019/817 um samvirkni upplýsingakerfa, enda er 3.  mgr. 11. gr. og 4. mgr. 16. gr. sett til innleiðingar á þeim ákvæðum. 
Í f-lið 1. mgr. er gert ráð fyrir að ráðherra setji reglur um upplýsingakerfi um komur og brottfarir. Er gert ráð fyrir því að reglurnar kveði meðal annars á um heimildir fyrir aðgangi að kerfinu, þar á meðal um þau yfirvöld sem skulu hafa aðgang að kerfinu og í hvaða tilgangi þeim sé heimill aðgangur. Um skráningu og uppflettingu í kerfinu, þar á meðal nánari upplýsingar um þær persónuupplýsingar sem beri að skrá í kerfið, undanþágur frá skilyrðum til skráningar og öryggi og persónuvernd við skráningu og meðferð upplýsinga. Það sama á við hér og um ferðaheimildarkerfið skv. d-lið 1. mgr. hér að framan að Ísland er skuldbundið til að innleiða að fullu reglugerð (ESB) 2017/2226 um komu og brottfararkerfið í íslenskan rétt, sem kveður nánar á um framangreint.
Í g-lið 1. mgr. er gert ráð fyrir sérstökum reglum um landgönguleyfi útlendra sjómanna við dvöl skips í höfn og um heimild til að meina þeim landgöngu. Á grundvelli gildandi laga um útlendinga er í gildi reglugerð um för yfir landamæri nr. 866/2017. Felur hún í sér ákvæði um almenna heimild áhafna til landgöngu meðan skip er í höfn, þó þannig að lögregla geti meinað þeim landgöngu ef nauðsyn ber til, auk þess sem heimild væri til eftirlits þegar ástæða þykir.
Í kjölfar úttektar á þátttöku Íslands í Schengen-samstarfinu voru gerðar athugasemdir við að ekki væri að finna fjárhæðir sekta í íslensku regluverki, sbr. 4. mgr. 116. gr. laga um útlendinga. Nú hefur refsiheimild 4. mgr. 116. gr. verið færð yfir í frumvarp þetta, sbr. 2. mgr. 21. gr. og því lagt til í h-lið 1. mgr. að ráðherra mæli fyrir um fyrirkomulag og fjárhæð sekta í reglugerð. Við setningu þeirrar reglugerðar skal byggja á tilskipun (EB) 2001/51 sem kveður á um viðbót við 26. gr. Schengen-samningsins og um viðmið til ákvörðunar fjárhæðar sekta. 
Í i-lið 1. mgr. er gert ráð fyrir að ráðherra setji reglur um samvirkni Schengen-upplýsingakerfa, ásamt samkeyrslu upplýsinga í þeim kerfum. Evrópusambandið hefur samþykkt reglugerðir um samvirkni upplýsingakerfa sbr. reglugerð (ESB) 2019/817 og (ESB) 2019/818, sem Ísland er skuldbundið til að innleiða á grundvelli Schengen-samningsins. Í dag taka reglugerðirnar til komu- og brottfararkerfisins (EES), ETIAS-ferðaheimildakerfisins, Schengen-upplýsingakerfisins (SIS) upplýsingakerfis um vegabréfsáritanir (VIS), og evrópska fingrafaragrunninn (Eurodac). Sjötta kerfið sem eru hluti af samvirkninni er ECRIS-TCN sakaskráarkerfið, en það hefur ekki verið tekið upp á Íslandi. Með samvirkni milli framangreindra upplýsingakerfa koma kerfin hvort öðru til fyllingar m.a. í því skyni að bæta skilvirkni og efla eftirlit á ytri landamærum. Til að ná þessu markmiði verður komið á fót evrópskri leitargátt (ESP), sameiginlegu lífkennamátunarkerfi (e. shared BMS), sameiginlegu auðkennasafni (CIR) og fjölauðkennaskynjara (e. multiple-identity detector (MID)). Persónuupplýsingar sem geymdar eru í þessum Schengen-upplýsingakerfum kunna að varða sömu einstaklinga en undir mismunandi eða ófullnægjandi auðkennum. Samvirkni milli upplýsingakerfanna ætti að stuðla að því að staðfesta nákvæm deili á einstaklingum sem eiga persónuupplýsingar í þessum kerfum, þ.m.t. auðkennisupplýsingar, ferðaskilríkjaupplýsingar og lífkennaupplýsingar, óháð því hvaða kerfi safnaði upplýsingunum í upphafi. Aðeins þær persónuupplýsingar sem eru algerlega nauðsynlegar til að framkvæma nákvæmt auðkenniseftirlit skal geyma í sameiginlega auðkennasafninu. Þannig er ný vinnsluaðgerð, sem felur í sér geymslu upplýsinga í sameiginlegu auðkennasafni í stað þess að geyma þær í hverju einstöku kerfi, nauðsynleg til að auka nákvæmni staðfestingar á sjálfvirkum samanburði og pörun upplýsinga, en geymsla persónuupplýsinga í sameiginlega auðkennasafninu kemur ekki í veg fyrir vinnslu upplýsinga í hverju kerfi fyrir sig. Sameiginlega auðkennasafninu er þannig ætlað að auðvelda aðgang lögreglu að Schengen-upplýsingakerfunum sem er ekki komið á fót í þeim eina tilgangi að koma í veg fyrir, koma upp um eða rannsaka alvarleg afbrot.
Í a-lið 2. mgr. er lögð til heimild handa ráðherra til að setja reglur um þjálfun landamæravarða. Við vinnslu þeirrar reglugerðar skal hafa til hliðsjónar kjarnanámskrá mennta- og þróunarseturs lögreglunnar (MSL) og námskrá Landamæra- og strandgæslustofnunar Evrópu (Frontex), CCC (common core curriculum), þar sem mælt er fyrir um ákveðin skilyrði sem landamæraverðir þurfa að uppfylla til að sinna landamæraeftirliti og -gæslu á Schengen-svæðinu.
Skv. d-lið 2. mgr. er ráðherra heimilt að kveða nánar á um för yfir innri landamæri og þá þætti sem afnám landamæraeftirlits hefur ekki áhrif á varðandi eftirlit innan Schengen-svæðisins, sbr. 12. gr. Slíkt ákvæði er nú þegar í 28. gr. reglugerðar um för yfir landamæri, nr. 866/2017 sem kveður á um að afnám landamæraeftirlits hafi ekki áhrif á a) framkvæmd lögregluvalds, annars en landamæraeftirlits, b) öryggiseftirlit og flugvernd, c) skyldu til að bera skilríki og d) tilkynningarskyldu útlendings, sem hvorki er EES- né EFTA borgari, skv. lögum um útlendinga og reglugerða með stoð í þeim.
Í e-lið 2. mgr. er heimild til handa ráðherra til að setja reglugerð um nánari skilyrði þess að taka megi upp tímabundið eftirlit á innri landamærum, m.a. um hvaða þættir þurfa að koma fram í áhættumati ríkislögreglustjóra skv. 13. gr. en um það er nú fjallað í 2. mgr. 29. gr. reglugerðar um för yfir landamæri, nr. 866/2017. Þá skal einnig í reglugerð fjallað um nánari skilyrði málsmeðferðar vegna fyrirsjáanlegra atburða en einnig vegna aðkallandi tilvika. Skilyrði þess efnis er einnig þegar að finna í 30. og 31. gr. reglugerðar um för yfir landamæri.
Í g- lið 2. mgr. er ráðherra heimilað að setja reglur um að flutningsaðila sé skylt að uppfylla skilyrði 2. málsl. 1. mgr. 17. gr. einnig á innri landamærum hafi tímabundið eftirlit á innri landamærum verið tekið upp til samræmis við 13. gr. Ákvörðun ráðherra um að kveða á um skyldu flutningsaðila á innri landamærum getur annað hvort verið tekin samfara ákvörðun um að taka upp tímabundið eftirlit á innri landamærum eða eftir á. Skylda flutningsaðila getur þó aldrei varað lengur en tímabundna eftirlitið. Miða skal við að ákvörðun þess efnis sé tilkynnt flutningsaðilum áður en ákvörðun tekur gildi. Reglur um refsiábyrgð skv. 2. mgr. 21. gr. geta átt við eftir því sem við á. 
Í j-lið er kveðið á um heimild fyrir ráðherra til að setja nánari reglur um laumufarþega, skv. 19. gr. Felst í þeirri heimild m.a. heimild til að kveða á um skyldur stjórnanda skips eða loftfars þegar kemur að laumufarþegum.  
Í k-lið er kveðið á um heimild ráðherra til að kveða nánar á um vinnslu persónuupplýsinga skv. 20. gr. Felst í þeirri heimild m.a. heimild til að kveða á um skráningu, meðferð, notkun, varðveislu, eyðingu og miðlun persónuupplýsinga. 
Í l-lið er ráðherra heimilað að setja reglur um kæruheimild, aðgang að gögnum máls og málsmeðferð hjá kærunefnd útlendingamála, sbr. 10. mgr. 10. gr. og 22. gr., þar á meðal reglur um hvernig skuli fara með gögn sem á að takmarka aðgang að og hvernig og hvaða gögn eigi að berast kærunefndinni frá landsskrifstofunni vegna kæru, svo sem að greint sé frá því hvaða upplýsingar sæta takmörkunum. Þó kærunefndin eigi rétt á gögnum máls hún ekki rétt á að fá aðgang að ferðaheimildarkerfinu sem slíku, en það grundvallast á reglugerð (ESB) 2018/1240 um ferðaupplýsinga- og ferðaheimildarkerfið. 
Í m-lið 2. mgr. er ráðherra heimilað að setja reglur um þátttöku í sjóðum, stofnunum og verklegu samstarfi í tengslum við samvinnu á landamærum á grundvelli Schengen- samstarfsins. Ákvæðið er samhljóða núgildandi 4. mgr. 18. gr. laga um útlendinga, nr. 80/2016, en með frumvarpi þessu er lagt til að heimildin í lögum um útlendinga falli brott og að mælt verði fyrir um hana í ákvæði þessu. Í athugasemdum sem fylgdu greininni er hún var sett í lög um útlendinga segir að með Schengen-samningnum hafi eftirlit með ferðum manna yfir innri landamæri samningsríkjanna fallið niður en eftirlitið á ytri landamærum ríkjanna styrkt. Þátttaka í sameiginlegum verkefnum á þessu sviði væri Íslandi mikilvæg og þyki þess vegna rétt að heimila ráðherra að setja nánari reglur um það hvernig samstarfinu skyldi háttað í framkvæmd, þ.e. þegar það kalli ekki á að gerðar séu breytingar á lögum.
[bookmark: _GoBack]	Í n-lið 2. mgr. er ráðherra heimilað að setja reglur um þátttöku starfsfólks, svo sem lögreglu, landamæravarða og annarra fulltrúa í verkefnum stöðuliða til aðgerða á ytri landamærum og sameiginlegum aðgerðum á vegum Landamæra- og strandgæslustofnunar Evrópu (Frontex) og um framkvæmd lögreglurannsókna, framkvæmd lögregluverkefna og valdbeitingarheimildir, sbr. 11. gr. a. lögreglulaga, nr. 90/1996. Byggir reglugerðarheimildin einnig á 2. mgr. 7. gr. þessara laga er varðar þetta gagnkvæma samstarf. Um er að ræða nýja heimild til handa ráðherra og á við um íslenskt starfsfólk sem tekur þátt í aðgerðum á erlendri grundu sem og erlent starfsfólk sem kemur hingað til lands í þessum tilgangi. Stöðuliðum er ætlað að styrkja ytri landamæri Schengen-svæðisins og aðstoða aðildarríkin í verkefnum eins og landamæraeftirliti og -gæslu, leit og björgunarstarfsemi og í baráttu gegn glæpum þvert á landamæri, þar með talið smygl á fólki, skjalafölsun og hryðjuverkum. Helsta hlutverk Landamæra- og strandgæslustofnunar Evrópu er að stuðla að eflingu öryggis og varna á ytri landamærum Schengen-svæðisins og hefur hlutverk hennar sífellt verið að aukast frá stofnun hennar árið 2004. Á árinu 2019 var sett ný reglugerð um stofnunina, reglugerð (ESB) 2019/1896 um evrópsku landamæra- og strandgæslustofnunina (Frontex), sem kveður á um aukin umsvif hennar og stærra hlutverk, m.a. um eigið stöðulið með allt að 10.000 landamæra- og landhelgisgæsluliðum, sem aðildarríkjum er ætlað að taka þátt í, þ. á m. Íslandi sem hefur undirgengist alþjóðlegar skuldbindingar um að tilnefna aðila í stöðuliðið. Þessi heimild svipar að mörgu leyti til nýs ákvæðis í 11. gr. a lögreglulaga nr. 90/1996 en samkvæmt greinargerð með frumvarpi til breytinga á lögreglulögum var það ákvæði sett svo að unnt væri að fullgilda svonefnt Prüm-samkomulag og innleiða efni samningsins hér á landi sem felur í sér samning um þátttöku Íslands við að efla evrópskt lögreglusamstarf yfir landamæri, einkum í baráttunni gegn hryðjuverkum og glæpastarfsemi yfir landamæri. Þannig voru þar m.a. settar fram heimildir til að taka á móti erlendu lögregluliði og fela því lögregluvald. Jafnframt heimild til að senda íslenska lögreglumenn til starfa erlendis. Á sama hátt er þannig nauðsynlegt að heimild sé til staðar til að setja reglugerð um þær skuldbindingar sem Ísland hefur undirgengist vegna stöðuliðs Frontex.

Um 24. gr.
[Verður útfært nánar. Stefnt á að lögin öðlist gildi í september 2022 en einstaka ákvæði er varða ETIAS taki gildi síðar, þ.e. í fyrsta lagi maí 2023 þegar ferðaheimildarkerfið á að taka gildi á Schengen-svæðinu öllu.]

Um 25. gr. 
Ákvæði 25. gr. kveður á um breytingar á lögum um útlendinga, nr. 80/2016, með síðari breytingum. 
Með 1. tölul. a- liðar ákvæðisins er lögð til ný málsgrein sem kveður á um að um reglur um för yfir landamæri og landamæraeftirlit fari eftir lögum um landamæri, að því leyti sem ekki er mælt fyrir um slíkar reglur í lögum um útlendinga, enda er með frumvarpi þessu verið að taka þar saman helstu reglur er um það gilda. Hins vegar er rétt að nefna að ýmsar fleiri reglur um för yfir landamæri má finna í öðrum lagabálkum, s.s. loftferðarlögum og tollalögum.
Með 2. tölul. a. liðar er jafnframt lagt til að 3. og 4. mgr. 18. gr. laganna falli brott. Ákvæði 3. mgr. kveður á um heimild til handa ráðherra til að setja nánari reglur um för yfir landamæri sem og reglur um skyldu stjórnanda skips eða loftfars til að ganga úr skugga um að farþegar hafi gild ferðaskilríki. Lagt er til með frumvarpi þessu að þær reglugerðarheimildir komi inn í lög um landamæri, verði frumvarpið óbreytt að lögum. Það sama er lagt til með 4. mgr. sem kveður á um heimild ráðherra til að setja í reglugerð nánari ákvæði um þátttöku Íslands í sjóðum, stofnunum og verklegu samstarfi í tengslum við samvinnu á ytri landamærum á grundvelli skuldbindinga samkvæmt Schengen-samningnum. Með frumvarpinu eru enda lagðar til ýmsar heimildir til handa ráðherra til að útfæra nánar tilteknar reglur í reglugerð, m.a. um samvinnu á ytri landamærum og þykir því æskilegt að sú heimild verði framvegis í lögum um landamæri.
Með b-lið er lagt til að 19. gr. falli brott og kveðið á um skyldu einstaklinga til að hafa gilt vegabréf eða annað kennivottorð sem viðurkennt er sem ferðaskilríki við komu til landsins, nema annað sé ákveðið í lögum þessum eða reglum sem ráðherra setur í frumvarpi þessu, sbr. c-lið 1. mgr. 23. gr. Rétt þykir að kveða á um skyldu þessa í frumvarpi til laga um landamæri, enda gildir hún um alla sem ferðast til landsins, jafnt Íslendinga sem útlendinga. Með frumvarpinu er einnig lagt til að lögregla, í stað Útlendingastofnunar, geti ef sérstaklega stendur á, undanþegið útlending þeirri skyldu að hafa vegabréf eða viðurkennt önnur skilríki en leiðir af almennum reglum, sbr. 2. mgr. 14. gr. frumvarpsins. Byggir sú tillaga á því að lögregla ber ábyrgð á og framkvæmir landamæraeftirlit, sbr. 4. gr. frumvarpsins. Það er hlutverk lögreglu og landamæravarða sem henni er heimilt að fela eftirlit með komu einstaklinga til landsins og með för þeirra úr landi að kanna hvort öll skilyrði fyrir komu til landsins eru uppfyllt til samræmis við reglur þar um og vísa útlendingi frá landi ef hann uppfyllir ekki skilyrðin. Samræmist það hlutverki lögreglu betur en Útlendingastofnunar að geta þá jafnframt veitt undanþágu frá þeirri skyldu að hafa vegabréf eða viðurkennt önnur skilríki.
Með c-lið er lagt til að 22. gr. laganna falli brott ásamt fyrirsögn og komi inn í lög um landamæri, verði frumvarpið óbreytt að lögum. Nánar tiltekið verði kveðið á um efni 22. gr. með aðeins ítarlegri hætti í tveimur ákvæðum frumvarps til laga um landamæri, þ.e. 18. og 19. gr. Greinin kveður á um að útlendingur sem lætur af starfi um borð í skipi eða loftfari, eða er laumufarþegi, megi ekki ganga hér á land án leyfis lögreglunnar og heimildir ráðherra til að kveða á um nánari reglur þar um í reglugerð.
Með d-lið er annars vegar lagt til að lögreglu verði heimilt að frávísa EES-borgara á grundvelli d-liðar 1. mgr. 94. gr. sem kveður á um heimild til frávísunar á grundvelli allsherjarreglu, almannaöryggis eða almannaheilbrigðis. Að sama skapi falli sú heimild Útlendingastofnunar niður skv. 1. málsl. 2. mgr. 94. gr. Breytingunni er ætlað að stuðla að skilvirkni í málum sem fallið geta undir d-lið 1. mgr. 94. gr. laganna en hún kemur ekki í veg fyrir að Útlendingastofnun geti tekið ákvarðanir á grundvelli sama liðar skv. 3. mgr. ákvæðisins, þ.e. þegar meðferð máls skv. 1. mgr. hefur ekki hafist innan sjö sólarhringa eins og þar er kveðið á um. 
Hins vegar er lagt til að 3. og 4. málsl. 2. mgr. 94. gr. falli brott þar sem réttara þykir að kveða á um það í lögum um landamæri, nánar tiltekið í 15. gr. verði frumvarpið óbreytt að lögum, að lögreglu sé skylt að tryggja að útlendingur sem uppfyllir ekki skilyrði fyrir komu til landsins fái ekki inngöngu í landið. 
Með e-lið eru lagðar til breytingar á 98. gr. útlendingalaga sem fjallar um brottvísun ríkisborgara þriðju ríkja án dvalarleyfis. Í kjölfar reglubundinnar úttektar árið 2017 á þátttöku Íslands í Schengen-samstarfinu voru gerðar athugasemdir við fyrirkomulag brottvísunarákvarðana. Í brottvísunartilskipuninni sbr. tilskipun Evrópuþingsins og ráðsins 2008/115/EB, er gert ráð fyrir því að ríkisborgara þriðja ríkis verði gert að yfirgefa Schengen-svæðið dveljist hann þar án heimildar en fái þó almennt frest til sjálfviljugrar brottfarar eftir að tekin hefur verið ákvörðun um að honum beri að yfirgefa svæðið. Forsenda ákvörðunar um að ríkisborgara þriðja ríkis beri að yfirgefa svæðið samkvæmt brottvísunartilskipuninni er því hin ólögmæta dvöl. Í íslenskum lögum er þessu öfugt farið, þ.e. dveljist útlendingur hér án þess að honum sé það heimilt skal veita honum frest til sjálfviljugrar brottfarar en að frestinum liðnum er fyrst heimilt að vísa viðkomandi brott hafi hann ekki yfirgefið landið innan veitts frests. Forsenda brottvísunarákvörðunar er því sú að útlendingur dveljist hér á landi án heimildar og hafi ekki horfið á brott innan veitts frests. Því er lagt til í e-lið að 2. mgr. 98. gr. laganna verði breytt þannig að lög um útlendinga verði í samræmi við brottvísunartilskipunina. Þannig verði útlendingum sem dveljast hér á landi án heimildar vísað brott og í kjölfarið veittur frestur til að yfirgefa landið sjálfviljugir. Þeir hópar sem telja má að breytingin hafi mest áhrif á eru einstaklingar í ólögmætri dvöl, einstaklingar sem hefur verið synjað um endurnýjun dvalarleyfis, einstaklingar sem hafa heimild til að dveljast á landinu á meðan umsókn um dvalarleyfi er til vinnslu en er synjað og umsækjendur um alþjóðlega vernd sem hefur verið synjað. Vert er þó að vekja athygli á því að samhliða þessari breytingu er lögð til breyting á 101. gr. laganna þannig að ákvörðun um endurkomubann skuli falla úr gildi yfirgefi útlendingur landið innan veitts frests. Réttarstaða þessara einstaklinga ætti því ekki að breytast verulega. 
Í f-lið eru lagðar til breytingar á 101. gr. útlendingalaga er fjallar um endurkomubann. Í kjölfar úttektar á þátttöku Íslands í Schengen-samstarfinu voru gerðar athugasemdir við efni 101. gr. laganna. Annars vegar var gerð athugasemd við að lög um útlendinga mæltu ekki nægilega skýrt fyrir um þau réttaráhrif brottvísunarákvarðana að útlendingi bæri að yfirgefa allt Schengen-svæðið en ekki aðeins Ísland. Því er lagt til í 1. tölul. að á undan fyrri málslið 1. mgr. 101. gr. laganna komi tveir nýir málsliðir sem mæli skýrt fyrir um þau réttaráhrif. Gerð var athugasemd við skort á viðmiðunum um lengd endurkomubanns. Því eru lagðar til breytingar í 2. tölul. á 2. mgr. 101. gr. laganna svo að þau samræmist brottvísunartilskipuninni. Lagt er til í 3. tölul. að á undan 1. málsl. 3. mgr. 101. gr. laganna komi tveir nýir málsliðir þar sem mælt er fyrir um að ákvörðun um endurkomubann falli niður yfirgefi útlendingur Schengen-svæðið innan þess frests sem honum er veittur til að yfirgefa landið sjálfviljugur. Það þykir eðlileg ráðstöfun í ljósi meðalhófs. Jafnframt er lagt til í sama lið að ekki verði heimilt að fella niður endurkomubann fyrr en að tveimur árum liðnum frá því að endurkomubann tók gildi til samræmis við síðari málslið 3. mgr. 101. gr. laganna. 
Í g-lið er lagt til að lögreglu verði einnig heimilt að veita einstaklingi frest til að yfirgefa landið sjálfviljugur líkt og Útlendingastofnun, þar sem lögreglu skal vera heimilt skv. 4. mgr. 14. gr. frumvarpsins að brottvísa ríkisborgurum við eftirlit með för þeirra úr landi, séu þeir í ólögmætri dvöl á Schengen-svæðinu. 
Í 1. tölul. h-liðar er lagt til að auk heimildar til að vísa útlendingi frá landi sem fullnægir ekki reglum sem settar eru um vegabréf, vegabréfsáritun eða komu til landsins samkvæmt a-lið 1. mgr. 106. gr. laga um útlendinga, verði einnig heimilt að vísa útlendingi frá landi sem fullnægir ekki reglum sem settar eru um ferðaheimild. Reglur um ferðaheimild má finna í 10. gr. frumvarps þessa og kveður á um þá skyldu að ríkisborgarar þriðju ríkja sem eru undanþegnir vegabréfsáritunarskyldu hafi gilda ferðaheimild þegar ferðast er yfir ytri landamæri Íslands. Reglurnar byggja á reglugerð (ESB) 2018/1240 um að koma á fót evrópsku ferðaupplýsinga- og ferðaheimildakerfi (ETIAS) á Schengen-svæðinu sem Ísland er skuldbundið til að innleiða á grundvelli Schengen-samstarfsins og er heimildin sem hér er lögð til byggð á 80. gr. hennar og felur í sér breytingar á Schengen-landamærareglunum, þ.e. reglugerð (ESB) 2016/399 um för fólks yfir landamæri.
Í 2. tölul. h-liðar er lagt til að auk heimildar til að vísa útlendingi frá landi vegna allsherjarreglu, þjóðaröryggis eða alþjóðasamskipta ríkisins eða annars ríkis sem tekur þátt í Schengen-samstarfinu skv. k-lið 1. mgr. 106. gr. laga um útlendinga verði einnig heimilt að vísa útlendingi frá landi vegna almannaheilbrigðis. Um er að ræða innleiðingu á e-lið 1. mgr. 6. gr. reglugerðar (ESB) 2016/399 um för fólks yfir landamæri (Schengen-landamærareglurnar). Ákvæðið kveður á um að eitt af skilyrðum fyrir komu útlendings til landsins, sem hvorki telst EES- eða EFTA borgari, er að hann teljist ekki ógn við almannaheilbrigði. Séu komuskilyrði ekki uppfyllt er heimilt að vísa útlendingi frá landi skv. 14. gr. sömu reglugerðar. Með ógn við almannaheilbrigði er átt við hvern þann sjúkdóm sem getur valdið farsótt eins og skilgreint er í alþjóðaheilbrigðisreglugerðinni af Alþjóðaheilbrigðismálastofnuninni sem og aðrir smitsjúkdómar og smitandi sjúkdómar af völdum sníkjudýra í samræmi við ákvæði laga um sóttvarnir. Sem þátttakandi í Schengen-samstarfinu er Ísland skuldbundið til að innleiða þessa frávísunarheimild í íslenskan rétt og er verið að bregðast við því hér.
[bookmark: _Hlk90542558]Að lokum er í 3. tölul. h-liðar lagt til að 2. og 3. málsl. 2. mgr. 106. gr. falli brott þar sem réttara þykir að kveða á um það í lögum um landamæri, nánar tiltekið í 15. gr. verði frumvarpið óbreytt að lögum, að lögreglu sé skylt að tryggja að útlendingur sem uppfyllir ekki skilyrði fyrir komu til landsins fái ekki inngöngu í landið. 
Með i-lið er lagt til að lögreglu verði heimil frávísun á grundvelli allra stafliða 1. mgr. 106. gr. a. laga um útlendinga. Lögreglu hefur verið heimil frávísun á grundvelli allra liða að k-lið undanskildum sem kveður á um heimild til frávísunar á grundvelli allsherjarreglu, þjóðaröryggis eða alþjóðasamskipta ríkisins eða annars ríkis sem tekur þátt í Schengen-samstarfinu. Breytingunni er ætlað að stuðla að skilvirkni í málum sem fallið geta undir k-lið 1. mgr. 106. gr. laganna. Breytingin kemur ekki í veg fyrir að Útlendingastofnun geti tekið ákvarðanir á grundvelli liðarins í samræmi við 2. málsl. 1. mgr. 106. gr. a. laganna.
Með j-lið er lagt til að lögreglu verði heimilt að beita 114. gr. í þeim tilvikum þegar útlendingur uppfylli ekki skilyrði fyrir komu til landsins eða þegar vafi leikur á því hvort skilyrði fyrir komu útlendings til landsins eru uppfyllt. Þessi breyting er gerð til þess að taka af allan vafa um það að í þessum tilvikum sé hægt að beita vægara úrræði en handtöku og gæsluvarðhaldi. 
Með k-lið eru lagðar til breytingar á 116. gr. Í 1. tölul. er lagt til að 4. mgr. 116. gr. falli brott og skylda stjórnanda skips eða loftfars til að ganga úr skugga um að útlendingur ferðist með gild ferðaskilríki sem og viðurlög við brot á þeirri skyldu verði innleidd í lög um landamæri, nánar tiltekið í 1. mgr. 17. gr. og 2. mgr. 21. gr. Í 17. gr. frumvarpsins er kveðið á um frekari skyldur stjórnanda skips og loftfara, þar á meðal til að ganga úr skugga um að farþegi sem fellur undir kvöð um ferðaheimild hafi slíka heimild þegar hann ferðast. Þykir það auka skýrleika að mæla fyrir um þessar skyldur á einum stað og þá eru þær einnig í beinum tengslum við för yfir landamæri. 
Í kjölfar úttektar á þátttöku Íslands í Schengen-samstarfinu voru gerðar athugasemdir við að ekki væri nægilega skýrt að útlendingi yrði ekki gerð refsing á þeim grundvelli einum að hann dveldist ólöglega hér á landi þrátt fyrir að í framkvæmd hefði útlendingi ekki verið gerð refsing á þeim grundvelli. Því er lagt til í 2. tölul. k-liðar að við 116. gr. laganna bætist ný málsgrein sem taki af allan vafa þar um. 
Með l-lið er lagt til að 5. tölul. 1. mgr. 120. gr. falli brott, sem kveður á um að ráðherra setji skilyrði vegabréfa og annarra kennivottorða, skv. 19. gr. enda lagt til að sú heimild verði framvegis í lögum um landamæri, verði frumvarpið óbreytt að lögum. 


